Dho?! Nishfa: Idol in ketiyas yageenkamugai\nނިޝްފާ: އައިޑަލް އިން ކެޓިޔަސް ޔަގީންކަމުގައި\nމިދިޔަ އަހަރުވެސް، މި އަހަރު ވެސް މޯލްޑިވިއަން އައިޑަލްގައި ބައިވެރިވި އެވެ. ދެ ފަހަރު ވެސް ކެޓީ އެވެ. އެކަމަކު ނިޝްފާ ބުނަނީ ނުގެއްލޭނެ ކަމަށެވެ.\nމި އަހަރުގެ މޯލްޑިވިއަން އައިޑަލްގެ ފުރަތަމަ ހައެއް ކަށަވަރުވެފައި ވާއިރު މިއީ މިހާތަނަށް އެންމެ ހިތްވަރު ގަދަ އަދި އުއްމީދީ ލަވަކިޔުންތެރިން ފެނުނު ފަހަރު ކަމަށް ގިނަ ބަޔަކު އެއްބަސްވެ އެވެ. މިދިޔަ ހަފުތާގައި ޝޯއިން ކެޓި ނިޝްފާ މުސްތޮފާ މި ލިސްޓުގައި ހިމަނަން ޖެހެ އެވެ.\nނިޝްފާ. ފޮޓޯ: ނަޝާހް\nއުމުރުން އެންމެ 17 އަހަރެވެ. އެކަމަކު ލަވަ ކިޔުމުގެ ސްޓައިލް ހުންނަނީ އެންމެ ކުރީގެ އިންޑިއާ ލަވަކިޔުންތެރިންގެ ހުންނަ ކަހަލަ ގޮތަކަށެވެ. ޝޯގައި ބައިވެރިވެވޭ އެންމެ ހަގު އުމުރުގައި، މިދިޔަ އަހަރު ޝޯގައި ބައިވެރިވެ އޭނާ ތިއޭޓާ ރައުންޑްގައި ހުށަހަޅައިިދިން ސޯލޯ ޕާފޯމަންސާ އެކު ކެޓީ އެވެ. މި އަހަރުގެ އައިޑަލްގައި ކެޓީ ޕިއާނޯ ރައުންޑުންނެވެ. އެކަމަކު މިއީ ނިޝްފާގެ ހުވަފެންތަކުގެ ނިމުން ނޫންކަން އޭނާ ވަރަށް ރަނގަޅަށް ޔަގީން ކޮށްދިނެވެ.\n"އެންމެ ފުރަތަމަ ފަަހަރު ކަޓައިގެން ދިޔައީމަ ވެސް ވަރަށް ގިނަ މީހުންގެ ސަޕޯޓު ލިބުނު. އޭގެ ފަހުން ސްޓޫޑިއޯތަކަށް ގޮސް އަޅުގަނޑު މީހުން ކައިރީ އަހައިގެން އަމިއްލަޔަށް، ނޭނގޭ ކަންތައްތައް ދަސްކުރިން. ފޭން ބޭސް ވެސް ވަރަށް ވަރުގަދަ. އެހެންވެ މި ސީޒަންގަ ބައިވެރިވީ،" ނިޝްފާ ކިޔައިދިނެވެ.\nމި ސީޒަންގައި އޭނާ ކަޓައިގެން ދިޔައީ ކީއްވެގެންތޯ އެހުމުން ބުނީ އެއީ އޭނައަށް ނެގުނު ލަވައެއްގެ ސަބަބުން ކަމަށް ގަބޫލުކުރާ ކަމަށެވެ. އެއީ ލަަވަ ނުކިޔިގެން ދިމާވި ގޮތެއް ކަމަކަށް އޭނާ ނުދެކެ އެވެ.\n"އެ ލަވަ އަކީ ވަރަށް ފޭވަރިޓް ލަވައެއް. އަޅުގަނޑު ބޮޑަށް ކިޔާ ހިތް ވެސް ވަނީ ހިންދީ ރާގުތަކުގެ ހިތާމަވެރި މަޑުމައިތިރި ލަވަތައް. ރޮކް އެއްޗެހި އެހާ ކަމަކު ނުދޭ. އެހާ ފީލް އެއް ނުހުރޭ. މީހުނަށް ވެސް ކަމުދަނީ މިކަހަލަ ކްލެސިކް ލަވަތައް ކަންނޭނގެ،" ނިޝްފާ ބުންޏެވެ.\nCongratulations Nishfa All the way to the #TOP16 #MaldivianIdol\nA post shared by MALDIVIAN IDOL (@maldivian_idol) on Feb 24, 2018 at 11:49am PST\nމި ދާއިރާއިން ކުރިއަށް ދާން ނިޝްފާ ދެކެެމުން އަންނަ ހުވަފެންތައް ވަރަށް ގިނަ އެވެ. ރިސޯޓު މިއުޒިކާއި އެކި ތަންތާ ކުޅެން ލިބޭ ގިގްސްތަކުން ނިޝްފާ ފެންނާނެކަމުގެ ޔަގީންކަން ދިނެވެ.\nޖަޖުންގެ ފެނަލްގައި ކުޅަދާނަ ހަތަރު މިއުޒިޝަނުން ތިބި އިރު އޭނާގެ ފޭވަރިޓަކީ އައްފާނެވެ. އައްފާންގެ ލަވަކިއުމުގެ ސްޓައިލާއި ނިޝްފާގެ ލަވަކިއުމުގެ ސްޓައިލް ތަފާތު ނަމަވެސް އެތަނުން މީހަކާ އެކީ ލަވައެއް ކިޔާލަން ފުރުސަތު ލިބިއްޖެ ނަމަ ނިޝްފާ ބޭނުމީ އައްފާނާ އެކީ ލަވައެއް ކިޔާށެވެ. އަދި ކުރިއަށް އޮތް ތަނުގައި ފިލްމުތަކަށް ލަވަކިއަން ޝައުގުވެެރިކަން ހުރިކަން ފާހަގަކޮށްފައިވެ އެވެ. އަދި ތޭރަވާގެ ލަވަ ކިއުމުގެ ސްޓައިލަކީ ނިޝްފާއަށް އެންމެ ކަމުދާ ސްޓައިލެވެ. ޕާފޯމް ކޮށްލަން އެންމެ ބޭނުމީ ޑިޓިއުން ބޭންޑާއެކީގަ އެވެ.\nނިޝްފާގެ ޝުކުރު ލަވަކިޔުންތެރިޔާ މުހައްމަދު އަބްދުލްޣަނީ (ތޭރަވާ) އާއި މޯލްޑިވިއަން އައިޑަލްގެ ބޭންޑަށް ހާއްސަ އެވެ.


Bodethi lui thakeh dhinas, ebbas vumaa khilaafvy Villa in: Dhaulay | Mihaaru\nސުޕްރީމް ކޯޓު: ވިލާއަށް ދޫކުރި ރަށްތަކުގެ އެއްބަސްވުން ބާތިލްކުރި މައްސަލަ ވިލާއިން ވަނީ ސުޕްރީމް ކޯޓުގައި އިސްތިއުނާފް ކޮށްފައި --ފޮޓޯ/މިހާރު\nބޮޑެތި ލުއިތަކެއް ވިލާއަށް ދިނިން، އެކަމަކު އެއްބަސްވުމާ ޚިލާފްވީ ވިލާއިން: ދައުލަތް\n15 މާޗް 2018 - 16:01 1 comment\nވިލާ ކުންފުންޏަށް ސަރުކާރުން ދޫކުރި ރަށްތަކާއި ފަޅުތަކާ ގުޅިގެން، ދޭން ނުޖެހޭ ބޮޑެތި ލުއިތަކެއް ސަރުކާރުން އޭރު ދިން ކަމަށާއި އެކަމަކު ވިލާއިން އެ އެއްބަސްވުންތަކާ ހިލާފުވި ކަމަށް ދައުލަތުން ސުޕްރީމް ކޯޓުގައި މިއަދު ބުނެފި އެވެ.\nވިލާއަށް ދޫކުރި ތިން ރަށަކާއި ދެ ފަޅެއްގެ އެއްބަސްވުން 2015 ގައި ބާތިލްކޮށް، ސަރުކާރުން އެތަންތަން އަތުލި މައްސަލާގައި ދަށު ކޯޓުން ނިންމީ ވިލާއާ އެއްކޮޅަށެވެ. އެކަމަކު ދައުލަތުން އެ މައްސަލަތައް އިސްތިއުނާފް ކުރުމުން ހައި ކޯޓުން ވަނީ ދަށު ކޯޓުގެ ހުކުމްތައް ބާތިލްކޮށް، އެތަންތަން އަތުލީ ރަނގަޅަށް ކަމަށް ހުކުމްކޮށްފަ އެވެ.\nއެ މައްސަލަ ވިލާއިން އިސްތިއުނާފް ކުރުމުން ސުޕްރީމް ކޯޓުގައި މިއަދު ބޭއްވި އަޑުއެހުމުގައި ދައުލަތުން ބުނީ ދެ ފަރާތުގެ ދެމެދުގައި ޑިސެމްބަރު، 2013 ގައި ހެދި ސެޓްލްމަންޓް އެގްރިމެންޓްގެ ދަށުން، ދޭން ނުޖެހޭ ފަދަ ބޮޑެތި ލުއިތަކެއް ސަރުކާރުން އޭރު ދިން ކަމަށެވެ. އަދި އެކަމުގައި އެޓާނީ ޖެނެރަލް އޮފީހުގެ ލަފައެއް ވެސް އޭރު ޓޫރިޒަމް މިނިސްޓްރީން ހޯދާފައިނުވާ ކަމަށް ވެސް ބުންޏެވެ.\nދައުލަތުން ބުނީ އެ އެއްބަސްވުމަށް ސަރުކާރުން އިހްތިރާމްކުރީ ދެ ފަރާތުން އެއްބަސްވުމުގައި ސޮއިކޮށްފައި އޮތުމުން ކަމަށެވެ.\nސަރުކާރާއި ވިލާއާ ދެމެދު ސެޓްލްމަންޓް އެގްރިމެންޓެއް ހެދީ ލ. ކައްދޫން އަލީ އިބްރާހިމް ކިޔާ މީހަކަށް ދިން ބިމެއް ސަރުކާރުން އަތުލި މައްސަލާގައި 9.7 މިލިއަން ޑޮލަރު ދޭން ދައުލަތުގެ މައްޗަށް ސުޕްރީމް ކޯޓުން ހުކުމް ކުރުމުން، އެކަމުގައި ލުއި ގޮތްތަކެއް ހަމަޖައްސާށެވެ.\nއަލީ އިބްރާހިމްގެ މަންދޫބެއްގެ ގޮތުން ވިލާގެ ޗެއާމަން ގާސިމް އިބްރާހިމާ އެކު ސަރުކާރުން އޭރު ކުރި މަޝްވަރާތަކަށް ފަހު، ހެދި ސެޓްލްމަންޓް އެގްރިމެންޓްގެ ދަށުން ދެ ފަރާތުން އެއްބަސްވީ 9.7 މިލިއަން ޑޮލަރު ދައުލަތުން ދެއްކުމުގެ ބަދަލުގައި ވިލާގެ ފަސް ރިސޯޓާއި ވިލާ އެއާއިން ދައުލަތަށް ދައްކަން ޖެހޭ ޓެކުހާއި ކުލީގެ ފައިސާއިން އެ ބައި އުނިކުރުމަށެވެ. އަދި ވިލާގެ ރަށްތަކާ ގުޅިގެން ވިލާއިން ދައުލަތާ ދެކޮޅަށް އެއްވެސް ދައުވާއެއް ނުކުރަން ވެސް އެ އެގްރިމެންޓްގައި އެއްބަސްވި އެވެ.\nމިއަދުގެ އަޑުއެހުމުގައި ދައުލަތުން ބުނީ 9.7 މިލިއަން ޑޮލަރު ދެއްކުމުގެ ގޮތުން، ވިލާގެ ރިސޯޓްތަކާއި ވިލާ އެއާއިން ދައްކަން ޖެހޭ ފައިސާއިން އެ ބައި އުނިކޮށް މާޗް، 2014 ގައި ނިމިފައިވާ ކަމަށެވެ. އެކަމަކު އެ އެގްރިމެންޓްގެ ދަށުން އޭގެ ފަހުން ވެސް ގިނަ ލުއިތަކެއް ވިލާއަށް ލިބެމުން ދިޔަ ކަމަށް ދައުލަތުން ބުންޏެވެ. އާންމު ގޮތެއްގައި ރިސޯޓް ހަދަން ދޭ ރަށްތައް ދެ އަހަރު ތެރޭގައި ތަރައްގީކޮށް ނިންމަން ޖެހޭ ނަމަވެސް، ދައުލަތުން ބުނީ، ވިލާގެ ރަށްތައް އިމާރާތް ކުރުމުގެ މުއްދަތު އޮތީ ހަތް އަހަރަށް އިތުރުކޮށްދީފައި ކަމަށެވެ.\nމީގެ އިތުރުން އެ ރަށްތައް ކުއްޔަށް ދޫކުރުމުގެ އެއްބަސްވުން 50 އަހަރަށް އިތުރުކޮށްދީ، ކޮންމެ އަހަރަކަށް ދައްކަން ޖެހޭ އެއް ލައްކަ ރުފިޔާ ވެސް ދައްކަން ނުޖެހޭ ގޮތަށް ސެޓްލްމަންޓް އެގްރިމެންޓްގައި އެއްބަސްވެފައިވާ ކަމަށް ދައުލަތުން ބުންޏެވެ. އެ ހުރިހާ ލުއިތަކުގެ ސަބަބުން ވިލާއަށް ލިބޭނެ މާލީ ފައިދާ 100 މިލިއަން ޑޮލަރަށް އަރާނެ ކަމަށް ވެސް ދައުލަތުން ބުންޏެވެ.\nސެޓްލްމަންޓް އެގްރިމެންޓްގެ ދަށުން ވިލާއަށް ދިނީ ދޭން ނުޖެހޭ ލުއިތަކެއް ކަމަށް ބުނެ، ދައުލަތުން ފާހަގަކުރި ގޮތުގައި، އޭރު އެ އެއްބަސްވުމަށް އިހްތިރާމްކުރީ ދެ ފަރާތުން އޭގައި ސޮއިކޮށްފައި އޮތުމުންނެވެ. އެކަމަކު ދައުލަތާ ދެކޮޅަށް އެއްވެސް ދައުވާއެއް ނުކުރަން އެއްބަސްވެފައިވާ އެއްބަސްވުމާ ޚިލާފަށް، ވިލާގެ ހިއްސާ އޮންނަ ވޯލްޑް ލިންކް ޓްރެވަލްސް (ޑަބްލިއުއެލްޓީ) އިން ދައުލަތާ ދެކޮޅަށް ދައުވާކުރުމުން އެ އެއްބަސްވުން ސަރުކާރުން ބާތިލްކުރީ ކަމަށް ދައުލަތުން ބުންޏެވެ.\nވިލާގެ 70 ޕަސެންޓް ހިއްސާ އޮންނަ ޑަބްލިއުއެލްޓީން ދައުލަތާ ދެކޮޅަށް ދައުވާކުރީ ސަރުކާރު ހިއްސާ ކުރިން އޮތް އެއާޕޯޓް އިންވެސްޓްމަންޓް މޯލްޑިވްސް (އެއިމްސް) ކުންފުނިން ޑަބްލިއުއެލްޓީއަށް ރަށްތަކެއް ދޭން 2007 ގައި އެއްބަސްވުމަށް ފަހު އެރަށްތައް ހަވާލުނުކުރި މައްސަލާގަ އެވެ. ޑަބްލިއުއެލްޓީން ދައުލަތާ ދެކޮޅަށް ދައުވާ ކުރަނީ 129 މިލިއަން ޑޮލަރު ހޯދުމަށެވެ.\nމިއަދުގެ އަޑުއެހުމުގައި ދެ ފަރާތުން މައިގަނޑު ގޮތެއްގައި ބަހުސްކުރީ ރަށްތަކާ ގުޅިގެން ހެދި ސެޓްލްމަންޓް އެގްރިމެންޓްގެ ތެރޭގައި ޑަބްލިއުއެލްޓީ ހިމެނޭތޯ ނުވަތަ ނޫންތޯ ކަމާ މެދު އެވެ. އެކަމާ ގުޅޭ ގޮތުން ފަނޑިޔާރުންގެ ބެންޗުން ވެސް ދެ ފަރާތާ ސުވާލުތައް ކުރިމަތިކުރެއްވި އެވެ.\nދައުލަތުން ބުނާ ގޮތުން ސެޓްލްމަންޓް އެއްބަސްވުމުގެ ތެރޭގައި ޑަބްލިއުއެލްޓީ ވެސް ހިމެނޭނެ އެވެ. އެހެންވެ ޑަބްލިއުއެލްޓީން ދައުލަތާ ދެކޮޅަށް ދައުވާއެއް ކުރުމަކީ އެ އެއްބަސްވުމާ ޚިލާފްވުން ކަމަށް ބަންޑާރަ ނައިބުގެ ވަކީލުން ވިދާޅުވި އެވެ. އެކަމަކު ވިލާއިން ބުނާ ގޮތުން އެ އެއްބަސްވުމުގެ ތެރޭގައި ޑަބްލިއުއެލްޓީ ނުހިމެނޭނެ އެވެ. އަދި ސެޓްލްމަންޓް އެއްބަސްވުން ހެދީ ހަމައެކަނި އެ އެއްބަސްވުމުގައި ބުނާ ރަށްތަކުގެ މައްސަލަތަކާ ގުޅިގެން ކަމަށް ވެސް ވިލާގެ ވަކީލުން ފާހަގަކުރެއްވި އެވެ.\nވިލާގެ ވަކީލް އަހުމަދު މުއިއްޒު ވިދާޅުވީ ޑަބްލިއެލްޓީގެ މައްސަލަ، ސެޓްލްމަންޓް އެގްރިމެންޓް ހެދުމުގެ ކުރިން ވެސް ހިނގަމުން ދިޔަ ކަމަށެވެ. އަދި ޑަބްލިއުއެލްޓީގެ މައްސަލަ ދަށު ކޯޓުން ނިމުނު ފަހުން ވެސް ސެޓްލްމަންޓް އެއްބަސްވުމަށް ސަރުކާރުން ބަދަލު ގެނެސްދީފައި އެބަ އޮތް ކަމަށް އޭނާ ވިދާޅުވި އެވެ. އެހެންވެ އޭނާ ވިދާޅުވީ ޑަބްލިއުއެލްޓީއަކީ ސެޓްލްމަންޓް އެއްބަސްވުމުގެ ތެރެއަށް ވަންނަ ކުންފުންޏެއް ނޫން ކަން އެކަމުން އެނގޭ ކަމަށެވެ.\nމުއިއްޒު ވިދާޅުވި ގޮތުގައި އެ އެއްބަސްވުމުގެ ތެރޭގައި ޑަބްލިއުއެލްޓީ ހިމެނޭ ކަމަށް ބެލިކަމަށް ވިޔަސް، އެ އެއްބަސްވުުން ބާތިލްކުރުމުގެ ކުރިން އެކަމާ ގުޅޭ ގޮތުން މަޝްވަރާ ކުރަން ޖެހޭނެ އެވެ. ދެ ފަރާތުގެ ދެމެދުގައި މައްސަލައެއް ދިމާވެއްޖެ ނަމަ ކޯޓަށް ދާން ޖެހޭނީ މަޝްވަރާ ކުރުމަށް ފަހު ކަމަށް އެ އެއްބަސްވުމުގައި ބުނާއިރު، އެއްބަސްވުން ބާތިލްކުރުމުގެ ކުރިން އެއްވެސް މަޝްވަރާއެއް ނުކުރާ ކަމަށް ވެސް އޭނާ ވިދާޅުވި އެވެ.\nއެއްބަސްވުން ބާތިލްކުރީ ވިލާއިން ހެޔޮ ނިޔަތާ ޚިލާފްވުމުން ކަމަށް ދައުލަތުން ބުނާ ބުނުމަށް ރައްދު ދެއްވައި، މުއިއްޒު ވިދާޅުވީ ހެޔޮ ނިޔަތާ ޚިލާފްވީ ދައުލަތުން ކަމަށެވެ. ހެޔޮ ނިޔަތެއް ދައުލަތުގެ ކިބައިގައި އޮތް ނަމަ، އެއްބަސްވުން ބާތިލްކުރުމުގެ ކުރިން، އެއްބަސްވުމުގައި ބުނާ ގޮތަށް ވިލާއާ އެކު މަޝްވަރާ ކުރީސް ކަމަށް ވިދާޅުވި އެވެ.\nއޭގެ ރައްދުގައި ދައުލަތުން ބުނީ ސެޓްލްމަންޓް އެއްބަސްވުމުގައި މައިގަނޑު މަގްސަދާ ވިލާއިން ޚިލާފްވީ ކަމަށާއި އެހެންވެ އެ ހިސާބުން އެ އެއްބަސްވުން ބާތިލް ކުރުމުގެ ބާރު ދައުލަތަށް އެބަ އޮތް ކަމަށެވެ. އަދި އެކަން އެގޮތަށް ކުރެވިދާނެ ކަން އިނގިރޭސިވިލާތުގެ ކޯޓަކުން ނިންމާފައިވާ މައްސަލައެއްގައި ވެސް ބަޔާން ކޮށްފައިވާ ކަމަށް ދައުލަތުން ބުންޏެވެ.\nއެކަމާ ގުޅިގެން މުއިއްޒު ވިދާޅުވީ ދެ ފަރާތުގެ ދެމެދުގައި އެއްބަސްވުމެއް އޮތް ނަމަ ދެ ފަރާތުން އަމަލު ކުރަން ޖެހޭނީ އެ އެއްބަސްވުމަކަށް ކަމަށް ކޮންޓްރެކްޓާ ބެހޭ ގާނޫނުގައި ބުނާ ކަމަށެވެ. އެހެންވީއިރު، އެއާ ޚިލާފަށް އަމަލު ކުރެވިދާނެ ކަމަށް ބުނެ އިނގިރޭސިވިލާތުގެ ކޯޓެއްގެ ނިންމުމެއް ހުށަހަޅަން ޖެހޭތޯ މުއިއްޒު ސުވާލު އުފެއްދެވި އެވެ.\nމިއަދުގެ އަޑުއެހުން ނިންމާލީ ވިލާއިން ހުށަހެޅި އިސްތިއުނާފް ނުކުތާތަކަށް ލިޔުމުން ޖަވާބު ހުށަހެޅުމަށް ދައުލަތަށް ފުރުސަތު ދެއްވުމަށް ފަހު އެވެ. އެ މައްސަލާގެ އިތުރު އަޑުއެހުމެއް އަންނަ ހަފުތާގައި އޮންނާނެ ކަމަށް ވެސް ތިން ފަނޑިޔާރުންގެ ބެންޗުން އިއުލާން ކުރެއްވި އެވެ.\nރަށްތަކުގެ އެއްބަސްވުން ބާތިލްކުރި މައްސަލަ ވިލާއިން ސުޕްރީމް ކޯޓުގައި އިސްތިއުނާފް ކޮށްފައިވާއިރު، އެ ރަށްތަކުގެ ކުއްޔާއި ޖޫރިމަނާގެ ގޮތުގައި 188 މިލިއަން ޑޮލަރު (2.9 ބިލިއަން ރުފިޔާ) ހޯދަން މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން ވަނީ ވިލާއާ ދެކޮޅަށް ދައުވާކޮށްފަ އެވެ. އެ މައްސަލަތައް ދަށު ކޯޓުގައި ދަނީ ހިނގަމުންނެވެ.


kuriah elhunu fiyavalheh, rayyithun ge moon mathin ufaaverikan\nކުރިއަށް އެޅުނު ފިޔަވަޅެއް، ރައްޔިތުންގެ މޫނު މަތިން އުފާވެރިކަން\nއިބޫ އާއެކު ރަނިންގމޭޓް ފައިސަލް ނަސީމް ބައިވެރިވަޑައިގެންނެވި\nކެންޑިޑެސީ ފޯމު ހުށަހަޅާފައިވަނީ ކުލަގަދަ ރަސްމިއްޔާތަކާއިއެކު\nރައްޔިތުންގެ މޫނުމަތިން ފެނިގެން ދިޔައީ އުފާވެރިކަން\nކ. މާލެ 26 ޖުލައި 2018 | ބުރާސްފަތި 17:12 8,052\nއިބޫގެ ކެންޑިޑެސީ ފޯމު ހުށައެޅުމަށް އިންތިޒާމް ކުރި ހާއްސަ ރަސްމިޔާތުގެ ތެރެއިން - ރާއްޖެއެމްވީ\nގުޅިފައިވާ ސިޔާސީ ޕާޓީތަކަށް ކުރިއަށް ފިޔަވަޅެއް އެޅިއްޖެއެވެ. އެތައް ދުވަސްތަކަށް ފަހުގައެވެ. ސަފުތައް އޮތީ ބަދަހި ކަމާއި އެކުގައެވެ. ގުޅިފައިވާ ހަތަރު ޕާޓީގެ ދިދަ ވިހުރަމުން އެބޭފުޅުން ހިންގަވާފައި ވަޑައިގެންނެވީ އިލެކްޝަން ކޮމިޝަނަށެވެ. ފުލުހުންގެ ހުރަސް އެޅުމެއް ނެތިއެވެ. އަނިޔާވެރިކަމާއި ދެކޮޅަށް ޕާޓީތަކުން ފެށި މައްސައްކަތަށް މިއަދު ވެސް ބޮޅެއް އިތުރުވީއެވެ. ކާމިޔާބީގެ ބޮޅެކެވެ. ހައްގުތައް ކަށަވަރު ކުރުމަށް ކުރާ މަސައްކަތުގެ ތެރެއިންނެވެ. އިންތިހާބުގައި ވާދަކުރައްވާ އެމްޑީޕީގެ ކެނޑިޑޭޓް އިބްރާހިމް މުހައްމަދު ސޯލިހު ދެކިވަޑައިގަންނަވާ ގޮތުގައި މިއީ ކުރިއަށް އެޅުނު ފިޔަވަޅެކެވެ.\nރިޔާސީ ކެންޑިޑޭޓުގެ ކެންޑިޑެސީ ފޯމް އިލްކެޝަންސް ކޮމިޝަނަށް ހުށަހެޅުމަށް އިބޫ އާއި ފައިސަލް އަދި އިދިކޮޅު އިއްތިހާދުގެ ޕާޓީތަކުގެ އެހެން ވެސް ލީޑަރުން ވަޑައިގަންނަވާފައިވަނީ ހިންގަވައިފަ އެވެ. އިދިކޮޅު މައި ޕާޓީގެ އޮފީސް ދޮރުމަތިން ފެށި ރަސްމިއްޔާތުގައި އިދިކޮޅު އިއްތިހާދުގެ ޕާޓީތަކުގެ އިސްބޭފުޅުން ތިއްބެވީ އެ ޕާޓީތަކުގެ ކުލަތައް ރަމްޒްކޮށްދޭ ދިދަތައް ހިއްޕަވައިގެންނެވެ. އޭގެ ތެރޭގައި އެމްޑީޕީ، ޖުމްހޫރީ ޕާޓީ، އަދާލަތު ޕާޓީ އަދި ރައީސް މައުމޫނު ތަމްސީލު ކުރައްވާ ބޭފުޅުން ވަނީ ބައިވެރިވެވަޑައިގަންނަވާފައެވެ.\nއެމްޑީޕީގެ ޗެއާޕާސަން ހަސަން ލަތީފް ވިދާޅުވީ އިންތިހާބުގެ ވާހަކަ ދައްކަން ފެށުމާއި އެކު ސަރުކާރުން އެކި ގޮންޖެހުންތައް ކުރިމަތިކުރިވި ކަމަށެވެ. އެހެން ނަމަވެސް މިއަދު ގޮންޖެހުންތައް ގިރާކުރެވޭނެކަން ޕާޓީތަކުން ސާބިތު ކޮށްދެމުންދާ ކަމަށް ހަސަން ވިދާޅުވިއެވެ.\nއިބޫގެ ކެންޑިޑެސީ ފޯމު ހުށައެޅުމަށް އިންތިޒާމް ކުރި ހާއްސަ ރަސްމިޔާތުގެ ތެރެއިން\n"އެންމެ ފުރަތަމަ ސަރުކާރުން ވިދާޅުވީ އަޅުގަނޑުމެންނަކަށް އެއް ކެނޑިޑޭޓެއް ނުނެރެވުނޭ، އެހެންނަމަވެސް އިރާދަކުރެއްވިއްޔާ އަޅުގަނޑުމެން އެއް ކެނޑިޑޭޓް ނެރެ އެހެރީ ދައްކާފަ، ދެން އެހެން ވިދާޅުވި އެބޭފުޅުން ވިދާޅުވާ ގޮތް ނޫން ގޮތަށް، އަޅުގަނޑުމެން ދިވެހި ރައްޔިތުން ބޭނުންވާ ގޮތަށް، އިރާދަކުރެއްވިއްޔާ އަޅުގަނޑުމެން މިދަނީ މަސައްކަތް ކުރަމުން، މިއަދަކީ ގުޅިފައިވާ ސިޔާސީ ޕާޓީތަކުގެ ކެނޑިޑޭޓްގެ ފޯމް އިލެކްޝަން ކޮމިޝަނަން ހުށައަޅާ ދުވަސް" ހަސަން ލަތީފް ވިދާޅުވިއެވެ.\nއިދިކޮޅު އިއްތިހާދުގެ ކެންޑިޑޭޓްގެ ކެންޑިޑެންސީ ފޯމު ހުށަހަޅަން ވަޑައިގެންނެވިއިރު، ޖަޒީރާވަންތަ ދިވެހިރާއްޖޭގެ ސަޤާފަތް ރަމްޒު ކޮށްދޭ ބޮޑުބެރުގެ ހަރަކާތްތަކެއް ވެސް ފެނިގެން ގޮސްފައިވެއެވެ. އަދި މި ހަރަކާތައް ފުލުހުންގެ ފަރާތުން އެހީތެރިކަން ފޯރުކޮށްދީފައިވާ ކަން ފާހަގަ ކޮށްލެވެއެވެ.\nހެންވޭރު އުތުރު ދާއިރާގެ ރައްޔިތުންގެ މަޖިލީހުގެ މެމްބަރު އަދި މަޖިލީހުގެ ކުރީގެ ރައީސް އަބްދުﷲ ޝާހިދު ވިދާޅުވީ ދިވެހި ސަރުކާރުގެ ގޮންމުށުގެ ބާރުގެ ދަށުގައި ދެން އިތުރު މިނިވަން ދުވަހެއް ނާންނާނެ ކަމަށެވެ.\nއިބޫގެ ކެންޑިޑެސީ ފޯމު ހުށަހެޅުމަށް އިންތިޒާމް ކުރި ހާއްސަ ރަސްމިޔާތުގެ ތެރެއިން\n" އަޅުގަނޑު މި ދަންނަވަނީ އޭގެ ލަފްޒުތަކުގެ މާނަ ނުހިމެނޭ ގޮތަށް، މާތް ﷲ ގެ ހެޔޮރަހުމަތް ފުޅުން އިރާދަކުރެއްވިއްޔާ ރާއްޖެ މި އަންނަ އަހަރު ބައްދަލު ކުރާނީ ޙަގީގީ މިނިވަން ދުވަހަކާއި އެކީގައި، ހަގީގީ ރައްޔިތުންގެ ވެރިކަމެއް ގާއިމްވެގެން، އަޅުގަނޑުމެންގެ ކެނޑިޑޭޓް އިބްރާހިމް މުހައްމަދު ސޯލިހުގެ ވެރިކަމެއްގައި ރައްޔިތުންގެ ހައްގުތައް އިޔާދަވެގެންދާތަން ފެންނަން" ރައްޔިތުންގެ މަޖިލީހުގެ މެމްބަރު އަބްދުﷲ ޝާހިދު ވިދާޅުވިއެވެ.\nސޯސަންމަގުން ފެށި މި ރަސްމިއްޔާތު ނިންމާލާފައި ވަނީ ބުރުޒު މަގުން ކުރިއަށް ގޮސް އިލެކްޝަން ކޮމިޝަން ކުރި މައްޗަށެވެ. އިބޫ އާއި ފައިސަލް ހިންގަވާފައި ވަޑައިގެންނެވިއިރު، މަގުތަމިން ހިނގާފައި ދިޔަ އެތައް ބައެއް އިބޫއަށް މަރުޙަބާ ދެންނެވިއެވެ.\nއިބްރާހިމް މުހައްމަދު ސޯލިހުގެ ތަރުޖަމާނު މާރިޔާ އަހްމަދު ދީދީ ވިދާޅުވީ މިއަދަކީ ވައްކަމާއި ކޮރަޕްޝަނުން ރައްޔިތުން ސަލާމަތް ވުމަށް ބިންގާ އަޅާލި ދުވަސް ކަމަށެވެ.\n"އަޅުގަނޑު އެދެނީ ހުރިހާ ދިވެހި ރައްޔިތުން ވެސް ނުކުމެވަޑައިގެން 23 ސެޕްޓެމްބަރ ގައި، ހަމަ ހެޔޮފާހަގަ އިބްރާހިމް މުހައްމަދު ސޯލިހަށް ޖައްސަވާ ދެއްވުމަށް ، އިރާދަ ކުރެއްވިއްޔާ ގުޅިފައިވާ ސިޔާސީ ޕާޓީތަކުން މިކުރާ މަސައްކަތުން އަޅުގަނޑުމެންނަން މިރާއްޖެ ސަލާމްތް ކުރެވޭނެ" މާރިޔާ ވިދާޅުވިއެވެ.\nޕީޕީއެމްގެ ކުރީގެ ކައުންސިލް މެމްބަރު މިއަދު ރައީސް މައުމޫން އަރިހުގައި މަސައްކަތް ކުރައްވާ ނާދިރާ ވިދާޅުވީ ރައީސް މައުމޫން ދެން ވެސް ރައީސް ޔާމީންނަން ތާއީދު ނުކުރައްވާނެ ކަމަށެވެ. ގުޅިފައިވާ ސިޔާސީ ޕާޓީތަކަށް މިއަދު ކުރިއެރުން ލިބޭކަން ނާދިރާ ފާހަގަ ކުރެއްވިއެވެ.\n"ސަރުކާރުން ހިންގަވަމުންދާ ޖަރީމާތަކުގެ ތެރެއިން ރައީސް މައުމޫން އެވަނީ ޖަލުގައި ބަންދު ކޮށްފަ، ވަރަށް ސާބިތުކަމާއި ސާފުކޮށް ރައީސް މައުމޫން ވިދާޅުވެއްޖެ، ތިމަންނަ ޔާމީނަކަށް ތާއީދެއް ނުކުރައްވާނަމޭ، އެހެންވީމަ އެކަން އެއޮތީ ވަރަށް ސާފުކޮށް އެނގިފަ، ރައީސް ޔާމީނަކަށް ތާއީދެއް ރައީސް މައުމޫނެއް ދެނެން ނުކުރައްވާނެ" ނާދިރާ ވިދާޅުވިއެވެ.\nއިދިކޮޅު އިއްތިހާދުގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ އާއި ރަނިންމޭޓް ފައިސަލް ނަސީމްގެ ކެންޑިޑެސީ ފޯމް އިލްކެޝަންސް ކޮމިޝަނަށް ހުށަހެޅުމަށް ވަޑައިގަތުމުން އެދެބޭފުޅުންނަށް މަރުޚަބާ ދެންނެވީ އިލެކްޝަންސް ކޮމިޝަނުގެ ރައީސް އަހުމަދު ޝަރީފެވެ. އިބޫގެ ކެންޑިޑެސީ ފޯމާއި ހަވާލުވެވަޑައިގަތީ އިލެކްޝަންސް ކޮމިޝަނުގެ ރައީސް އަހުމަދު ޝަރީފެވެ. ޝަރީފާއެކު އިލެކްޝަންސް ކޮމިޝަނުގެ އެހެން މެންބަރުން ވެސް ބައިވެރިވެ ވަޑައިގެންނެވިއެވެ.\nރައްޔިތުންގެ މަޖިލީހުގެ ވިލިނގިލީ ދާއިރާގެ މެންބަރު ސައުދު ހުސައިން ވިދާޅުވީ މިނިވަން ދުވަހު ދިވެހި ރައްޔިތުންނަން ލިބެމުން މިދަނީ އުފާވެރި އުންމީދުތަކެއް ކަމަށެވެ. އަދި ކުރިއަށް އޮތް ދުވަސްތަކުގައި ޕާޓީތަކުގެ ހަރާކާތްތައް ވަރަށް ކުރިއަށްދާނެ ކަމަށް ސައުދު ހުސެއިން ވިދާޅުވިއެވެ.\n"ހަތަރު އަހަރަށް ފަހުގައި މިގޮތަށް މާލޭގައި ހިނގާލަން ފުރުސަތު މިލިބުނީ، އެހެންވީމަ އަޅުގަނޑުމެން ގަބޫލުކުރަނީ މިއަދަކީ މިނިވަން ދުވަހުގެ އުފާ ދިވެހި ރައްޔިތުން ލިބިގަންނަން ބޭނުންވެފައި އޮތް ދުވަހެއްގައި، ހިނގާލުމުގެ މިނިވަންކަން މިއަދު ލިބިގެން ދިއުމަކީ ވެސް ސަރުކާރު ބަލިވަމުންދާ ކަމުގެ ސިގުނަލެއް ކަމަށެވެ.\nފޯމް ހުށައެޅުންވުމަށް ފަހު އިބޫ ހިންގަވާފައި ވަޑައިގެންނެވީ މި ކެމްޕެއިންގައި އެންމެ ފުރަތަމަ ހުޅުވި ހުވަދޫ އަޓިގެޔާ ޖަގައަށެވެ. އެ ޖަގަހައިގައި ހުންނަވައިގެން ޖުމްހޫރީ ޕާޓީގެ ކައުންސިލް މެމްބަރު އާދަމް އާޒިމް ވިދާޅުވީ ކާނަލް ނާޒިމް އަށް ތާއީދުކުރައްވާ ހުރިހާ ރައްޔިތުން ވެސް އަނިޔާވެރިކަމާއި ދެކޮޅަށް ވޯޓު ދިނުމަށް އެދޭ ކަމަށެވެ.\n"ކާނަލް ނާޒިމްގެ ފަރާތުން ވެސް އަޅުގަނޑު އެދޭ ކަމަކީ، އާއިލާގެ ފަރާތުން ވެސް އެދޭ ކަމަކީ އަދި ޖަލުތަކުގައި ބަންދުވެފައި ތިބި އެންމެ ބޭފުޅުންގެ ފަރާތުން ވެސް އެދޭ ކަމަކީ، ރައީސް ޔާމީން ދުރުކުރުމަށް ކުރާ މަސައްކަތް ކޮށްދެއްވާށޭ، މިއަދު ބިރުގަންނާނެ ކަމެއް ނެތް" އާޒިމް ވިދާޅުވިއެވެ.


Mi mahu positive meehunge adhadhu 1000 in mahchah! | ThePress\nމިއަދު 50 މީހުން ކޮވިޑަށް ޕޮޒިޓިވް ވެ، 44 މީހުން ބަލިން ރަނގަޅު ވެއްޖެ\nކޮވިޑް-19ގެ މި ބަލިމީހާއަށް ފަރުވާދެމުން އެދަނީ ވެންޓިލޭޓަރުގައި. މިއީ ކޮވިޑް-19ގެ އެންމެ ހިތްދަތި ހާލަތް. މިހާރު ވެސް ތިން މީހަކު ގެންދަނީ ވެންޓިލޭޓަރުގައި މަރާ ހަނގުރާމަކުރަމުން. އަށް މީހަކު އައިސީޔޫގައި އެބަ އޮތް. މިހާތަނަށް 29 މީހަކު މި ބަލީގައި މަރުވ


Budget in miaharuge mihaa thanah MVR 11.8 billion heydha koffi\nފިނޭންސް މިނިސްޓްރީ-- ފޮޓޯ: މޯލްޑިވްސް ބިޒިނަސް ރިވިއު\nދައުލަތުގެ ބަޖެޓުން މިއަހަރުގެ މިހާތަނަށް 11.8 ބިލިއަން ރުފިޔާ ހޭދަކޮށްފި\nފިނޭންސް މިނިސްޓްރީން ކޮންމެ ހަފްތާއަކު ނެރޭ ހަރަދާއި އާމްދަނީގެ ތަފާސް ހިސާބުތަކަށް ބަލާއިރު، މިއަހަރުގެ މިހާތަނަށް ދައުލަތުގެ ބަޖެޓުން 11.8 ބިލިއަން ރުފިޔާ ހޭދަކޮށްފައިވާ ކަމަށް ދައްކައިފި އެވެ.\nސަރުކާރުން ހަރަދުކުރި 11.8 ބިލިއަން ރުފިޔާގެ ތެރެއިން 22 އިންސައްތައަކީ ކެޕިޓަލްގެ ގޮތުގައި ބޭނުންކޮށްފައިވާ ފައިސާ އެވެ. އަދި 78 އިންސައްތަ އަކީ ރިކަރަންޓު ހަރަދެވެ.\nތަފާސް ހިސާބުތަކުން ދައްކާ ގޮތުގައި ބަޖެޓުން އެންމެ ގިނަ އަދަދަކަށް ރުފިޔާ ބޭނުންކޮށްފައި ވަނީ ފިނޭންސް މިނިސްޓްރީއިންނެވެ. އެއީ 3.2 ބިލިއަން ރުފިޔާ އެވެ.\nއެގޮތުން މުވައްޒަފުންނަށް މުސާރަ އަދި އިނާޔަތުގެ އިތުރުން ޕެންޝަންގެ ގޮތުގައި ދޭން ދައުލަތުގެ ބަޖެޓުގައި 9.5 ބިލިއަން ރުފިޔާ ހިމަނާފައި ވާއިރު މިއަހަރުގެ މިހާތަނަށް 4.9 ބިލިއަން ރުފިޔާ އެކަމަށް ހޭދަކުރެވިފައި ވެއެވެ.\nސަރުކާރުން މިހާރު ދަނީ ބޯހިޔާވަހިކަމާއި އުމްރާނީ ތަރައްޤީގެ ގިނަ މަޝްރޫއުތަކެއް ފަށަމުންނެވެ. އެފަދަ މަޝްރޫއުތައް ހިންގުމަށް ޕަބްލިކް ސެކްޓާ އިންވެސްޓްމެންޓް ޕްރޮގްރާމް (ޕީއެސްއައިޕީ) އަށް ހަރަދުކުރަން ހަތް ބިލިއަން ރުފިޔާ ވަނީ ކަނޑައަޅާފަ އެވެ.\nއެ މަޝްރޫއުތަކަށް ޖުލައި މަހާ ހަމައަށް ހޭދަކޮށްފައިވަނީ 1.3 ބިލިއަން ރުފިޔާ އެވެ.\nފިނޭންސް މިނިސްޓްރީގެ ތަފާސްހިސާބުގައިވާ ގޮތުން ދައުލަތުން ވަނީ މި އަހަރުގެ ތެރޭގައި އާމްދަނީ އަދި ހިލޭ އެހީގެ ގޮތުގައި 23.3 ބިލިއަން ރުފިޔާ ލިބޭނެ ކަމަށް އަންދާޒާކޮށްފަ އެވެ. ކަނޑައެޅި އަދަދުގެ ތެރެއިން މިހާރު ދައުލަތަށް ވަދެފައިވަނީ 11.5 ބިލިއަން ރުފިޔާ އެވެ.\nލިބިފައިވާ އާމްދަނީގެ ތެރެއިން 24 އިންސައްތަ އަކީ ޓެކްސް ނޫން ގޮތުގައި ލިބިފައިވާ އާމްދަނީ އެވެ. ބާކީ 76 އިންސައްތަ އަކީ ޓެކްސް އިން ލިބުނު އާމްދަނީ އެވެ.\nޓެކްސްގެ ގޮތުގައި ލިބޭނެ ކަމަށް 16.5 ބިލިއަން ރުފިޔާ ލަފާކޮށްފައިވާއިރު މިއަހަރުގެ މިހާތަނަށް ލިބިފައިވަނީ 8.8 ބިލިއަން ރުފިޔާ އެވެ.\nމުޅި ތަފާސްހިސާބުތަކުން ދައްކާ ގޮތުގައި ދައުލަތަށް ލިބިފައިވާ އާމްދަނީއަށް ވުރެ ހަރަދުކޮށްފައިވާ މިންވަރު އިތުރެވެ.


Dr. Shaheem aaeku roadhaige dharuma: Roadha ah dheefaivaa isskan\nޑރ. ޝަހީމާއެކު ރޯދައިގެ ދަރުމަ: ރޯދައިގެ މުހިންމުކަން\nރޯދަ މަހަކީ އަޅުކަމުގެ މައްސަރެވެ. މިއީ އަގީދާ ވަރުގަދަކޮށް ނަފުސު ތޯހިރުކުރުމަށް ލިބޭނެ ރަނުގެ ފުރުސަތެކެވެ. ދީނީ އިލްމްވެރިންގެ އަގުހުރި ނަސޭހަތްތަކުގެ ބަސް އަހައިގެން އަމަލުތައް އިސްލާހު ކުރަންވީ ވަގުތަކީ މިއެވެ.\n"އަވަސް" ގެ ކިޔުންތެރިންނަށް މި މާތް މައްސަރާ އެކު މި ހަދިޔާކުރާ "ރޯދައިގެ ދަރުމައިގެ" ވީޑިއޯ ސީރީޒް އަކީ ރާއްޖޭގެ އިސްލާމިކް ޔުނިވަސިޓީގެ ޗާންސެލަރު، ޑރ. މުހައްމަދު ޝަހީމް އަލީ ސައީދުގެ އަގުހުރި ނަސޭހަތްކޮޅެކެވެ. މި ރޯދަ މަސް ނިމެންދެން ކޮންމެ ދުވަހަކު ޝެއިހްގެ އަގުހުރި ނަސޭހަތްކޮޅެއް ތިޔަ ކިޔުންތެރިންނަށް ގެނެސްދޭނެ އެވެ. ރޯދަ މަހުގެ ތަހުނިޔާއާ އެކު، މި ސީރީޒް މި ފަށަނީ، އިސްލާމްދީންގައި ރޯދަޔަށް ދީފައިވާ މުހިންމު ކަމުން އެވެ.\nއިސްލާމްދީނުގައި ރޯދައަށް ދީފައިވާ އިސް ކަމަކީ ކޮބައި ހެއްޔެވެ؟\nރޯދަ މަހަކީ އިސްލާމްދީނުގައި ވަރަށް މަތިވެރި މަގާމެއް މާތްﷲ ވަރަށް ދެއްވާފައިވާ މައްސަރެކެވެ. ކީރިތި ޤުރުއާންގައި މާތް ﷲ ވަނީ ރޯދަ މަހަށް ތައުރީފްގެ ބަސް އިއްވާފަ އެވެ.\nރަމަޟާން މަހުގަ މާތް ﷲ މުސްލިމުންގެ މައްޗަށް ރޯދަ ފަރުޟު ކުރައްވާފައިވަނީ، މުސްލިމުން މާތް ﷲ އަށް ތަގުވާވެރިވުމަށްޓަކަ އާއި ކިޔަމަންތެރިކަން އަދާކުރުމަށްޓަކަ އެވެ. ރަސޫލާ މުހައްމަދު صلى الله عليه وسلم ވަނީ ރޯދަ ހިފާ މީހާގެ ފާފަ ފުއްސަވާނެ ކަމަށް ހަދީޘް ކުރައްވާފަ އެވެ.\nއެހެންކަމުން މި ކުރިމަތިލަނީ ބަރަކާތްތެރި މޫސުމަކާ އެވެ. ވަރަށް މާތް ދުވަސްތަކާ އެވެ. މި ދުވަސްތަކުގައި ކުރާ ހެޔޮ އަމަލުގެ ސަވާބާއި ދަރުމަ، އެހެން މައްސަރުތަކުގަ ކުރާ ހެޔޮ އަމަލުތަކުގެ ސަވާބާއި ދަރުމައަށްވުރެ މާތްﷲ އިތުރުކޮށްދެއްވަ އެވެ.\nރަމަޟާން މަހަކީ ސުވަރު ގޭގެ ދޮރުކޮޅުތައް ހުޅުވި، ނަރަކައިގެ ދޮރުތައް ބަންދުވާ މައްސަރެކެވެ. ސައިތާނުން ބަންދުކުރެވެ އެވެ. އަދި ބަރަކާތްތެރި ރެއެއް އެ މައްސަރުގައި ހިމެނެ އެވެ. އެއީ، ލައިލަތުލްގަދުރުވި ވިލޭ ރޭ އެވެ. އެ ރޭގެ އިންތިޒާރުގައި މުސްލިމުން މަސައްކަތް ކުރަންޖެހެ އެވެ. އެ ރޭ ހާސިލުކުރުމަށް މަސައްކަތް ކުރަންޖެހެ އެވެ. އެ ރެއަކީ 1،000 މައްސަރަށްވުރެ ހެޔޮކަން ބޮޑުވެގެންވާ ރެއެކެވެ.\nއެހެންކަމުން ރަމަޟާން މަހަށް ކުރިމަތިލާންވީ ސާފު ހިތަކާއެކު އެވެ. ހެޔޮ އަމަލުތައް ކުރުމަށް ތައްޔާރުވެގެންނެވެ. އެކަމަށް އަޒުމު ކަނޑައަޅައިގެންނެވެ.\nރޯދަ މަހާ ރޯއްޖާ ރޯދައިގެ ދަރުމަ\nރޯދައިގެ ދަރުމަ: ހާރު ވީހާވެސް ފަތިހާ ކައިރި ކުރޭ!\nސާފުކޮށްދީ: އަޑީ ދައުލަތަކީ ކޮން ވާހަކައެއް؟


EURO 2020: ( Group C) North Macedonia - Ukraine\nޔޫރޯ 2020: ( ގުރޫޕް ސީ) ނޯތް މެސެޑޯނިއާ – ޔޫކްރެއިން\nޝާއިޢުކުރީ: ޙަންނާން ޖޫން 17, 2021, 12:04\nޔޫރޯ 2020 ފުޓްބޯޅަ މުބާރާތުގެ ގުރޫޕް ސީގައި މިއަދު ނޯތް މެސެޑޯނިއާ އަދި ޔޫކްރެއިން ބައްދަލުކުރާ މެޗަކީ ވެސް ވަރުގަދަ އަދި ވަރަށްް ފޯރިގަދަ މެޗަކަށް ވެގެންދާނެއެވެ. ގުރޫޕް ސްޓޭޖުގެ ދެވަނަ މެޗަށް މިއަދު ހަވީރު ނޯތް މެސެޑޯނިއާ އަދި ޔޫކްރެއިން ނިކުންނައިރު، މި ދެޓީމުވެސް ވަނީ ގުރޫޕް ސްޓޭޖުގައި ކުޅުނު ފުރަތަމަ މެޗުން ބަލިވެފައެވެ. އެހެން ކަމުން މިއަދުގެ މި މެޗަކީ ދެ ޓީމަށްވެސް ހުރިހާ ގޮތަކުންވެސް ދެވަނަ ބުރަށް ދިއުމަށް މޮޅުވުން މަޖުބޫރު މެޗަކަށް ވެގެންދާނެއެވެ. މި މެޗުން ކޮންމެ ޓީމެއް ބަލިވިއަސް މުބާރާތުގެ ދެވަނަ ބުރަށް ދިއުމަށް ހުރަސްތަކެއް ކުރިމަތިވާނެވެ.\nމި ދެޓީމު ހިމެނޭ ގުރޫޕް ސީއަށް ބަލާއިރު، މި ގުރޫޕުގެ އެއްވަނާގައި މިވަގުތު އޮތީ އޮސްޓްރިއާއެވެ. ދެވަނާގައި އޮތީ ނެދަލެންޑްސް އެވެ. އޮސްޓްރިއާ އަދި ނެދަލެންޑްސް ގުރޫޕް ސްޓޭޖުގައި ކުޅުނު ފުރަތަމަ މެޗުން މޮޅުވެފައިވާއިރު، ދެޓީމަށްވެސް ލިބިފައިވަނީ ތިން ޕޮއިންޓެވެ. ނަމަވެސް އޮސްޓްރިއާއަށް ގުރޫޕް ސީގެ އެއްވަނަ ލިބެނީ ގޯލުގެ ތަފާތުންނެވެ. މި ގުރޫޕުގައި މިހާތަނަށް ޕޮއިންޓެއް ނުލިބިވަނީ ނޯތް މެސެޑޯނިއާ އާއި ޔޫކްރެއިންއަށެވެ. މި ދެޓީމުވެސް ވަނީ ކުޅުނު ފުރަތަމަ މެޗުން ބަލިވެފައެވެ.\nނޯތް މެސެޑޯނިއާ އަދި ޔޫކްރެއިންގެ ތާރީޚީ ކުރިމަތިލުންތައް\nނޯތް މެސެޑޯނިއާ އަދި ޔޫކްރެއިން މިހާތަނަށް ބައްދަލުކޮށްފައިވަނީ ހަތަރު ފަހަރުގައެވެ. އޭގެ ތެރެއިން ޔޫކްރެއިން ދެފަހަރު މޮޅުވިއިރު، ނޯތް މެސެޑޯނިއާ މޮޅުވެފައިވަނީ އެންމެ ފަހަރަކުއެވެ. މި ދެޓީމު އެންމެ ފަހުން ބައްދަލުކޮށްފައިވަނީ 2015 ވަނަ އަހަރުގެ ޔޫރޯ ކޮލިފައިންގައެވެ. އެފަހަރު 0-2 ގެ ނަތީޖާއިން މޮޅުވީ ޔޫކްރެއިންނެވެ.\nޔޫކްރެއިން އެންމެ ފަހުން ކުޅުނު ފަސް މެޗުގެ ތެރެއިން މޮޅުވެފައިވަނީ ދެ މެޗުންނެވެ. ދެ މެޗުން ބަލިވިއިރު، ދެމެޗުން ވަނީ އެއްވަރުވެފައެވެ.\nނޯތް މެސެޑޯނިއާ އެންމެ ފަހުން ކުޅުނު ފަސް މެޗުގެ ތެރެއިން މޮޅުވެފައިވަނީ ތިން މެޗުންނެވެ. ބަލިވެފައިވަނީ އެންމެ މެޗަކުންނެވެ. އެއް މެޗުން ވަނީ އެއްވަރުވެފައެވެ.\nނޯތް މެސެޑޯނިއާ އަދި ޔޫކްރެއިން ބައްދަލުކުރާ ގުރޫޕް ސްޓޭޖުގެ ދެވަނަ މެޗު ފަށާނީ މިއަދު ހަވީރު ރާއްޖޭ ގަޑިން6ޖަހާއިރުގައެވެ. މި މެޗު ކުޅޭނީ ބުކަރެސްޓް ނޭޝަނަލް އެރީނާގައެވެ.


SAG awards reyhuge kureegai Manchester by the Sea\nސެގް އެވޯޑްސް ރޭހުގެ ކުރީގައި "މެންޗެސްޓާ ބައި ދަ ސީ"\n"މެންޗެސްޓާ ބައި ދަ ސީ" ގެ މަންޒަރެއްގައި ކޭސީ އެފްލެކް އާއި މިޝޭލް ވިލިއަމްސް.\nސްކްރީން އެކްޓާސް ގިލްޑް (ސެގް) އެވޯޑްސްގެ މި އަހަރުގެ ނޮމިނޭޝަންސްތައް އިއްޔެ އިއުލާނުކުރިއިރު އެންމެ ގިނަ ނޮމިނޭޝަންސްތަކާ އެކު ރޭހުގެ ކުރީގައި އުޅެނީ ކޭސީ އެފްލެކް އާއި މިޝޭލް ވިލިއަމްސް ލީޑް ރޯލު ކުޅެފައިވާ ޑްރާމާ ފިލްމު "މެންޗެސްޓާ ބައި ދަ ސީ" އެވެ.\nނިމިގެން ދިޔަ ނެޝެނަލް ބޯޑް އޮފް ރިވިއުގެ އެންމެ މޮޅު ފިލްމަކަށް ވެސް ހޮވުނު "މެންޗެސްޓާ ބައި ދަ ސީ" ސެގްގެ ހަތަރު އެވޯޑަކަށް ވާދަކުރާއިރު އެންމެ މޮޅު ބަތަލާގެ އެވޯޑަށް މިޝޭލް އަދި ބަތަލްގެ އެވޯޑަށް އެފްލެކް ވާދަކުރެ އެވެ. މީގެ އިތުރުން އައުޓްސްޓޭންޑިން ޕާފޯމެންސެއް ދިން ކާސްޓަކަށް ވެސް މި ފިލްމު ވާދަކުރެ އެވެ.\n"މެންޗެސްޓާ ބައި ދަ ސީ" އަކީ އެމެރިކާގެ ޑައިރެކްޓަރު ކެނެތު ލޯނާގަން ލިޔެ ޑައިރެކްޓްކޮށްފައިވާ ފިލްމެކެވެ. މި ފިލްމަށް އެންމެ ބޮޑަށް ތައުރީފު އޮހެމުން ދަނީ އޭގެ ޑައިރެކްޝަނަޝާއި ލީޑް ރޯލުތަކުގައި އެފްލެކް އާއި މިޝޭލް ވިލިއަން ދައްކުވައިދީފައިވާ ހުނަރުވެރިކަމަށެވެ. މިއީ ހިތްދަތި ސިލްސިލާ ކަންތައްތަކެއް މެދުވެރިވާ އާއިލާއެއްގެ އަސަރުގަދަ ވާހަކައެއް ދައްކުވައިދޭ ފިލްމެކެވެ.\nމި ފިލްމު ވަނީ ގޯލްޑެން ގްލޯބްސްގެ އެންމެ މޮޅު ފިލްމަށް ވެސް ނޮމިނޭޓްވެފަ އެވެ.\nސެގްގެ އެހެން އެވޯޑްތަކަށް ވާދަކުރާ ފިލްމުތަކުގެ ތެރެއިން "މޫންލައިޓް" ގެ ތަރިން ވެސް ފާހަގަކޮށްލެވެ އެވެ. އެގޮތުން ސަޕޯޓިން ކެޓަގަރީގައި އެ ފިލްމުގެ ބަތަލާ ނައޯމީ ހެރިސް އާއި ބަތަލް މަހާޝާލާ އަލީ ވާދަކުރެ އެވެ.\nފެމިލީ ޑްރާމާއެއް ކަމުގައިވާ "ފެންސް" އިން އެންމެ މޮޅު އެކްޓަރުގެ އެވޯޑަށް ޑެންޒެލް ވޮޝިންޓަން ވާދަކުރާއިރު އެ ފިލްމުގައި ސަޕޯޓިން އެކްޓްރެސްއެއްގެ ރޯލު ކުޅެފައިވާ ވިއޯލާ ޑޭވިސް ވެސް އެވޯޑަށް ވާދަކުރެ އެވެ.\nހޮލީވުޑްގެ މިފަހަރުގެ އެވޯޑް ސީޒަން ކުރިއަށްދާއިރު އެންމެ ބޮޑަށް ފާހަގަކޮށްލަން ޖެހޭ ކަމެއްގެ ގޮތުގައި އޮތީ ހޮލީވުޑްގެ ބޮޑެތި އަދި މުއްސަނދި ސްޓޫޑިއޯތަކުގެ ފިލްމުތައް ފަހަތައް ޖައްސާލުމަށް ފަހު އިންޑީ ގިނަ ފިލްމުތަކެއް މިފަހަރުގެ ރޭހުގެ ކުރިއަށް އަރާފައިވާ ކަމެވެ.\nމިސާލަކަށް މި އަހަރުގެ ފެވަރިޓް ފިލްމުތަކުގެ ގޮތުގައި ރޭހުން ފާހަގަކޮށްލެވޭ "މޫންލައިޓް" އަކީ ގާތްގަނޑަކަށް ފަސް މިލިއަން ޑޮލަރުގެ ފިލްމެކެވެ. "މެންޗެސްޓާ ބައި ދަ ސީ" އަކީ 8.5 މިލިއަން ޑޮލަރުގެ ފިލްމެކެވެ.


Hiyaalu thafaathu viyas2raeesun kankan ninmavanee ekugai: Jameel | Mihaaru\nރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް ނަޝީދު ރޭ ޔޫއޭއީ އަށް ފުރާވަޑައިގަތުމުގެ ކުރިން މަތިންދާބޯޓުގައި އަލްވަދާއުގެ ސަލާމް ކުރައްވަނީ.---ފޮޓޯ: ރައީސް އޮފީސް\nހިޔާލު ތަފާތުވިޔަސް ދެ ރައީސުން ކަންކަން ނިންމަވަނީ އެކުގައި: ޖަމީލް\n30 ނޮވެމްބަރ 2019 - 12:10 44 comments\nރައީސް އިބްރާހީމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދާ ބެހޭ ގޮތުން ސިޔާސީ ބައެއް ލީޑަރުން ޖައްސަވާ ހިސާބު ގޯސް ކަމަށާއި އެބޭފުޅުން ކަންކަން ނިންމަވަނީ އެކުގައި ކަމަށް ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު މިއަދު ވިދާޅުވެއްޖެ އެވެ.\nރައީސް އިބްރާހިމް މުހައްމަދު ސޯލިހާއި ކުރީގެ ރައީސް ނަޝީދު ރަސްމީ ދަތުރުފުޅެއްގައި ޔުނައިޓެޑް އަރަބް އެމިރޭޓްސް (ޔޫއޭއީ) އަށް ރޭ ވަނީ ފުރާވަޑައިގެންފަ އެވެ. އަދި ޔޫއޭއީ އަށް ފުރާވަޑައިގަތުމުގެ ކުރިން ދެ ބޭފުޅުން މަތިންދާބޯޓުގައި އިންނެވި ފޮޓޯއެއް ނަޝީދު ވަނީ ޓުވީޓް ކުރައްވައިފަ އެވެ.\nމި ފޮޓޯއާ އެކު ޖަމީލް ކުރެއްވި ޓުވީޓެއްގައި ވިދާޅުވީ ދެ ރައީސުންގެ މެދުގައި ހިޔާލު ތަފާތު ވިޔަސް، ބަޖެޓާއި ބަދަލު ދިނުމާއި ޖުޑީޝަރީގެ ކަންކަން ދެ ބޭފުޅުން ނިންމަވަނީ އެކުގައި ކަމަށެވެ.\nޚިޔާލް ތަފާތުވިޔަސް މި2ބޭފުޅުން ކަންކަން ނިންމަވަނީ އެކުގައި. އެއީ ބަޖެޓް، ބަދަލު ދިނުން އަދި ޖުޑިޝަރީގެ ކަންކަން ވިޔަސް. ސިޔާސީ ބައެއް ލީޑަރުން ޖައްސަވާ ހިސާބު ގޯސް. ނިދިން ހޭލެވޭއިރު އޮންނާނީ ކަތިވަޅި ގެއްލި މަރިޔަނބުވެސް ގެއްލިފައި. pic.twitter.com/PyrTV3SZm2\n— Mohamed Jameel Ahmed (@MJameelAhmed) November 30, 2019\nޖަމީލް ކުރެއްވި ޓުވީޓު.\n"ސިޔާސީ ބައެއް ލީޑަރުން ޖައްސަވާ ހިސާބު ގޯސް. ނިދިން ހޭލެވޭއިރު އޮންނާނީ ކަތިވަޅި ގެއްލި މަރިޔަނބު ވެސް ގެއްލިފައި،" މިހާރުގެ ސަރުކާރުގެ ވެރިންނާ އެކު ކުރީގެ ރައީސް އަބްދުﷲ ޔާމީނާ ދެކޮޅަށް އޭރު މަސައްކަތް ކުރެއްވި އެކަމަކު މިހާރު ޔާމީންގެ ހިމާޔަތުގައި އުޅުއްވާ ޖަމީލް ވިދާޅުވި އެވެ.\nރައީސް އާއި މަޖިލިހުގެ ރައީސްއާ ދެމެދުގައި ހިޔާލު ތަފާތުވުން އޮންނަ ކަމަށް އިދިކޮޅު ބައެއް ފަރާތްތަކުން ތުހުމަތު ކުރެ އެވެ. އެކަމަކު، އެ ތުހުމަތުތައް ދޮގު ކުރައްވައި ރައީސް އިބްރާހިމް މުހައްމަދު ސޯލިހް ވިދާޅުވެފައިވަނީ އެ މަނިކުފާނާއި ނަޝީދާ ދެމެދު އޮތީ ގާތް ގުޅުމެއް ކަމަށެވެ. އަދި އެއްވެސް ކަހަލަ ހިޔާލު ތަފާތުވުންތަކެއް ނޫޅޭ ކަމަށް ކުރިން ވިދާޅުވެފައިވެ އެވެ.\nޔާމީނުގެ ފުރަތަމަ ނައިބު ރައީސްކަމުން ޖަމީލް ވަކިކުރީ، ކުރިން އެމަނިކުފާނު ވިދާޅުވި ގޮތުގައި، ގާނޫނުއަސާސީއާ ހިލާފަށެވެ. އަދި ޔާމީންގެ އަނިޔާވެރިކަމާއި ހިޔާނާތާ ބެހޭ ގޮތުން، އޭރުގެ އިދިކޮޅު ފަރާތްތަކާ ގުޅިވަޑައިގެން ވަރަށް ބޮޑަށް ފާޑުވިދާޅުވަމުން ވެސް ގެންދެވި އެވެ.\nހައްޔަރުކޮށްފާނެތީ އެ މަނިކުފާނު ދިރިއުޅުއްވީ އިނގިރޭސި ވިލާތުގަ އެވެ. އެނބުރި ރާއްޖެ ވަޑައިގަތީ ރިޔާސީ އިންތިހާބުގައި ޔާމީން ބަލިވެވަޑައިގަތުމުންނެވެ. އޭރުއްސުރެ، އިނގިރޭސި ވިލާތުގައި ޖަމީލް މަސައްކަތް ކުރެއްވީ ވެސް ނަޝީދާ އެކު ސިޔާސީ މަސައްކަތުގަ އެވެ. އޭރުގައި އުފެއްދި އިދިކޮޅު އިއްތިހާދުގެ ލީޑަރުކަން ވެސް ޖަމީލް ވަނީ ކުރައްވައިފަ އެވެ.\nއެކަމަކު އެމްއެމްޕީއާރުސީގެ ހިޔާނާތުގައި ޔާމީންގެ މައްޗަށް ކުރި ދައުވާ އާއި އެ ހިޔާނާތާ ގުޅިގެން ފުލުހުން މިހާރު ވެސް ކުރިއަށް ގެންދާ ތަހުގީގުތަކުގައި އެ މަނިކުފާނުގެ ދިފާއުގައި އަމަލީ ގޮތުން ޑރ. ޖަމީލް އުޅުއްވަ އެވެ. އަދި ޔާމީންގެ އިސްތަށިފުޅުގައި އަޅުވާ ތުހުމަތުތައް ގެންދަވަނީ ދޮގުކުރައްވަމުންނެވެ.\nއިތުރު ލިޔުންތައް ރައީސް މުހައްމަދު ނަޝީދު އިދިކޮޅު ފަރާތްތައް ޖުޑީޝަރީ ޑރ. މުހައްމަދު ޖަމީލް އަހުމަދު ރައީސް އިބްރާހިމް މުހައްމަދު ސޯލިހް


Thimphu balikoh Eagles dhevana burah | Jazeera\tތިމްޕޫ ބަލިކޮށް އީގަލްސް ދެވަނަ ބުރަށް - Jazeera\nތިމްޕޫ ބަލިކޮށް އީގަލްސް ދެވަނަ ބުރަށް\nޖަވިޔަނި April 7, 2021 55 views0\nބޫޓާނުގެ ޗެމްޕިއަން ތިމްޕޫ ސިޓީ އެފްސީ ބަލިކޮށް ކްލަބް އީގަލްސްއިން އޭއެފްސީ ކަޕް ޕްރިލިމިނަރީ ދެވަނަ ބުރަށް ދަތުރުކޮށްފިއެވެ.\nގައުމީ ފުޓުބޯޅަ ދަނޑުގައި ބުދަ ދުވަހުގެ ހަވީރު ކުޅުނު މި މެޗު އީގަލްސްއިން ކާމިޔާބުކުރީ 2-0ގެ ނަތީޖާއަކުންނެވެ.\nމި މެޗު ފަށައިގެން ތިމްޕޫގެ ފަރާތުން އާދައިގެ ކުޅުމެއް ފެނިގެންދިޔައިރު، މެޗުގެ ވަރަށް ކުރީ ކޮޅު އީގަލްސްއިން ވަނީ ލަނޑު ޖަހާ ލީޑު ނަގައިފައެވެ. މުހައްމަދު ނާއިމްގެ އެހީތެރިކަމާއިއެކު މި ލަނޑު އެޓީމަށް ކާމިޔާބު ކޮށްދިނީ ހަސަން ރާއިފް އަހުމަދު (ހަންނަ)އެވެ. އެކަމަކު މި ލަނޑަށްފަހު އީގަލްސްގެ ފަރާތުންވެސް ފެނިގެންދިޔައީ އާދައިގެ ކުޅުމެކެވެ.\nދެވަނަ ހާފު ފަށައިގެން ދެޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު، އީގަލްސްގެ އިމްރާން ނަޝީދު (އިންމަ) އަށް ވަނީ ހުސް ފުރުސަތެއް ލިބި ބޭކާރުވެފައެވެ. އޭގެ ފަހުން ތިމްޕޫގެ ޔެޝީ ދޯޖީ ބޮލުން ފޮނުވާލި ނުރައްކާތެރި ހަމަލާ އީގަލްސްގެ ކީޕަރު މުހައްމަދު ތޯހާ މަތަކުރިއިރު އޭގެ ފަހުން ތިމްޕޫގެ ދަވާ ޝެރިން ނެގި ކޯނަރު އަމާޒުވީ ގޯލުގެ ދަނޑިއަށެވެ. އެކަމަކު މެޗުގެ 89 ވަނަ މިނެޓުގައި އީގަލްސްއިން ވަނީ އިތުރު ލަނޑެއް ޖަހާ ލީޑު ފުޅާކޮށްފައެވެ. ލިބުނު ހިލޭ ޖެހުމަކުން މި ލަނޑު އެޓީމަށް ކާމިޔާބު ކޮށްދިނީ ނާއިމެވެ.\nމެޗަށްފަހު ވާހަކަދައްކަމުން އީގަލްސްގެ ކޯޗު މުހައްމަދު ޝާޒްލީ (ޝާޒް) ބުނީ މެޗަށް ނުކުތްއިރުވެސް ތިމްޕޫއަކީ ފަސޭހަ ޓީމެއް ނޫންކަން އެނގޭ ކަމަށާއި. އެހެންވެ މެޗަށް ނުކުތީ މޮޅެއް ހޯދުމަށް ކަމަށެވެ. އަދި މެޗުން 2-0ގެ ނަތީޖާއަކުން މޮޅުވެވުމުން އެކަމާއި ހިތްހަމަ ޖެހޭ ކަމަށް ޝާޒް ބުންޏެވެ.\nމެޗަށްފަހު ވާހަކަދައްކަމުން ތިމްޕޫ ސިޓީގެ ކޯޗު ނަވަން ދެންޑަޕް ބުނީ މިއީ އުނދަގޫ މެޗެއް ކަމަށާއި، މެޗަށް ނުކުތްއިރުވެސް ބަލިވާނެކަން އެނގޭ ކަމަށެވެ. އެކަމަކު އީގަލްސް މެޗުގެ ނަތީޖާއާ މެދު ހިތްހަމަ ޖެހޭ ކަމަށް އޭނާ ބުންޏެވެ.\nމިނަތީޖާއާއިއެކު ޕްރިލިމިނަރީ ދެވަނަ ބުރުގައި އީގަލްސް ނުކުންނަން ޖެހޭނީ ބަންގްލަދޭޝްގެ ޑާކާ އަބަހާނީއާ ދެކޮޅަށެވެ. މި މެޗު ކުޅުމަށް ހަމަޖެހިފައިވަނީ މި މަހުގެ 14 ވަނަ ދުވަހެވެ.


Ihusaantherikan huri nama Raees Yaamin geyah gennaane: Waheed\nކުރީގެ ރައީސް އަބްދުﷲ ޔާމީން އަބްދުލްގައްޔޫމް ފުލުސް އިދާރާއަށް ހާޒިރުވުމަށް ފަހު ނޫސްވެރިންނަށް މައުލޫމާތު ދެއްވަނީ: އެ މަނިކުފާނު ހުންނަވަން ޖެހިވަޑައިގެންފައި ވަނީ ޖަލުގައި -- ފޮޓޯ: އަވަސް\nމަނީ ލޯންޑަރިންގެ ކުށުގައި ފަސް އަހަރަށް ޖަލަށް ލާފައިވާ ކުރީގެ ރައީސް ޔާމީން އަބްދުލް ގައްޔޫމް ރޯދަ މަހަށް ގެއަށް ބަދަލުކޮށް ދެއްވުމަށް އިދިކޮޅު ކޯލިޝަންގެ އެޑްވައިޒަރު އަދި ކުރީގެ ރައީސް ޑރ. މުހައްމަދު ވަހީދު ހަސަން މަނިކު ގޮވާލައްވައިފި އެވެ.\nރައީސް ޔާމީން ޖަލުގައި ހުންނަވާތާ 487 ދުވަސް ވަނީ ވެފައެވެ. މި މަހުގެ 13 ވަނަ ދުވަހު ފެށޭ ރޯދަ މަހަކީ އެމަނިކުފާނު ޖަލުގައި ހުންނަވަނިކޮށް އަންނަ ދެވަނަ ރޯދަ މަހެވެ.\nޕީޕީއެމުން ބޭއްވި ޖަލްސާއެއްގައި ރައީސް ވަހީދު ވިދާޅުވީ ރައީސް ޔާމީން ޖަލަށް ލެއްވީ ނުހައްގު ޝަރީއަތަކުން ކަމަށެވެ. އެމަނިކުފާނު މިނިވަން ކުރައްވަން ޖެހޭ ކަމަށް ވެސް ވިދާޅުވި އެވެ. އަދި ވިދާޅުވީ މި ސަރުކާރުގެ އެއްވެސް އޯގާތެރިކަމެއް އަދި އިހުސާންތެރި ކަމެއް ހުރިނަމަ މި ރޯދަ މަހަށް ރައީސް ޔާމީން ގެއަށް ފޮނުވައި ދެއްވާނެ ކަމަށެވެ.\n"އަޅުގަނޑު އުންމީދު ކުރަން މި ސަރުކާރުގެ އެއްވެސް ކަހަލަ އޯގާތެރިކަމެއް، އިހުސާންތެރިކަމެއް ހުރިކަމުގައި ވަންޏާ އެމަނިކުފާނު މި ރޯދަ މަހު ގެއަށް ފޮނުވައި ދެއްވާނެ ކަމަށް،" ވަހީދު ވިދާޅުވި އެވެ.\nރައީސް ވަހީދު ވާހަކަފުޅު ދައްކަވަނީ: ރައީސް ޔާމީން މި ރޯދަ މަހު ގެއަށް ބަދަލުކޮށްދެއްވުމަށް އެދިވަޑައިގެންނެވި -- އަވަސް ފޮޓޯ\nކުރީގެ ރައީސް ޔާމީން އަބްދުލް ގައްޔޫމް ގެއަށް ބަދަލު ކޮށްދިނުމަށް އާއިލާގެ ފަރާތުން އެދިފައިވާ ކަމަށް ހޯމް މިނިސްޓްރީން މިިދިޔަ މަހުގެ 18 ވަނަ ދުވަހު ވަނީ ބުނެފަ އެވެ. ރައީސް ޔާމީން ގެއަށް ބަދަލު ކޮށް ދިނުމަށް އެދި ހޯމް މިނިސްޓްރީއަށް ހުށަހަޅާފައި ވަނީ އެމަނިކުފާނުގެ ފަރާތްޕުޅުން ސިއްހީ އެއްވެސް އެހީތެރި ކަމަކަށް އެދިފައި ނުވާ ކަމަށް ރައީސް އިބްރާހިމް މުހައްމަދު ސޯލިހު އެންމެ ފަހުން ބޭއްވެވި ނޫސްވެރިންގެ ބައްދަލުވުމުގައި ވިދާޅުވެފައި ވަނިކޮށެވެ.\nރައީސް ޔާމީން ގެއަށް ބަދަލު ކޮށްދިނުމަށް އެދި އިދިކޮޅު ކޯލިޝަނުން ވެސް ވަނީ މީގެ ކުރިން ހޯމް މިނިސްޓަރު އިމްރާން އަބްދުﷲ އާއި ބައްދަލު ކުރައްވާފަ އެވެ.\nޖަލުގައި ހުންނެވި ކުރީގެ ރައީސް އަދި އިދިކޮޅުގެ ލީޑަރު އަބްދުﷲ ޔާމީން އަބްދުގައްޔޫމް ރާއްޖެއިން ބޭރަށް ފޮނުވާލެއްވުމަށް ސަރުކާރާއި ރައީސް ސޯލިހް ޕްރެޝަރު ކުރައްވާ ކަމަށް އެމަނިކުފާނުގެ ގާނޫނީ ވަކީލުންގެ ޓީމުގައި އިސްކޮށް ހުންނެވި ޑރ. މުހައްމަދު ޖަމީލް އަހުމަދު ވަނީ ވިދާޅުވެފަ އެވެ.\nމި މައްސަލާގައި ހޯމް މިނިސްޓަރު އިމްރާން ކުރީން ވިދާޅުވީ ރައީސް ޔާމީންގެ ސިއްހީ ހާލަތާއި ގުޅޭ ގޮތުން ޑޮކްޓަރުން ދީފައިވާ ލިޔުމެއް އޮންނަ ކަމަށާއި އެ ލިޔުމުގައި ދެ ކަމަކަށް ލަފާ ދީފައިވާ ކަމަށެވެ. އެއީ ޓެސްޓެއް ހެއްދެވުމާއި އެ މަނިކުފާނު ސްޓްރެސް ފްރީ މާހައުލެއްގައި ބެހެއްޓުން ކަމަށެވެ. އެ ދެ ޓެސްޓަކީ ރާއްޖެއިން ހެދޭނެ ޓެސްޓެއް ނޫން ކަމަށް ވެސް ވިދާޅުވި އެވެ.\nރައީސް އަބްދުﷲ ޔާމީން މޯލްޑިވްސް ކަރެކްޝަނަލް ސާވިސް ރައީސް އިބްރާހިމް މުހައްމަދު ސޯލިހު + މާފުށީ ޖަލު އިމްރާން އަބްދުﷲ ރައީސް ޑރ. މުހައްމަދު ވަހީދު ހަސަން މަނިކު މިނިސްޓްރީ އޮފް ހޯމް އެފެއާޒް


Noorul-islam.NET :: ދެޙަރަމުގެ ކަންތައްތައް ބަލަހައްޓާ މުއައްސަސާގެ އެންމެ އިސްވެރިއަކަށް ޝައިޚް ސުދައިސް ޢައްޔަން ކުރައްވައިފި\nދެޙަރަމުގެ ކަންތައްތައް ބަލަހައްޓާ މުއައްސަސާގެ އެންމެ އިސްވެރިއަކަށް ޝައިޚް ސުދައިސް ޢައްޔަން ކުރައްވައިފި\nތާރީޚް: 17 މޭއި 2012\nދެޙަރަމުގެ ކަންތައްތައް ބަލަހައްޓާ މުއައްސަސާ، ރިޔާސަތުލް ޢާއްމާ ލި ޝުއޫނިލް މަސްޖިދިލްޙަރާމް ވަލް މަސްޖިދިއްނަބަވީ، (ޕްރެސިޑެންސީ އޮފް އަލްމަސްޖިދުލްޙަރާމް އެންޑް އަލްމަސްޖިދުއްނަބަވީ) ގެ ރައީސެއްގެ މަޤާމަށް، އަލްމަސްޖިދުއްނަބަވީގެ އިމާމު އަދި ޚަޠީބު، ފަޟީލަތުއްޝައިޚް ޑރ. ޢަބްދުއްރަޙްމާން ބުނު ޢަބްދުލްޢަޒީޒް އައްސުދައިސް، ޢައްޔަން ކުރައްވައިފިއެވެ. <?xml:namespace prefix = "o" ns = "urn:schemas-microsoft-com:office:office" />\nރަސްގެފާނު ޢަބްދުﷲ ބުނު ޢަބްދުލްޢަޒީޒް، 2012 ވަނަ އަހަރުގެ މޭއި މަހުގެ 8 ވަނަ ދުވަހު ނެރުއްވި ޤަރާރެއްގައިވާ ގޮތުން، ދެޙަރަމްގެ ކަންތައްތައް ބަލަހައްޓާ މުއައްސަސާގެ ރައީސްގެ މަޤާމަށް ޝޭޚް ސުދައިސް ޢައްޔަން ކުރައްވާފައިވަނީ، ވަޒީރެއްގެ ފެންވަރުގައެވެ.\nޝޭޚް ސުދައިސް އެމަޤާމަށް ޢައްޔަން ކުރައްވާފައިވަނީ، މީގެ ކުރިން އެމަގާމުގައި ހުންނެވި މަޢާލީ އައްޝައިޚް ޞަލިޙް ބުނު ޢަބްދުއްރަޙްމާން އަލް ޙުޞައިން އެމަޤާމުން އިސްތިއުފާ ދެއްވުމުންނެވެ. ޝައިޚް ޞާލިޙު އެމަޤާމުން އިސްތިޢުފާ ދެއްވީ އެމަނިކުފާނުގެ ޞިއްޙީ ޙާލަތު ހުރިގޮތުން ކަމަށް މަޢުލޫމާތު ލިބެއެވެ.\nމަޢާލީ އައްޝައިޚް ޑރ. ޢަބްދުއްރަޙްމާން އައްސުދައިސް އަކީ އެމަނިކުފާނުގެ ޤުރްއާން ކިޔަވާވިދާޅުވުމުގެ އަޑުގެ ސަބަބުން ދުނިޔޭގެ އެތައް މިލިޔަން މުސްލިމުންނެއްގެ ލޯބި ހޯއްދަވާފައިވާ ބޭފުޅެކެވެ.\nހިޖުރައިން 1382 ވަނަ އަހަރު ސަޢުދީ ޢަރަބިއްޔާގެ ވެރިރަށް ރިޔާޟުގައި ދުނިޔޭގެ އަލިކަން ދެކެވަޑައިގެންނެވި، ޝޭޚް ސުދައިސް ޤުރްއާން ހިތުދަސް ކުރައްވާފައިވަނީ، ޢުމުރުފުޅުން އެންމެ 12 އަހަރު ފުޅުގައެވެ. ހިޖުރައިން 1403 ވަނަ އަހަރު ރިޔާޟުގެ ފެކަލްޓީ އޮފް ޝަރީޢާއިން ފުރަތަމަ ޑިގްރީ ޙާޞިލު ކުރެއްވުމަށްފަހު، 1416 ވަނަ އަހަރު، މައްކާގެ އުއްމުލްޤުރާ ޔުނިވާސިޓީއިން އުޞޫލުލްފިޤްހުން ޕީއެޗްޑީ ހާޞިލު ކުރައްވާފައިވެއެވެ.\nމައްކާގެ އަލްމަސްޖިދުލް ޙަރާމްގެ އިމާމެއްގެ ގޮތުގައި ޝޭޚް ސުދައިސް ޢައްޔަން ކުރެވުނީ ހިޖުރައިން 1404 ވަނަ އަހަރުގައެވެ.


ދިވެހިރާއްޖޭގެ ވިޔަފާރިތަކާ ބެހޭގޮތުން 'އެންޓަރޕްރައިސް ސާރވޭ' އެއް ކޮށްދޭނެ ފަރާތްތަކެއް ހޯދުމާ ބެހޭ\nމި އިޢުލާންވަނީ 04 ސެޕްޓެންބަރު 2019 1044 ގައި ބާތިލް ކުރެވިފައެވެ.\nމުސާރައާއި އުޖޫރައާ ގުޅޭގޮތުން ލަފާދޭ ބޯޑު\nދިވެހިރާއްޖޭގައި ވިޔަފާރި ކުރާ ތަންތަނުގައާއި އަދި އެނޫންވެސް މަސައްކަތް ކުރާ ތަންތަނުގައި މުސާރައާއި އުޖޫރައިގެ ގޮތުން އެންމެ ކުޑަމިނުން ދެވޭނެ އަދަދެއް ކަނޑައެޅުމަށް ބޭނުންވާ މަޢުލޫމާތު އެއްކުރުމަށްޓަކައި 'އެންޓަރޕްރައިސް' ސާރވޭއެއް ކޮށްދޭނެ ފަރާތްތަކެއް ހޯދުމަށް މިބޯޑުން ބޭނުންވެއެވެ.\nމިސާރވޭ ކުރުމަށް ހަމަޖެހިފައިވަނީ ރާއްޖޭގެ ދެކުނާއި އުތުރުގެ ރަށްތަކުގައެވެ. އެގޮތުން ދެކުނުގައި ސާރވޭ ކޮށްދޭނެ ފަރާތަކާއި އުތުރުގައި ސާރވޭ ކޮށްދޭނެ ފަރާތެއް ނެގުމަށް ވަނީ ހަމަޖެހިފައެވެ.\nމިމަސައްކަތުގެ މަސްއޫލިއްޔަތުތަކާއި، މި މަސައްކަތަށް ކުރިމަތިލާ ފަރާތްތަކުގައި ހުންނަންވާނެ ޝަރުތުތަކާއި އެހެނިހެން ތަފްޞީލުތައް ހިމެނިފައިވާ 'ޓަރމްސް އޮފް ރިފަރެންސް' ތިރީގައި ބަޔާން ކުރެވިފައިވާނެއެވެ.\nވީމާ މިމަސައްކަތްކުރުމަށް ޝައުޤުވެރިވާ ފަރާތްތަކު 12 ސެޕްޓެމްބަރު 2019 ވަނަދުވަހުގެ މެންދުރު 12:30 އަށް މިނިސްޓްރީ އޮފް އިކޮނޮމިކް ޑިވެލޮޕްމަންޓްގެ ބޮޑުތަކުރުފާނު މަގުގައި ހުންނަ އިމާރާތަށް ހާޟިރުވެ އަންދާސީ ހިސާބު ހުށަހެޅުއްވުން އެދެމެވެ.\nމިކަމާ ގުޅޭގޮތުން އިތުރު މައޫލޫމާތު ބޭނުންފުޅުވާނަމަ، 3323668/1691 އަށް ރަސްމީ މަސައްކަތު ގަޑީގައި ގުޅުއްވުން އެދެމެވެ.\nސުންގަޑި: 12 ސެޕްޓެންބަރު 2019 1230


އުރީދޫ ފެންޓަސީ ލީގުގައި ވާދަކޮށް ޕްލޭސްޓޭޝަން5ގެ އިތުރުން އަގުހުރި އެތައް އިނާމެއް ހޯދުމުގެ ފުރުސަތު އުރީދޫއިން ހުޅުވާލައިފ\nޔޫރޯ 2020 ގެ ފުޓުބޯޅަ ފޯރި އާއި ގުޅިގެން އުރީދޫ މޯލްޑިވްސްއިން ޔޫރޯ ފެންޓަސީ ފުޓްބޯލް 2020ގައި "އުރީދޫ ފެންޓަސީ ލީގް" ގެ ނަމުގައި ޓޯނަމެންޓެއް އިއުލާނު ކޮށްފިއެވެ.\nއުރީދޫއިން ބުނެފައިވަނީ މި ލީގުގައި ބައިވެރިވާ ފަރާތްތަކުން ވާދަކޮށް ލީގު ނިމޭއިރު އެންމެ މަތިން ވަނަ ހޯދާ 10 ފަރާތަކަށް އަގު ހުރި އިނާމްތަކެއްވެސް ލިބިގެންދާނެކަމަށެވެ.\nމިއީ މިގޮތަށް އުރީދޫ މޯލްޑިވްސްއިން އިންތިޒާމް ކުރާ ދެވަނަ ފެންޓަސީ ފުޓްބޯޅަ މުބާރާތެވެ. 2018ވަނަ އަހަރު ފީފާ ވޯލްޑް ކަޕް އާއި ގުޅިގެން އުރީދޫ ވޯލްޑް ކަޕް ފޯރި ފެންޓަސީ ފުޓްބޯލް ޓޯނަމެންޓްވެސް އުރީދޫއިން ވަނީ ބާއްވާފައެވެ.\nއުރީދޫ ފެންޓަސީ ލީގުގެ ޕާޓްނަރުން ކަމުގައިވާ ވެސްޓޯ އޮންލައިން، ހައިސެންސް ބައި ރެޑްވޭވް އަދި ސޮނީ ސްޕޯޓްސް އާއި ގުޅިގެން ލީގުގައި ބައިވެރިވާ ފަރާތްތަކުގެ ތެރެއިން އެންމެ މަތިން ވަނަ ހޯދާ 10 ފަރާތަކަށް އަގު ހުރި އިނާމްތަކެއްވެސް ވަނީ ހަމަޖެހިފައެވެ. އެގޮތުން:\n1- ވަނަ ހޯދާ ފަރާތަށް ވީސްޓޯ އޮންލައިންގެ ފަރާތުން ދޭ ޕްލޭސްޓޭޝަން5ބްލޫރޭ އެޑިޝަން\n2- ވަނަ ހޯދާފަރާތަށް ހައިސެންސް ބައި ރެޑްވޭވް ގެ ފަރާތުން ދޭ ހައިސެންސް 65 އިންޗީގެ 4ކޭ ކިއުލެޑް ސްމާޓް ޓީވީ އަދި ސައުންޑްބާ\n3- ވަނަ ހޯދާފަރާތަކަށް ސޮނީ ސްޕޯޓްސްއިން ދޭ އެޑިޑަސް ޔުނިފޯރިއާ-ޔޫރޯ 2020 އޮފިޝަލް މެޗް ބޯޅަ އަދި 1000 ރުފިޔާގެ ގިފްޓް ވައުޗާއެއް\n4- ވަނައިން ފެށިގެން 10 ވަނަ ހޯދާ ކޮންމެ ފަރާތަކަށް ސޮނީ ސްޕޯޓްސްއިން 500 ރުފިޔާގެ އަގުހުރި ގިފްޓް ވައުޗާއެއް\nޔޫރޯ 2020 ފެންޓަސީ ފުޓްބޯލް އަކީ ޔޫރޯ 2020 ގައި ބައިވެރިވާ ގައުމީ ޓީމްތަކުގެ ކުޅުންތެރިންތަކެއް އިހްތިޔާރުކުރުމަށް ފަހު ޑްރީމް ޓީމެއް މެނޭޖްކުރުމުގެ ތަޖުރިބާ ހޯދައިދޭ ގޭމެކެވެ. މި ގޭމުގައި ޕޮއިންޓް ލިބިގެންދާނީ، އެ ޓީމަކަށް ނެގުނު ކުޅުންތެރިން ޔޫރޯ 2020ގައި ދައްކާ ކުޅުމަށް ބިނާކޮށެވެ. ޔުއެފާ ޔޫރޯ 2020 ވެބްސައިޓް މެދުވެރިކޮށް ނުވަތަ ޔުއެފާ ގޭމްސް އެޕް މެދުވެރިކޮށްވެސް މި ލީގުގައި ބައިވެރިވެ ކުޅެވޭނެއެވެ.\nއުރީދޫ ފެންޓަސީ ލީގުގައި ބައިވެރިވުމަށް http://ore.do/fantasyeuro20 ޒިޔާރަތްކޮށްލައްވާށެވެ. ނުވަތަ 64OXKZRT08 ކޯޑް ބޭނުންކުރައްވާށެވެ.\nއިތުރު މައުލޫމާތު ހޯދާލުމަށް http://ore.do/fantasy-terms އަށް ޒިޔާރަތްކޮށްލައްވާށެވެ.\nޑޭޓާ ރޯލް އޯވަރގެ ޚިދުމަތާއެކު ބޮޑެތި ޑޭޓާ އެލަވަންސް ލިބޭ ޕްލޭންތަކެއް އުރީދޫއިން ތައާރަފްކޮށްފި\nއުރީދޫ ސުޕަރނެޓްގެ ޚިދުމަތް، ކަލައިދޫއަށް ތައާރަފްކޮށްފި!\nއުރީދޫ އިން ޔޫރޯ މެޗުތައް ބަލާލުމަށް ވިހިޖީބީ ޑޭޓާ އެންމެ ދުވިސައްތަ ފަންސާސް ރުފިޔާއަށް ދެނީ!\nއުރީދޫ އިން އަނެއްކާވެސް ޚާއްޞަ އޮފަރތަކެއް ތައާރަފްކޮށްފި\nއުރީދޫ މޯލްޑިވްސްގެ ޗީފް ކޮމާޝަލް އޮފިސަރަކަށް ޙުސައިން ނިޔާޒް ހަމަޖައްސައިފި


Insaafu libun lasvanee Committee ge massala akun noon: Imthiyaz - vNews.mv\nއިންސާފުލިބުން ލަސްވަނީ ޖުޑިޝަރީ ކޮމެޓީގެ މައްސަލައަކުން ނޫން: އިމްތިޔާޒް\nރިފާޢަތު Male' | 03 May 2021, 21:31\nއިންސާފު ލިބުމުގަ ލަސްވަނީ ރައްޔިތުންގެ މަޖިލީހުގެ ޖުޑިޝަރީ ކޮމިޓީގެ ސަބަބުން ކަމަށް ގަބޫލުނުކުރެވޭ ކަމަށް އެ ކޮމެޓީގެ މުގައްރިރު އަދި މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ ވިދާޅުވެއްޖެއެވެ.\nޖުޑިޝަރީ ކޮމެޓީގެ މުގައްރިރު މިފަދައިން ވިދާޅުވީ ސަރުކާރުން ރައްޔިތުންގެ މަޖިލީހަށް ފޮނުއްވާފައިވާ ބައެއް ބިލްތައް ނިންމުން ލަސްވުމުގެ ސަބަބުން އިންސާފް ގާއިމްކުރުމަށް ހުރަސްއެޅޭކަމަށް ރައީސުލްޖުމްހޫރިއްޔާގެ ލީގަލް ކައުންސިލް އަލްއުސްތާޒް އަހްމަދު އަބްދުﷲ އަފީފް ވިދާޅުވުމާއި ގުޅިގެންނެވެ.\nރައްޔިތުންގެ މަޖިލީހުގެ އިދާރާގައި ބޭއްވި ނޫސްވެރިންގެ ބައްދަލުވުމުގައި ވާހަކަފުޅު ދައްކަވަމުން އިމްތިޔާޒް ވިދާޅުވީ، ސަރުކާރުން ފޮނުވަން ބުނި 33 ބިލުގެ ތެރޭގައި އިންސާފު ގާއިމުކުރުމާއި ގުޅޭ ބިލުތަކާއި ކޯޓުތަކުގެ ގާނޫނަށް އިސްލާހު ގެނައުމުގެ ބިލުގެ އިތުރަށް ފަނޑިޔާރުންގެ ގާނޫނަށް އިސްލާހު ގެނައުމާއި ހެއްކާއިބެހޭ ބިލާއި ގާނޫނީ އެހީތެރިކަން ފޯރުކޮށްދިނުމުގެ ބިލުވެސް ހިމެނޭ ކަމަށެވެ.\nއެހެންކަމުން އިންސާފު ލިބުން ލަސްވަނީ ކޮންދިމާލަކުންތޯ ބަލާއިރު ޖުޑީޝަރީ ކޮމިޓީގެ މަސައްކަތްތައް ކުރިއަށްގެންދާ ގޮތުން އެކަން ލަސްވެގެންދާކަމަށް ގަބޫލު ނުކުރައްވާ ކަމަށްވެސް އިމްތިޔާޒް ވިދާޅުވިއެވެ.\nހުށަހެޅޭ ބިލުތައް ފާސްކޮށްދެމުން އަޅުގަނޑުމެންމިދަނީ. އަޅުގަނޑުމެން އަދި ބޭނުންވިޔަސް ނުވިޔަސް ސަރުކާރުން އެހާ ބޮޑަށް ބާރުއަޅުއްވާ ކަންކަމުގަ އަޅުގަނޑުމެން ވީހާޥެސް ބޮޑަކަށް އެއްބާރުލުންދީގެން އެ މަސައްކަތް ކުރެވޭތޯ އެބަބަލަން. މަދަނީ އިޖުރާޢަތުގެ ބިލު ފާސްކުރުން ލަސްވެފަވާތީ އިންސާފު ނުލިބޭ ކަމަށް ސަރުކާރުގެ ލީގަލް ކައުންސިލް ވިދާޅުވުމަކީ ނުހަނު ކަންބޮޑުވާ ކަމެއް.\nޖުޑިޝަރީ ކޮމެޓީގެ މުގައްރިރު އިމްތިޔާޒް ފަހުމީ\nޖުޑިޝަރީ ކޮމެޓީގެ މަސައްކަތްތައްދަނީ ބާރަށް ކަމަށާއި ސަރުކާރުން ފޮނުއްވާ ބިލުތަކަށް ވަރަށް ބޮޑު އަހަމިއްޔަތު ކަމެއް ކޮމެޓީން އަބަދުވެސްދޭ ކަމަށް އިމްތިޔާޒް ވިދާޅުވިއެވެ.\nގާނޫނުތައް ހަދަމުންދާކަން ފާހަގަކުރައްވާ މުގައްރިރު ވިދާޅުވީ އެއީ ސަރުކާރުން ހަދަން ފޮނުވާ ގާނޫނާއި ރައްޔިތުންގެ މަޖިލީހުގެ މެމްބަރުން ފޮނުއްވާ ބިލުތައްވެސް މީގެތެރޭގައި ހިމެނޭ ކަމަށެވެ.\nމައްސަލަތަކަށް ހައްލު ހޯދައިދިނުމަށް ވަރަށް ބޮޑެތި މަސައްކަތްތަކެއް ޖުޑިޝަރީ ކޮމެޓީން މިހާރުވެސް ވާނީ ކޮށްފަ. ޕެންޑަމިކްގެ މިހާލަތުގައިވެސް އޮންލައިންކޮށް ބައްދަލުވުންތައް ބާއްވާ ގިނަ ރިޕޯޓުތަކެއް އެކުލަވާލާ ސަރުކާރަށް ލަފާވެސް ހުށަހަޅާފަވާނެ."\nސަރުކާރުން ބޭނުންވާ ކޮންމެ ޖާގައެއް ރައްޔިތުންގެ މަޖިލީހުގެ ޖުޑިޝަރީ ކޮމެޓީން ދޭ ކަމަށާއި އެހެންކަމުން ކޮމެޓީގެ ބޭފުޅުންގެ އިސްތަށިފުޅުގަ ހަގީގަތާ ޚިލާފު ދޮގު އިލްޒާމް ސަރުކާރުން ނޭޅުމަށް ކޮމެޓީގެ މުގައްރިރު ވަނީ އެދިވަޑައިގެންފައެވެ.\nޖުޑީޝަރީ ކޮމެޓީ ރާއްޖެ ރައްޔިތުންގެ މަޖިލިސް ސިޔާސީ


Barcelona in kanthah kurigothun Suarez ah rovunu | Mihaaru\nބާސެލޯނާ އިން ކަންތައް ކުރިގޮތުން ސުއަރޭޒަށް ރޮވުނު\n10 އޮކްޓޯބަރ 2020 - 09:402comments\nބާސެލޯނާ (އޮކްޓޫބަރު 10) - ބާސެލޯނާ އިން އޭނާ ދޫކޮށްލަން ވެގެން ކަންތައްކުރި ގޮތުން ރޮވުނު ކަމަށް ދާދި ފަހުން އެތުލެޓިކޯ މެޑްރިޑާ ގުޅުނު އުރުގުއޭގެ ފޯވާޑް ލުއިސް ސުއަރޭޒް ބުނެފި އެވެ.\nއުމުރުން 33 އަހަރުގެ ސުއަރޭޒް ބާސެލޯނާ ދޫކޮށް ދެ އަހަރު ދުވަހުގެ އެއްބަސްވުމެއްގެ ދަށުން ބަދަލުވީ ވާދަވެރި އެތުލެޓިކޯ މެޑްރިޑަށެވެ. ބާސެލޯނާގެ އާ ކޯޗު ރޮނާލްޑް ކޫމަންގެ ޕްލޭނުން އޭނާ އަށް ފުރުސަތެއް ނެތްކަން އެނގުނު ހިސާބުން ސުއަރޭޒް ވަނީ އެހެން ކްލަބްތަކާ ވާހަކަ ދައްކަން ފަށައިފަ އެވެ. ސްޕެއިނުގެ މީޑިއާ ރިޕޯޓްތައް ބުނާގޮތުން ސުއަރޭޒަށް ބާސެލޯނާ އިން ފުރުސަތެއް ނެތްކަން އެންގީ ފޯން ކޯލަކުން ކޫމަން އެވެ. ކްލަބްގެ މެނޭޖްމަންޓުގެ ފަރާތުން ސުއަރޭޒާ ވާހަކައެއް ނުދައްކަ އެވެ.\nހަތް މިލިއަން ޑޮލަރުގެ ފީ އަކަށް ސުއަރޭޒް އެތުލެޓިކޯއާ ގުޅުމަށް ފަހު ބާސެލޯނާ އިން އޭނާއާ މެދި ކަންތައް ކުރި ގޮތުގެ ވާހަަކަ ނުދައްކައި ހުރުމަށް ފަހު ފުރަތަމަ ފަހަރަށް އެ ވާހަކަތައް ދެއްކީ ވޯލްޑް ކަޕް ކޮލިފައިންގައި އުރުގުއޭ އިން 2-1 އިން ޗިލީ ބަލިކުރި މެޗަށް ފަހު އެވެ.\n"އެމީހުން އަހަންނާ މެދު ކަންތައް ކުރެވޭނެ އެ އަށް ވުރެން ރަނގަޅު ގޮތް ހުންނާނެ. އެ ކަމަކު އެ މީހުން އަހަރެން ކްލަބުން ބޭރުކުރަން ކަންތައް ކުރި ގޮތުން އަހަންނަށް ވަރަށް އަސަރުކުރި. އެއީ ވަރަށް އުނދަގޫ ދުވަސްތަކެއް. އަހަންނަށް ކުރިމަތިވި ކަންތައްތަކުގެ ސަބަބުން ވަރަށް ރޮވުނު،" ބާސެލޯނާ އަށް 198 ގޯލު ޖަހައިދީ އެ ކްލަބްގެ ތާރީހުގައި ތިން ވަނަ އަށް އެންމެ ގިނަ ލަނޑު ޖެހި ކުޅުންތެރިޔާ ރެކޯޑް އޮތް ސުއަރޭޒް ބުންޏެވެ.\nސުއަރޭޒާ މެދު ބާސެލޯނާ އިން ކަންތައްކުރި ގޮތުން އޭނާއާ އެކު އެ ކްލަބަށް ކުޅުނު ބައެއް ކުޅުންތެރިންނާއި ކުރިން އެ ޓީމަށް ކުޅުނު ކުޅުންތެރިން ވަނީ ހިތްހަމަނުޖެހުން ފާޅުކޮށްފަ އެވެ. އޭގެ ތެރޭގައި ލިއޮނަލް މެސީ އާއި ނޭމާ އަދި ޑެނިއަލް އަލްވޭސް ހިމެނެ އެވެ. ސުއަރޭޒް ބުނީ އޭނާގެ ދިފާއުގައި މެސީ ތެދުވާނެކަން އެނގޭ ކަމަށެވެ.\n"ކަންތައްތައް ދިޔަގޮތް މެސީ އަށް ވެސް އެނގޭނެ. މެސީ އަހަރެންގެ ދިފާއުގައި ނުކުންނާނެކަން ވެސް އަހަންނަށް އެނގޭ. ބައެއް މީހުންނަށް ނޭނގި ހުރި ކަންތައްތަކަށް ވެދާނެ. ބާސެލޯނާ ޓްރެއިނިން އަށް އަހަރެން ގޮސް 11 ކުޅުންތެރިން 11 ކުޅުންތެރިންނާ ކުޅޭ މެޗެއްގައި ވެސް އަހަރެން ބައިވެރިނުކޮށް ދިޔަ،" ސުއަރޭޒް ބުންޏެވެ.\nކުރިން އަޔަކްސް އާއި ލިވަޕޫލަށް ކުޅުނު ސުއަރޭޒް ބުނީ އޭނާގެ އަށް ބާސެލޯނާގެ ފަހު ދުވަސްތަކުގައި ދިމާވި ކަންތައްތައް އާއިލާގެ މެމްބަރުންނަށް ވެސް އެނގޭނެ ކަމަށާއި އެތުލެޓިކޯއާ ގުޅުނީ އެ އެންމެނަށް ވެސް ރަނގަޅަކަށް ކަމަށެވެ.\nއިތުރު ލިޔުންތައް ބާސެލޯނާ އެތުލެޓިކޯ މެޑްރިޑް ލުއިސް ސުއަރޭޒް\nބާސާ މޮޅުވިއިރު، ސުއަރޭޒް އެތުލެޓިކޯގައި ވިދާލައިފި\nބާސާ އިން ހަތް މިލިއަން ޑޮލަރަށް ސުއަރޭޒް ވިއްކާލައިފި\nބާސެލޯނާގެ ކޮންޓްރެކްޓް އުވާލައި ސުއަރޭޒް އެތުލެޓިކޯއަށް\nމުސްލިމް ވޯލްޑް ލީގުގެ އޮފީހެއް ހުޅުވަން މަޝްވަރާކޮށްފި


SunOnline: BREAKING: MP Yamin Rasheed MTD ah soikoffi\nމެމްބަރު ޔާމީން އެމްޓީޑީއަށް ސޮއިކޮށްފި\nމާހިލް މުހައްމަދު 12 Dec 2018, 16:27\nވެލިދޫ ދާއިރާގެ މެމްބަރު އަބްދުﷲ ޔާމިން ރަޝީދު ވަނީ މިއަދު މޯލްޑިވްސް ތާރޑްވޭ ޑިމޮކްރެޓްސްއަށް ސޮއިކުރައްވާފައި ---ފޮޓޯ: އެމްޓީޑީ\nރައޔްިތުންގެ މަޖިލީހުގެ ވެލިދޫ ދާއިރާގެ މެމްބަރު އަބްދުﷲ ޔާމިން ރަޝީދު މޯލްޑިވްސް ތާޑްވޭ ޑިމޮކްރެޓްސް (އެމްޓީޑީ)އަށް ސޮއިކުރައްވައިފިއެވެ.\nއެމްޓީޑީގެ އޮފީހުގައި މިއަދު ބޭއްވި ނޫސްވެރިންގެ ބައްދަލުވުމެއްގައި، އެ ޕާޓީއަށް ސޮއިކުރެއްވުމަށްފަހު މެމްބަރު ޔާމިން ވިދާޅުވީ އޭނާ ޕީޕީއެމް ދޫކޮށްލެއްވީ އެ ޕާޓީގައި މުސްތަގުބަލެއް ނެތްކަމަށް ގަބޫލުކުރެވިގެން ކަމަށެވެ.\n"ގަބޫލެއް ނުކުރަން ޕީޕީއެމްގައި މުސްތަގުބަލެއް އޮތްކަމަށް. ޕީޕީއެމްގެ މުސްތަގުބަލު އޮތީ ޝަރުއީ ކޯޓުތަކަށް ހުށަހެޅިފައި ހުރި މައްސަލަތަކެއްގެ މައްޗަށް ބިނާވެފައި. އެހެންވެ ކޯޓުން ގޮތެއް ނިމޭތޯ ނުނިމޭތޯ އިންތިޒާރުކުރުމުގެ ބަދަލުގައި ރައްޔިތަކަށް ހިދުމަތް ކުރެވެން އޮތް މަގެއް ކަމަށް ފެނިއްޖިއްޔާ ޕާޓީ ބަދަލުކުރެވިދާނެ،" މެމްބަރު ޔާމިން ވިދާޅުވިއެވެ.\nމިއަދާ ހަމައަށް ޕީޕީއެމްގެ މެމްބަރެއްގެ ގޮތުގައި ހުންނެވި ވެލިދޫ ދާއިރާގެ މެމްބަރު ޔާމިންވެސް ހިމެނޭގޮތަށް މިދިޔަ ހަފްތާގައި ވަނީ، ދެ މެމްބަރަކު ފިޔަވާ ޕީޕީއެމްގެ ޕާލަމެންޓްރީ ގްރޫޕުގައި ތިއްބެވި ހުރިހާ މެމްބަރުންނަށް ޕްރައިމަރީއަކާ ނުލައި ޓިކެޓު ދީފައެވެ. އެގޮތުން ޔާމިންއަށް ދިނީ ވެލިދޫ ދާއިރާގެ ޕީޕީއެމް ޓިކެޓެވެ.\nއެހެން ނަމަވެސް ޔާމިން އިއްޔެ ވަނީ ޕީޕީއެމްގެ ޓިކެޓުގައި ވެލިދޫ ދާއިރާއަށް ވާދަނުކުރާނެކަމަށް ވިދާޅުވެ އިއްޔެ ޓްވީޓެއްވެސް ކުރައްވާފައެވެ.\nއެމްޓީޑީއަށް ސޮއިކުރެއްވުމަށްފަހު މިއަދު މެމްބަރު ޔާމިން ވިދާޅުވީ އޭނާ އެމްޓީޑީއަށް ބަދަލުވުމަކީ "ފެށުމެއް" ކަމަށާއި، އެއަށްފަހު "ގިނަ އަދަދެއްގެ މެމްބަރުން އެ ޕާޓީއާ ދިމާލަށް މިސްރާބު ޖަހާނެ" ކަމަށެވެ.\nމީގެ އިތުރުން ޔާމިން ވިދާޅުވީ އެމްޓީޑީގެ ފަރާތުން ރައްޔިތުންގެ މަޖިލީހަށް މެމްބަރުންވެސް ކުރިމަތިލާނެ ކަމަށާއި، އޭގެ ތެރެއިން އެކަކަށް އޭނާ ވާނެ ކަމަށެވެ.\n"ހަމަ ގައިމުވެސް އަޅުގަނޑު ރައްޔިތުންގެ މަޖިލީހަށް ވާދަކުރާނަން މި ޕާޓީގެ ފަރާތުން. ރައްޔިތުންގެ މަޖިލީހުގެ ކޮންމެވެސް ގޮނޑިއަކަށް އެމްޓީޑީގެ ފަރާތުން އަޅުގަނޑު ވާދަކުރާނަން،" ޔާމިން ވިދާޅުވިއެވެ.\nމޯލްޑިވްސް ތާޑްވޭ ޑިމޮކްރެޓްސް (އެމްޓީޑީ)ގެ ނަމުގައި ސިޔާސީ ޕާޓީއެއް އުފެއްދުމުގެ ހުއްދަ އިލެކްޝަންސް ކޮމިޝަނުން ދިނީ މިދިޔަ މަހުގެ 29 ވަނަ ދުވަހުއެވެ. އެ ޕާޓީ އުފެއްދެމުގައި އިސްވެ ހުންނެވީ ދިވެހި ވިޔަފާރިވެރިންގެ ޖަމިއްޔާގެ ނައިބު ރައީސް އިސްމާއިލް އާސިފްއެވެ.\nއެމްޓީޑީއަށް ފުރަތަމަ ސޮއިކުރެއްވި ފުރަތަމަ ބޭފުޅަކީ ކުރީގެ ނައިބު ރައީސް އަހްމަދު އަދީބު އަބްދުލްގަފޫރެވެ.\nމޯލްޑިވްސް ތާޑްވޭ ޑިމޮކްރެޓްސް\nސުޕަ ކޮމިޓީ މައްސަލައިގައި ނަޝީދު އަމާން ދީފި\nޒިންމާދާރު ޕާޓީއެއް ރައްޔިތުން ބޭނުންވޭ: ޖާބިރު


Dhuniyege enme molhu kulhuntheriyage magaamu Messi hoadhaifi\nދުނިޔޭގެ އެންމެ މޮޅު ކުޅުންތެރިޔާގެ މަގާމް މެސީ ހޯދައިފި\nފީފާ އިން ހޮވާ އަހަރުގެ އެންމެ މޮޅު ކުޅުންތެރިޔާގެ މަގާމު ހަވަނަ ފަހަރަށް އާޖެންޓީނާ އަދި ބާސެލޯނާގެ ތަރި ލޮއޮނަލް މެސީ ހޯދައިފި އެވެ.\nއިޓަލީގެ މިލާނުގައި ކުރިއަށްދިޔަ މި ހަފުލާގައި އެންމެ މޮޅު ފިރިހެން ކުޅުންތެރިޔާގެ މަގާމު އިއުލާނުކޮށްދެއްވީ ފީފާގެ ރައީސް ޖިއާނީ އިންފަންޓީނޯ އެވެ. އުމުރުން 32 އަހަރުގެ މެސީ މި މަގާމު ހަވަނަ ފަހަރަށް ހޯދިއިރު މި އެވޯޑަށް ވާދަކުރީ ޔުއެފާގެ މޮޅު ކުޅުންތެރިޔާގެ މަގާމު ހޯދި ލިވަޕޫލްގެ ނެދަލެންޑްސް ޑިފެންޑަރު ވާޖިލް ވެން ޑައިކް އާއި ޔުވެންޓަސްގެ ޕޯޗުގަލް ކްރިސްޓިއާނޯ ރޮނާލްޑޯއެވެ. ރޮނާލްޑޯއަށް މި އެވޯޑު ފަސް ފަހަރު ހާސިލް ކުރެވިފައިވެ އެވެ.\nމިދިޔަ ސީޒަނުގައި މެސީ ވަނީ ސްޕެއިންގެ ބާސެލޯނާއާއެކު ސްޕެނިޝް ލީގު ކާމިޔާބުކޮށްފަ އެވެ. އަދި މެސީ ވަނީ މިދިޔަ ސީޒަނުގައި ކުޅުނު 50 މެޗުގައި 51 ގޯލު ކާމިޔާބުކޮށްފައެވެ. އަދި 22 އެސިސްޓު ވަނީ ހަދާފައެވެ.\nމީގެ ކުރިން އޭނާ މި އެވޯޑް ހޯދާފައިވަނީ 2009، 2010، 2011، 2012 އަދި 2015 ވަނަ އަހަރު އެވެ. ފީފާއިން ދޭ މޮޅު ކުޅުންތެރިޔާގެ އެވޯޑް 2010 އިން 2015 ވަނަ އަހަރާ ހަމައަށް ދެމުން އައީ ފްރާންސް ފުޓްބޯލްގެ ބެލޮންޑިއޯ އެވޯޑާ އެއްކޮށްލައިގެންނެވެ. ފީފާ ބެސްޓް އެވޯޑްސް ދޭން ފެށީ 2016 ވަނަ އަހަރު އެވެ. މިއީ އެ ނަމުގައި ދޭން ފެށި ފަހުން މެސީ އަށް ލިބުނު ފުރަތަމަ ފަހަރެވެ.\nމިފަހަރުގެ އެންމެ މޮޅު ފިރިހެން 11 ކުޅުންތެރިންގެ ތެރޭގައި ހިމެނުނީ ކްރިސްޓިއާނޯ ރޮނާލްޑޯ، ލިއޮނެލް މެސީ، ކިލިއަން އެމްބާޕޭ، އެޑެން ހަޒާޑް، ފްރެންކީ ޑި ޔޮން، ލޫކާ މޮޑްރިޗް، މާސެލޯ، ވާޖިލް ވެން ޑައިކް، ސާޖިއޯ ރާމޯސްގެ އިތުރުން މަތެއުސް ޑި ލީޓް އަދި އެލިސަން ބެކާ އެވެ.\nއެންމެ މޮޅު އަންހެން ކުޅުންތެރިޔާގެ މަގާމު ހޯދީ އެމެރިކާ އާއެކު ވޯލްޑް ކަޕް މިފަހަރު ކާމިޔާބުކުރި މެގަން ރެޕީނޯ އެވެ. އޭނާއާ ދެން ވާދަކޮށްފައިވަނީ އެމެރިކާގެ އެލެކްސް މޯގަންގެ އިތުރުން އިންގްލޭންޑުގެ ލޫސީ ބްރޯންޒް އެވެ.\nއެންމެ މޮޅު ގޯލަށް ދޭ ޕުސްކަސް އެވޯޑް ހާސިލުކުރީ ހަންގޭރީގެ ކުޅުންތެރިޔާ އުމުރުން 18 އަހަރުގެ ޑެނިއަލް ޒޫރީ އެވެ. މިދިޔަ އަހަރުގެ އެންމެ މޮޅު ފިރިހެން ކޯޗުގެ މަގާމު ހޯދީ ލިވަޕޫލްގެ ކޯޗު ޔާގަން ކްލޮޕްއެވެ. އޭނާ އެެވޯޑް ހޯދީ މެންޗެސްޓާ ސިޓީގެ ކޯޗު ޕެޕް ގާޑިޔޯލާގެ އިތުރުން ޓޮޓެންހަމްގެ މައުރީސިއޯ ޕޮޗެޓީނޯއާ ވާދަކޮށްގެންނެވެ. މިދިޔަ އަހަރުގެ އެންމެ މޮޅު އަންހެން ކޯޗަކަށް ހޮވުނީ އެމެރިކާ ގައުމީ އަންހެން ޓީމުގެ ކޯޗު ޖިލް އެލިސް އެވެ.\nއެންމެ މޮޅު އަންހެން ގޯލްކީޕަރުގެ މަގާމު ހޯދީ ނެދަލެންޑްސްގެ ގޯލްކީޕަރު ސަރީ ވޭން ވީނެންޑާލްއެވެ. މި މަގާމަކީ މިއަހަރު އަލަށް ތައާރަފުކުރިމަގާމެކެވެ. މިދިޔަ އަހަރުގެ އެންމެ މޮޅު ފިރިހެން ގޯލްކީޕަރުގެ މަގާމު ހޯދީ ލިވަޕޫލަށް ކުޅެމުން އަންނަ ބްރެޒިލްގެ ގޯލްކީޕަރު އެލިސަން ބެކާ އެވެ.


Firimeehaa Beyvafaatheri Viyas Gina Anhenunnah Mihaaru "Ok" - Vaguthu\nފިރިމީހާ ބޭވަފާތެރި ވިޔަސް ގިނަ އަންހެނުންނަށް މިހާރު "އޯކޭ"\nފިރިމީހާ ކައިވެނީގެ ބޭރުން އެހެން އަންހެނުންނާއި ގުޅުން ބޭއްވި ނަމަވެސް މިހާރު ގިނަ އަނބިންނަށް އެކަން މައްސަލައަކަށް ނުވާ ކަމަށް ދިރާސާ އަކުން ދައްކައިފިއެވެ.\nއިނގިރޭސިވިލާތުގައި ކޮށްފައިވާ ދިރާސާގެ ރިޕޯޓްގައި ބުނެފައި ވަނީ ފިރިން އެހެން އަންހެނުންނާއި ގުޅުން ބާއްވާކަން އެނގުނު ނަމަވެސް ގިނަ އަނބިން މިހާރު ތިބެނީ އެމަންޒަރު ނުފެންނަ ކަމަށް ހަދައިގެންނެވެ. ނުވަތަ އެފަދަ މައްސަލައެއްގައި ވަރި އާއި ހަމައަށް ދިއުމުގެ ބަދަލުގައި ގިނަ އަނބިން ބޭނުން ވަނީ އިތުރު ފުރުސަތެއް ދީގެން މައްސަލަ ހައްލު ކުރަން ކަމަށް ރިޕޯޓްގައި ބުނެފައި ވެއެވެ.\nމިދިރާސާ ކޮށްފައި ވަނީ ވަރި ވާން ވެގެން ޤާނޫނީ ލަފާ ހޯދާ އަންހެނުންގެ ކިބައިން ފާއިތުވި 25 އަހަރު ހޯދާފައިވާ މައުލޫމާތުތައް ދިރާސާ ކޮށްގެންނެވެ.\nދިރާސާގެ ނަތީޖާ ދައްކާ ގޮތުން ފާއިތުވި 25 އަހަރުތެރޭގައި އިނގިރޭސިވިލާތުގައި ވަރި ކުރުން ވަނީ 45 އިންސައްތަ ދަށަށް ގޮސްފައެވެ.\nދިރާސާ ކުރި ޓީމުން ބުނެފައިވާ ގޮތުގައި ކޮންމެ ހާލެއްގައި އުޅެން ޖެހުނު ނަމަވެސް ވަރި ނުވުން ނޫން ހައްލެއް ހޯދަން ގިނަ އަންހެނުން މިހާރު ބޭނުން ވަނީ ދެމަފިރިންގެ މަސައްކަތުން ހޯދާފައިވާ ގެދޮރާއި މުދާ ދޫކޮށްލަން ޖެހުން ނުވަތަ ނުއަގުގައި ވިއްކާލަން ޖެހުން ފަދަ ކަންތައްތައް ކައިވެނި ރޫޅުމުން ކުރަން ޖެހޭނެތީއެވެ.\nއަދި ދެމަފިރިން ވަޒީފާ އަދާކޮށްގެން ދިރިއުޅޭ އިރު ވެސް ރަނގަޅު އާމްމުދަނީއެއް ނުލިބޭއިރު ވަރިވުމަށް ފަހު އާމްދަނީ އަށް އަންނާނެ ބަދަލާއި މެދު ވެސް ބައެއް އަންހެނުން ވިސްނައެވެ. މީގެ އިތުރުން ކައިވެނި ރޫޅުމުން ދަރިންނަށް އެކަމުގެ ގެއްލުން ފޯރާކަން މިހާރު ގިނަ އަންހެނުން ގަބޫލު ކުރުމަކީ ވެސް ވަރި ނޫން ހައްލެއް ހޯދަން ގިނަ އަންހެނުން ބޭނުންވާ ސަބަބެކެވެ.\nޖޫން 4, 2018 - 12:49\nމިއީ ވަގުތަށް ލިޔެވުނު އެންމެ ރަނގަޅު ލިޔުން.\nމިއީ ރާއްޖޭގައިވެސް މިކަން އޮތް ގޮތް.\nއަންހެނުން ހާދަ ލޯބިކުރެއޭ ދޯ މުދަލާ ފައިސާއަށް؟ ކީއްވެގެން ބާ؟\nޖޫން 4, 2018 - 17:58\nވީ ވޯންޓް އަ ސްޓޭބަލް ލައިފް ފޯ އަސް އެންޑް ދި ފެމަލީ. އަންލައިކް މޭން ހޫ ޑަޒްންޓް އަންޑަރސްޓޭންޑް ދި އިމްޕޯރޓެންސް އޮފް ފެމެލީ!\nޖޫން 4, 2018 - 16:15\nއެހެން ދޯ ވާނީ މިހާރު ގިނަ އަންހެން ބޭފުޅުންވެސް އުޅެނީ އެހެން ވީޔާ.ކުރީގެ ލޯބިވެރިޔާ ނުވަތަ އިހަކަށް ދުވަހު ފެނުނު ހޮޓް ސޮރެއް ފަހަތުން އެ މީހުން ވެސް ދުވަނީ.ލޮލް.\nޖޫން 4, 2018 - 16:35\nތިއީ ހީވާގޮތް! ފިރިމީހާ ބޭވަފާތެރިވަންޏާ އަނބިމީހާ ހުންނާނީ ހަތަރު ފިޔަވަޅު ކުރީގައި. އެހެން ނޫނީ ގަޔަށްބޮލަށް އަރާނެކަން ޔަޤީން.


ބީ.ސީ.ސީ ސްޕޮންސާޑް އޮންލައިން ކޯސްތަކަށް ހުޅުވާލުން (ހިލޭ)\nމިނިސްޓްރީ އޮފް އިކޮނޮމިކް ޑިޥެލޮޕްމަންޓްގެ އިސްނެންގެވުމުގެ މަތިން، ދިވެހިރާއްޖޭގައި ޑައިވާސިފައިޑް ސްކިލް ސެޓެއް ގާއިމު ކުރުމުގެ މަގްސަދުގައާއި ތަފާތު ހުނަރުތަކަށް ޒުވާނުން ޝައުގުވެރިކުރުވުމަށާއި އަދި ކޯވިޑް-19 އަށްފަހު ވަޒީފާގެ ބާޒާރަށް ޒުވާނުން ނުކުންނައިރު އެކަމަށް އެހީތެރިވެދިނުމުގެ ގޮތުން މިނިސްޓްރީއާއި ބިޒްނަސް ސެންޓަރ ކޯޕަރޭޝަނާއި (ބީ.ސީ.ސީ) ގުޅިގެން ކުރެވުނު މަސައްކަތްތަކެއްގެ ނަތީޖާއެއްގެ ގޮތުން ބީ.ސީ.ސީ އަށް ވަނީ އެމެރިކާގެ އޮންލައިން ލާނިންގ ޕްލެޓްފޯމެއް ކަމުގައިވާ "ކޮސެރާ" ގެ ވާކްފޯސް ރިކަވަރީ އިނީޝިއޭޓިވްގެ ދަށުން 5000 މީހުންނަށް ތަފާތު އެކިއެކި ޓެކްނިކަލް އަދި ޓެކްނިކަލް ނޫން ދާއިރާތަކުގެ ކުރު ކޯސްތަކަށް ދުނިޔޭގެ ފާހަގަކޮށްލެވޭ ޔުނިވާސިޓީތަކާއި އެފަދަ އެހެނިހެން އިންސްޓިޓިއުޝަންތަކުން6މަސްދުވަހުގެ މުއްދަތަކަށް ހިލޭ ކިޔެވޭނެ ފުރުސަތު ލިބިފައެވެ. އަދި ކޯސް ފުރިހަމަ ކުރެއްވުމުން ސެޓްފިކެޓް ހާސިލް ކުރުމުގެ ފުރުސަތުވެސް ލިބިވަޑައިގަންނަވާނެއެވެ.\nމިގޮތުން، މި ސްކީމްގައި ބައިވެރިވެވަޑައިގަންނަވާ ބޭފުޅުންނަށް މިއަދުން ފެށިގެން 31 ޑިސެންބަރު 2020 ވަނަ ދުވަހާއި ހަމައަށް ތަފާތު އެކި އެކި ދާއިރާތަކުގެ ކުރު ކޯސްތަކުގައި އެންރޯލްވެ، ކިޔެވުމަށް ފުރުސަތު ދެވޭނެވެ. އެހެން ނަމަވެސް އެންރޯލް ވުމުގެ އެންމެ ފަހުގެ ތާރީހަކީ 30 ސެޕްޓެންބަރ 2020 އެވެ. މީގެ ތެރެއިން ގިނަ ކޯސްތަކަކީ އާންމުގޮތެއްގައި މަހު ފީއެއް ދައްކާގޮތަށް އޮފަރ ކުރެވޭ ކޯސްތަކަކަށް ވީނަމަވެސް، މި ސްކީމްގެ ދަށުން ލައިސަންސް ލިބޭ ކޮންމެ ބޭފުޅަކަށްވެސް މިދެންނެވި ތާރީހާއި ހަމައަށް މުޅިން ހިލޭ ކިޔެވުމުގެ ފުރުސަތު ލިބިވަޑައިގަންނަވާނެއެވެ. މީގެ ތެރެއިން ގިނަ ކޯސްތަކަކީ4-3މަސްދުވަހުގެ މުއްދަތަކަށް 'އޮން ޑިމާންޑް' ކްލާސްތަކެއް މެދުވެރިކޮށް ކުރިއަށް ގެންދާ ކޯސްތަކަކަށް ވީހިނދު މި ސްކީމްގެ ދަށުން އެއް ކޯހަށްވުރެ ގިނަ ކޯސްތަކަށް ކިޔަވާ، ގިނަ ކޯސްތަކެއް6މަސްދުވަހުގެ ތެރޭގައި ފުރިހަމަ ކުރުމުގެ ފުރުސަތު ލިބިވަޑައިގަންނަވާނެއެވެ.\nއިސްކަން ދެވޭ ދާއިރާތައް:\nޑޭޓާ ސައިންސް، އެޕް/ސޮފްޓްވެއަރ ޑިވެލޮޕްމެންޓް، ޕްރޮގްރާމިންގ (އާޓިފިޝަލް އިންޓެލިޖެންސް، ޕައިތަން، ބިގްޑޭޓާ، ސައިބަރ ސެކިއުރިޓީ، ކްލައުޑް ކޮމްޕިއުޓިންގ)\nއިންޖިނިއަރިންގ (އިލެކްޓްރިކަލް، މެކޭނިކަލް، އިލެކްޓްރޯޑައިނަމިކްސް، ނޭނޯ ޓެކްނޮލޮޖީ، ޖީ.އައި.އެސް މެޕިންގ، މެޓީރިއަލް ބިހޭވިއަރ، އޯޑިއޯ/މިއުޒިކް އިންޖިނިއަރިންގ)\nފައިނޭންސް (ވެލުއޭޝަން، ޑޭޑާ އެނެލެޓިކްސް، ޕޯޓްފޯލިއޯ އެންޑް ރިސްކް މެނޭޖްމަންޓް، އެސެޓް މެނޭޖްމެންޓް، ކެޕިޓަލް/މަނީ މާކެޓް، ފިންޓެކް ލޯ/ސެކިއުރިޓީ/ރެގިއުލޭޝަން/ޑިސްރަޕްޓިޕް އިނޮވޭޝަން، އޯޑިޓިންގ، އިންޓަނޭޝަނަލް ޓެކްސް)\nސޯޝަލް ސައިންސް (އެޑިއުކޭޝަން، ގަވަނެންސް، ލޯ، އިކޮނޮމިކްސް)\nހެލްތް އެންޑް ޕާސަނަލް ޑިވެލޮޕްމަންޓް (ޕަބްލިކް ހެލްތް، ނިއުޓްރިޝަން، ސައިކޮލޮޖީ، ޕޭޝަންޓް ކެއަރ، ފިޓްނެސް)\nފޮޓޯގްރަޕީ، ވީޑިއޯގްރަފީ، ގްރެފިކްސް ޑިޒައިނިންގ، އެނިމޭޝަން އަދި މިނޫންވެސް އެހެނިހެން ގިނަ ކޯސްތައް\nގޫގުލް ފޯމް https://forms.gle/BuzoSLSbfGftkJon8 މެދުވެރިކޮށް ރަޖިސްޓަރ ކުރެއްވޭނެއެވެ.\nރަޖިސްޓަރ ކުރުމުން 24 ގަޑި އިރުތެރޭގައި އިންވިޓޭޝަން ލިންކެއް ލިބިވަޑައިގަންނަވާނެ އެވެ. އަދި އެ ލިންކް މެދުވެރިކޮށް ޕްލެޓްފޯމުގައި ބައިވެރިވެލެއްވޭނެ، އަދި ބޭނުންވާ ކޯސްތަކަކަށް އެންރޯލް ކުރެއްވޭނެއެވެ.\nމި ސްކީމްގައި ބައިވެރިން ހޮވުމުގައި އަމަލު ކުރެވޭނީ 'ފަސްޓް ކަމް ފަސްޓް ސާރވްޑް ބޭސިސް' އަށެވެ. ކުރިމަތިލުމުގެ ހަމަ އެކަނި ޝަރުތަކީ 15 އަހަރު ފުރިފައިވާ ދިވެހި ރައްޔިތަކަށް ވުމެވެ.\nލައިސަންސް ބާތިލުކުރުމުގެ ޕޮލިސީ:\nރަޖިސްޓަރ ކުރައްވާ ބޭފުޅުންގެ ތެރެއިން އިންވިޓޭޝަން ލިބުމަށްފަހު 10 ދުވަސް ފަހުންވެސް ސްކީމްގައި ބައިވެރިވެނުލައްވާ ބޭފުޅުންގެ ލައިސަންސްތައް ބާތިލް ކުރުމުގެ އިހްތިޔާރު ބީ.ސީ.ސީ އަށް ލިބިގެން ވެއެވެ.\nސްކީމްގައި ބައިވެރިވެވަޑައިގަތަސް، އެއްވެސް ކޯހެއްގައި އެންރޯލްވެނުލައްވާ ބޭފުޅުންގެ ލައިސަންސް 10 ދުވަސްފަހުން ބާތިލް ކުރުމުގެ އިހްތިޔާރު ބީ.ސީ.ސީ އަށް ލިބިގެން ވެއެވެ.\nކޯހެއްގައި އެންރޯލް ވެފައި، ނަމަވެސް ކޯސް ފަށައިނުގަންނަ ބޭފުޅުންގެ ލައިސަންސް ވެސް 10 ދުވަސް ފަހުން ބާތިލު ކުރުމުގެ އިހްތިޔާރު ބީ.ސީ.ސީ އަށް ލިބިގެން ވެއެވެ.\nމަތީގައި މިދެންނެވި ޕޮލިސީ އެޕްލައިވާނީ 28 ޖޫން 2020 އާއި 10 ސެޕްޓެންބަރ 2020 އާއި ދޭތެރޭގައި ރަޖިސްޓަރ ކުރައްވާ ބޭފުޅުންނަށެވެ. މި ސްކީމްއާއި ބެހޭ އިތުރު މަޢުލޫމާތު މި އިއުލާނާއި އެކު އެޓޭޗް ކުރެވިފައިވާ ޑޮކިއުމަންޓްތަކުން ލިބިވަޑައިގަންނަވާނެއެވެ. އަދި އިތުރު މައުލޫމާތު ބޭނުންފުޅުވެލައްވާނަމަ [email protected] އަށް އީމެއިލްގެ ޒަރިއްޔާއިން ނުވަތަ ބީ.ސީ.ސީގެ ހޮޓްލައިން 7913535 މެދުވެރިކޮށް ރަސްމީ ކޮންމެ ދުވަހެއްގެ މެންދުރު 12 އިން ހަވީރު4އަށް ގުޅުއްވުން އެދެމެވެ.\nޕަބްލިޝްކުރި ތާރީޚު: 28 ޖޫން 2020\nޕަބްލިޝްކުރި ގަޑި: 2025\nސުންގަޑި: 30 ސެޕްޓެންބަރު 2020 2359\n- 2. Coursera Partner Institutions\n- 3. Learner Guide


ބަޤަރާ ސޫރަތުގައި ޢަޖައިބުކުރަނިވި އަސަރެއްވެއެވެ. – Ilm\nބަޤަރާ ސޫރަތުގައި ޢަޖައިބުކުރަނިވި އަސަރެއްވެއެވެ.\nޤުރުއާނުގެ ސޫރަތްތަކުގެ ތެރެއިން ބަޤަރާ ސޫރަތަކީ އެހެން ސޫރަތްތަކަށް ލިބިގެންނުވާ ޚާއްސަ އެތައް ކަމެއް ލިބިފައިވާ ސޫރަތެކެވެ. މި އަރޓިކަލްގައި މި ބަލާލަނީ އެފަދަ7ޚާއްސަ ސިފައަށެވެ.\nބަޤަރާ ސޫރަތް ކިޔެވުން އެއީ ބަރަކާތްތެރިކަމެކެވެ.\nކީރިތި ޤުރުއާނުގެ ހުރިހާ ސޫރަތްތަކަކީވެސް ބަރަކާތުން ފުރިގެންވާ ފެންއާރުތަކެކެވެ. އެހެން ނަމަވެސް ބަޤަރާ ސޫރަތް ކިޔެވުމުގައި ޚާއްސަ ބަރަކާތްތެރިކަމެއް ވާކަމުގައި ނަބަވީ އިރުޝާދުތަކުން ސާބިތުވެއެވެ.\nاقْرَءُوا سُورَةَ الْبَقَرَةِ فَإِنَّ أَخْذَهَا بَرَكَةٌ وَتَرْكَهَا حَسْرَةٌ وَلاَ تَسْتَطِيعُهَا الْبَطَلَةُ\nއަބޫ އުމާމާ رضي الله عنه ވިދާޅުވިއެވެ. ތިމަން ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރައްވަނިކޮށް އަޑު އެއްސެވީމެވެ.\n“ތިޔަބައިމީހުން ސޫރަތުލް ބަޤަރާ ކިޔަވާ ހުށިކަމެވެ. ފަހެ ހަމަކަށަވަރުން އެ ސޫރަތް ކިޔެވުން އެއީ ބަރަކާތްތެރިކަމެވެ. އަދި އެ ސޫރަތް ނުކިޔަވައި ދޫކޮށްލުން އެއީ ހިތާމަ ހުރި ކަމެކެވެ. އަދި އެ ސޫރަތް ކިޔަވައި މީހެއްގެ މައްޗަށް ސިހުރުވެރިންނަށް ބާރުލިބިގެން ނުވެއެވެ.”\nބަޤަރާ ސޫރަތް ކިޔެވުމަކީ ނުވަތަ އަޑު އެހުމަކީ ޝައިޠާނާ ފައްސާލުމަށް އޮތް އަވަސްމަގެކެވެ.\nރަސޫލާ ޞައްލަﷲ ޢަލައިޙި ވަސައްލަމް ޙަދީޘްކުރައްވާފައިވެއެވެ.\n“ތިޔަބައިމީހުންގެ ގޯތި ގެދޮރު ޤަބުރުސްތާނުތަކަކަށް ނަހަދާށެވެ. ހަމަކަށަވަރުން އެގެއެއްގައި ސޫރަތުލް ބަޤަރާ ކިޔެވޭ ގެއެއްގެ ކިބައިން ޝައިޠާނާ ފިލައެވެ.”\nކީރިތި ޤުރުއާނުގައިވާ އެންމެ މަތިވެރި އާޔަތް ވަނީ ބަޤަރާ ސޫރަތުގައެވެ. އެއީ އާޔަތުލް ކުރުސިއެވެ. ބަޤަރާ ސޫރަތުގެ 255 ވަނަ އާޔަތެވެ.\nއުޑުތަކާއި ބިންހެއްދެވުމުގެ ދެހާސް އަހަރުކުރިން ﷲ ތަޢާލާ ލިޔުއްވުމެއް ލިޔުއްވިއެވެ. އޭގެން ދެ އާޔަތް ކީރިތި ޤުރުއާނުގައި ބާއްވައިލެއްވިގެންވެއެވެ. އެއީ ބަޤަރާ ސޫރަތުގެ އެންމެ ފަހު ދެ އާޔަތެވެ. ދިވެހިންގެ މެދުގައި މަޝްހޫރު ނަމުންނަމަ، އާމަނައް ރަސޫލު ދަލީލެވެ.\nބަޤަރާ ސޫރަތާއި އާލު ޢިމްރާން ސޫރަތް ކިޔަވާ މީހުންނަށް ޞަޙާބީން ޚާއްސަ ޤަދަރެއްދީ އުޅުއްވިއެވެ.\nމި ސޫރަތުގައި އިސްލާމީ އަޤީދާގެ އުސޫލުތަކާއި އެއްކައުވަންތަކަމުގެ ދަލީލުތަކާއި އަލުންދިރުއްވާނޭކަމުގެ ހެކިތައް ބަޔާންކުރައްވައިފައިވެއެވެ.\nމި ސޫރަތުގައި އިސްލާމީ ޝަރީޢަތުގެ އެކިއެކި ޙުކުމްތައް އައިސްފައިވެއެވެ. މިގޮތުން އަޅުކަމުގެ ޙުކުމްތަކާއި، ވަރި، ކައިވެންޏާއި އަދިވެސް މިފަދަ އާއިލީ މައްސަލަތަކުގެ ޙުކުމްތަކާއި މާލީ މުޢާމަލާތްތަކާއި ގުޅޭ ޙުކުމްތަކާއި އިސްލާމީ ޝަރީޢަތުގައި ކަނޑައެޅިފައިވާ ޙުދޫދުތައް އައިސްފައިވެއެވެ.\nالتفسير المحرر للقرآن الكريم


Bidheyseenge massala hallukuraahaa hihvaru netheetha?\nބިދޭސީންގެ މައްސަލަ ހައްލުކުރާހާ ހިތްވަރު ނެތީތަ؟\nލައްކައެއްހާ ބިދޭސީންގެ ޒިންމާ ނަގާނެ ބަޔަކު ނެތް\nގަވާއިދާ ހިލާފަށް އުޅޭ ބިދޭސީންގެ ޚަރަދުތައް ބެލެހެއްޓޭނެ ގޮތެއް ވެސް ނެތް\nމައްސަލަ ގޯހުން ގޯހަށް ދިޔައީ އިމިގްރޭޝަނުގެ ވަރަށް ބޮޑު އިހުމާލުން\nކ. މާލެ 11 މެއި 2019 | ހޮނިހިރު 17:10 7,797\nމާލޭގައި ދިރިއުޅޭ ބިދޭސީންތަކެއް - ރައީސް އޮފީސް\nބިދޭސީންގެ މައްސަލަތަކަކީ ހަމައެކަނި ރާއްޖެ ކުރިމަތިވެފައިވާ މައްސަލަތަކެއް ނޫނެވެ. ބޭރުގެ ބައެއް އެހެން ގައުމުތަކަށް ވެސް މި މައްސަލަ ވަނީ ކުރިމަތިވެފައެވެ. މެދުއިރުމަތީން ފެށިގެން ޔޫރަޕާއި އިރުމަތީ އޭޝިޔާގެ ގައުމުތަކަށް ވެސް މިއީ ހައްލުކުރަން ދަތި މައްސަލައެކެވެ. ފިޖީ ފަދަ ބައެއް ގައުމުތަކަކީ ބިދޭސީން ގިނަ ވެސް އެ މީހުންގެ ދަރިފަސްކޮޅުގެ ތެރެއަށް ވަދެ އަމިއްލަ ގައުމުގެ ރައްޔިތުންނަށް ވުރެ ބާރުގަދަ ބައެއްގެ ގޮތުގައި ވެސް ވެފައި އެބަހުއްޓެވެ. ރާއްޖޭގައި ވެސް މި ހާލަށް ގައުމު މިހާރު ވަނީ ދާން މިސްރާބު ޖަހާފައެވެ.\nބިދޭސީންގެ މައްސަލަ ގޯހުން ގޯހަށް ދިޔައީ ބައެއްގެ އިހުމާލުންނެވެ. ދިވެހިންގެ އިހުމާލުންނެވެ. ސަރުކާރުތަކުގެ އިހުމާލުންނެވެ. މަގާމުތަކުގައި ތިބި ބައެއްގެ އަމިއްލަ އެދުން ބޮޑުވެގެންނެވެ. ކޮރަޕްޝަނާއި ފަސާދައިގެ ސަބަބުންނެވެ. ލިބޭ މަންފާތަކަށްޓަކައި ބިދޭސީން ބޭނުންކުރީއެވެ.\nރާއްޖެ އަށް ބިދޭސީން އެތެރެކުރުމަކީ އެތައް މިލއަން ޑޮލަރުގެ ވިޔަފާރިއެކެވެ. އެ ފިޔަފާރިން މުއްސަނދިވި އެތައް ބަޔަކު އެބަ ތިއްބެވެ. މައްސަލަ ގޯސްވެގެން ދިޔައީ ވެސް މި ބުނި މަންފާ ހޯދުމަށްޓަކައި ރެކްރޫޓް އެޖެންސީތަކާއި އިމިގްރޭޝަންގެ ތެރެއިން ކޮރަޕްޓް އޮފިސަރުން ގުޅިގެން ހިންގި މިފަދަ ޖަރީމާތަކުގެ ސަބަބުންނެވެ. މިއީ ބަޔަކަށް ނޭނގި ހިނގި ކަންތައްތަކެއް ވެސް ނޫނެވެ. އަދި މިއީ ވެރިންނަށް ވެސް ނޭނގި ހިނގި ކަންކަމެއް ވެސް ނޫނެވެ. ބިދޭސީންގެ ޑިޕޮސިޓް ފައިސާތަކަށް ވީ ގޮތް ކުރީގެ ވެރިންނަށް ވަރަށް ރަނގަޅަށް އެނގޭނެއެވެ.\nގަވާއިދާ ހިލާފަށް ރާއްޖޭގައި އުޅޭ ބިދޭސީންގެ އަދަދު އިންތިހާހަށް މައްޗަށް ދިޔައީ ކޯޓާ ދޫކުރުމުގައި ގަވާއިދާ ހިލާފަށް އަމަލުކުރުމުގެ ސަބަބުންނެވެ. ބިދޭސީން އެތެރެކޮށްފައި ފިލީ ކަމަށް ބުނެ މަގުމައްޗަށް ދޫކޮށްލީ ކިތައް އެޖެންސީން ހެއްޔެވެ. ބޮޑު އަގުގައި ވަގު ކޯޓާތައް ވިއްކީ ކިތައް އޮފިސަރުން ހެއްޔެވެ. ފާޅުގައި ވަކި އޮފިސަރެއް ނުވަތަ ވަކި އޮފިސަރުންތަކެއް ދިޔައީ ގަވާއިދާ ހިލާފަށް ސިސްޓަމްގެ ތެރެއިން ވައްކަން ކުރަމުންނެވެ. އެކަންކަން އެތައް ފަހަރަކު މީޑިއާ އަށް ވެސް ތިލަވިއެވެ.\nބިދޭސީންގެ މައްސަލަ ހައްލު ނުވަނީ އިހްލާސްތެރިކަމެއް ވެސް ނެތީމަށެވެ. ނުވަތަ ސަރުކާރަށް ވެސް މިހާރު ދެން އިތުރަށް ކުރެވޭނެ ކަމެއް ވެސް ނެތީއެވެ. މިސާލަކަށް ޕާސްޕޯޓެއް އެއްވެސް ލިޔެކިޔުމެއް ނެތް ބިދޭސީއަކު އަލުން ގައުމަށް ފޮނުވާ ނަމަ އެ މީހާގެ ޒިންމާ ނަގާނީ ކާކު ހެއްޔެވެ؟ ކޮން ސަރުކާރަކުން ހެއްޔެވެ؟ ހައްޔަރު ކޮށްގެން ގެންނަ އެތައް ހާސް ބިދޭސީން އެ މީހުންގެ ގައުމުތަކަށް ދެވެންދެން ބަންދުގައި ތިބޭ ތިބުމުގައި ހަރަދުތައް ބަލަހައްޓާނީ ކޮން ބައެއް ހެއްޔެވެ؟ އެހާ ގިނަ ބަޔަކު ބައިތިއްބާނީ ކޮންތާކު ހެއްޔެވެ؟ އެ މީހުން އެތެރެކުރި ކަން އެނގޭ އެޖެންސީއެއް ނެތެވެ. އެ މީހުން އެތެރެކުރަން ބެހެއްޓި ފައިސާއެއް ނެތެވެ. އެ މީހުން އަތުގައި އެއްވެސް ލިޔެކިޔުމެއް ނެތެވެ. އެމީހުން ނިސްބަތްވާ ގައުމު ސާބިތު ކޮށްދޭނެ ލިޔެކިޔުމެއް އެ މީހުންގެ އަތުގައި ނެތެވެ. މި ދައްކަނީ އެންމެ މީހެއް ދެ މީހެއްގެ ވާހަކައެއް ނޫނެވެ. މިދައްކަނީ ގަވާއިދާ ހިލާފަށް އުޅޭ ލައްކައެއްހާ މީހުންގެ ވާހަކައެވެ.\nކިރިޔާ ތިން ލައްކަ ހަމަވާ މި އާބާދީގައި ސައްހަ ގޮތުގައި އުޅޭ ބިދޭސީންގެ އަދަދު ވެސް ލައްކައަކަށް ވުރެ ގިނައެވެ. އަދި ގަވާއިދާ ހިލާފަށް އުޅޭ ބިދޭސީންގެ އަދަދު ވެސް ލައްކައަކަށް އަރާނެ ކަމަށް ބެލެވެއެވެ. އެހެންކަމުން މި ވަގުތު ސަރުކާރެއް ބަދަލު ކޮށްލުމާއި ގައުމުގައި ހަމަނުޖެހުން ހިންގުމުގެ ބާރު އެމީހުން އަތުގައި އެބަ އޮތޭ ބުނުމަކުން ގޯހަކަށް ނުވާނެއެވެ. އެކަން ނުވާނެއެކޭ ވެސް ބުނެވޭކަށް ނެތެވެ. ހަމައެކަނި ބަންގްލަދޭޝް މީހުން މަގުތަކަށް ނުކުތަސް ސަރުކާރެއް ބަދަލު ކޮށްލެވޭހާ އެ މީހުން އާބާދީ ގިނައެވެ. އަދި ކަމެއް ދިމާވެއްޖެ ނަމަ އެ މީހުންނަކީ ކޮން ބައެއް، ކޮން ގައުމެއްގެ ބައެއްކަން އެނގޭނެ އެއްވެސް ހެއްކެއް ވެސް ނެތެވެ. އެނގެން އޮތީ އެ މީހުން ބުނާ އެއްޗެކެވެ. ނޭނގެނީ އެފަދަ ކަމެއް ދިމާވާނެ އިރެކެވެ\nބިދޭސީން މައްސަލަ ހައްލުކުރަން މި ސަރުކާރަކަށް ވެސް މާ ބޮޑު ކަންތައްތަކެއް ކުރެވޭ ކަމަކަށް ނުބެލެވެއެވެ. އެއީ މި ސަރުކާރުގެ ވެސް ކުށެއް ނޫނެވެ. ލައްކައަކަށް ވުރެ ގިނަ މީހުން ޑިޕޯޓް ކުރުމާއި އެކަން ކަމަށް ދާ ޚަރަދު މި ސަރުކާރަށް ވެސް އުފުލޭނެ ކަމަކަށް ނުބެލެވެއެވެ. އަނެއްކޮޅުން އެއްވެސް ލިޔެކިޔުމެއް ނެތް ލައްކައެއްހާ މީހުން އެއް ގައުމުން އަނެއް ގައުމަށް ފޮނުވުމަކީ ކުޑަ ކަމެއް ވެސް ނޫނެވެ، ފަސޭހަ ކަމެއް ވެސް ނޫނެވެ. ދެން ވެސް ބަލަންވީ އިހްލާސްތެރިކަމާ އެކު އިތުރަށް އެ މައްސަލަ ގޯސްވިޔަ ނުދިނުމެވެ. ބިދޭސީއަކު އެތެރެކުރުމަށް ފަހު އޭނާގެ ހުރިހާ ޒިންމާއެއް އެ އެތެރެކުރާ މީހަކު ނަގަންޖެހޭނެ ކަމަށް މިހާރު ވެސް ގާނޫނުތަކާއި ގަވާއިދުތަކާއި އުސޫލްތަކުގައި ލިޔެވިފައި ވެއެވެ. އަޅާނެ ފިޔަވަޅުތައް ވެސް ކަނޑައެޅިފައި ވެއެވެ. ނަމަވެސް މައްސަލަ ދިމާވެފައި ވަނީ ތަންފީޒުކުރާ ހިސާބުންނެވެ. އެފަދަ އެޖެންސީތަކާއި އެފަދަ އާންމު ފަރުދުންނާ މެދު ހަރުކަށި ފިޔަވަޅު ނޭޅޭހާ ހިނދަކު މި މައްލަ ދާނީ ދުވަހުން ދުވަހަށް ގޯހަށެވެ. ގަވާއިދާ ހިލާފަށް ކޯޓާތައް ދޫކުރާ އަދި ކުރިން ދޫކޮށްގެން އޭގެ މަންފާ ހޯދާފައިވާ އިމިގްރޭޝަންގައި ތިބި އެފަދަ ކޮރަޕްޓް މީހުން ބޭރު ނުކުރާ ނަމަ އަދިވެސް މައްސަލަ ހައްލެއް ނުލިބޭނެއެވެ. ގަވާއިދާ ހިލާފަށް އުޅޭ ބިދޭސީން ހައްޔަރުކޮށް ގަވާއިދުން އެކަން ނުބެލެހެއްޓޭ ނަމަ ހިތާމެވެރި ދުވަހެއް އައުން އޮތީ ދުރަކު ނޫނެވެ. ބައެއް ވިޔަފާރިތައް މިހާރު ވެސް ހުރީ އެ މީހުންގެ ބާރުގެ ދަށުގައެވެ. މުޅި ގައުމު އެ މީހުންގެ ބާރުގެ ދަށަށް ދިއުމުގެ ކުރިން ފިޔަވަޅު އަޅާށެވެ. އެކަން ކުރެވޭނީ ހިތްވަރެއް ހުރެގެންނެވެ. ބޮލަށް ކަނދުރާއަކަށް ބެލުމެއް ނެތި ފިޔަވަޅު އަޅާށެވެ.


Trump-Russia report April gai aanmukuranee\nއެމެރިކާގެ އެޓާނީ ޖެނެރަލް ވިލިއަމް ބާ. -- ފޮޓޯ: އޭއެފްޕީ\nވޮޝިންގްޓަން (މާޗް 30) - އެމެރިކާގެ ރައީސްކަމަށް 2016 އިންތިހާބުވުމުގެ ކުރިން، ރައީސް ޑޮނަލްޑް ޓްރަމްޕްގެ ކެމްޕެއިންގައި ރަޝިއާގެ ނުފޫޒު އޮތް ކަމަށް ކުރެވުނު ތުހުމަތުތަކުގެ މައްޗަށް ކުރި ތަހުގީގު ރިޕޯޓު އަންނަ މަހު އާންމުކުރަން ނިންމައިފި އެވެ.\nނަމަވެސް، މަލާގެ 400 ގަނޑުގެ ދިގު ރިޕޯޓުން އުނި ކުރަންޖެހޭ ބައިތައް އުނުނިކުރުމުގެ މަސައްކަތް ނިންމައި، އަންނަ މަހުގެ މެދެއްހާތާ އާންމުކުރެވޭނެ ކަމަށް ބާ ވަނީ ވިދާޅުވެފަ އެވެ.\nއެޓާނީ ޖެނެރަލްގެ ހުލާސާ ސިޓީއާ ގުޅިގެން، އިދިކޮޅު ޑިމޮކްރެޓުން ދަނީ މަލާގެ ރިޕޯޓް އާންމުކުރުމަށް ގޮވާލަމުންނެވެ. ނަމަވެސް، ބާ ކުރިން ވިދާޅުވެފައިވަނީ، އެ ރިޕޯޓު ގާނޫނު ހަދާ މަޖިލީހާއި ހިއްސާކުރެވޭނީ، އޭގައި ހިމެނޭ ބައެއް މައުލޫމާތުތައް އުނިކޮށްފައި ކަމަށެވެ.\nބާ އިތުރަށް ވިދާޅުވީ، އެ ރިޕޯޓު އާންމުކުރުމުގެ ކުރިން އޭގެ ކޮޕީއެއް ރައީސް ޓްރަމްޕާއި ހިއްސާ ނުކުރައްވާނެކަމަށެވެ.\nއެމެރިކާ ރަޝިޔާ ޑޮނަލްޑް ޓްރަމްޕް + އެމެރިކާގެ ރިޔާސީ އިންތިހާބު 2016 ޕުޓިން


Evves Muassasaa Akun Inquiry Ah Huras Alhaafaeh Nei: Aslam - Vaguthu\nސަރުކާރުގެ އެއްވެސް މުއައްސަސާއަކުން ރައްޔިތުންގެ މަޖިލީހުގެ ސަލާމަތީ ޚިދުމަތްތަކުގެ ކޮމިޓީ (241 ކޮމިޓީ) ގެ އިންކުއަރީއަށް ހުރަސް އަޅަމުންދާ ކަން ފާހަގަކުރެވިފައި ނުވާ ކަމަށް އެ ކޮމިޓީގެ މުގައްރިރު އަދި ހިތަދޫ އުތުރު ދާއިރާގެ މެންބަރު މުހައްމަދު އަސްލަމް ވިދާޅުވެއްޖެއެވެ.\n"ދައުލަތުގެ އެއްވެސް މުއައްސަސާއަކުން އިންކުއަރީއަށް ހުރަސްއަޅާ ކަމެއް އަދި ފާހަގަކުރެވިފައެއް ނުވޭ، ފުލުހުން ވެސް، އެމްއެންޑީއެފްގެ ވެރިން ވެސް، އަދި ވެސް އެހެން ބޭފުޅުން ވެސް ހަމަ ކޮމިޓީއަށް ހާޒިރުވެ ކުރާ ސުވާލުތަކަށް ޖަވާބުދީ އެއްބާރުލުން ދެމުން ދަނީ،" އަސްލަމް ވިދާޅުވިއެވެ.\nމި އިންކުއަރީއަކީ ރައީސް ނަޝީދުގެ ސެކުއިރިޓީ ފޫއަޅުވާލި ގޮތުގެ މައްޗަށް 241 ކޮމިޓީން ހިންގާ އިންކުއަރީއެކެވެ. ކޮމިޓީގެ އަމާޒަކީ މި މަހުގެ ނިޔަލަށް އިންކުއަރީގެ މަސައްކަތް ނިންމައި ކޮމިޓީގެ ރިޕޯޓް އެކުލަވާލުމެވެ.\nމި ކަމާ ގުޅިގެން ޑިފެންސް މިނިސްޓްރީގެ ނައިބު ޒަމީލްގެ މައްޗަށް މަޖިލީހުގެ އިމްތިޔާޒުތަކަށް އަރައިގަތް ކަމަށް ތުހުމަތުކޮށް އިމްތިޔާޒު ކޮމިޓީއަށް ވެސް ޒަމީލްގެ މައްސަލަ ފޮނުވުނެވެ. އެކަމަކު އެ ކޮމިޓީގެ އަޣުލަބިއްޔަތުން ވަނީ އެ މައްސަލަ ބޭރުކޮށްލައިފައެވެ.\nމި މައްސަލަ ބޭރުކޮށްލަން އެމްޑީޕީގެ ހަތަރު މެންބަރަކު ވޯޓު ދެއްވުމުން ރައީސް ނަޝީދުގެ އަރިސް ބޭފުޅުން ގެންދަވަނީ އެ ކަމާ ނުރުުހުން ވެސް ފާޅު ކުރަމުންނެވެ.\nރައީސް ނަޝީދަށް ބޮމުގެ ހަމަލާއެއް މިދިޔަ މަހުގެ ހަވަނަ ދުވަހުގެ ރޭ ދިންއިރު، އެމަނިކުފާނު މި ވަގުތު ހުންނެވީ ޖަރުމަނުގައެވެ. އެ ގައުމުގެ މިލިޓަރީ ހޮސްޕިޓަލަކުން އެމަނިކުފާނަށް ފަރުވާ ވެސް ދެއްވިއެވެ.\nޖޫން 7, 2021 13:51\nމިއަދު މެންދުރު އިރެއްވެސް ނެތް...\nޖޫން 7, 2021 18:56\nދިފާއީބާރުގެ ވެރިއަކީ ރައީސުލްޖުމުހޫރިޔާ ދެންތިބި މަގާމުތަކަކީ ރައީސް ދެއްވާފަތިބިމަގާމުތައް އެވަރުލިއުމެއްގަ ސޮއެއްކުރާނީ ރައީސުގެލަފަޔާއެކް 3ބާރުތެރެއިންވީމަ މަޖިލީސް ރައީސް އެބޭފުޅާގެ މެންބަރުންގުޅިގެން ސަރުކާރުގެ ވެރިޔާއާ މަޝްވަރާ ކުރުމެއްނެތި މިނިސްޓަރުން ބޭރުކޮއް ސަރުކާރައް ދަތިކުރީމަ މައްސަލަތައްދިމާވަނީ މީފެއްނަހަގީގަތަކީ އިބޫ އައް2 ވަނަދައުރެއް ނުދިނުމުގެ ގޮތުން ގިނަކަންތައްތަކެއްކުރެވެމުންދަނީ ވަދުތައްވެސް ފުއްދާނުދެވެނީއެހެންވީމަ މިދިޔަފަހަރު ބަޖެޓްފާސްކުރަންއުޅުނީމަވެސް ބެރުކުރީ ފުރަތަމަ


Bhumi ves Nick Jonas aa rahtehivaan beynun\nބޫމީ ޕެޑްނޭކަރްގެ "ޕަތީ ޕަތުނީ އައުރް ވޯ" ހުކުރު ދުވަހު ރިލިޒްވެ ބޮކްސް އޮފީހުގައި ވަރަށް އެދެވޭ ކާމިޔާބެއް ދަނީ ހޯދަމުންނެވެ. ކާރްތިކް އާރްޔަން އާއި އަނަންޔާ ޕާންޑޭ އަދި ބޫމީ ބައިވެރިވާ މި ފިލްމުގައި ބޫމީ ކުޅެނީ ޕަތުނީ ނުވަތަ އަނބިމީހާގެ ރޯލެވެ. ފިލްމުގައި އަނބިމީހާގެ ރޯލު ކުޅުނަސް ޒާތީ ދިރިއުޅުމުގައި ބޫމީ ބޭނުންވަނީ ކޮންމެވެސް ދެމަފިރިއެއްގެ ދެމެދަށް ވަންނަ މީހެއްގެ ރޯލެވެ.\nދާދިފަހުން ބޫމީ ތަންކޮޅެއް ކުރިން ދީފައިވާ އިންޓަވިއު އެއްގެ ވީޑިއޯއެއް ސޯޝަލް މީޑިއާގައި ވަނީ ވައިރަލް ވެފަ އެވެ. މި ވީޑިއޯ އިން ފެންނަނީ ކަރަން ޖޯހަރް ހޯސްޓްކުރި ޝޯއެއްގައި ކަރަން ކުރި ސުވާލަކަށް ބޫމީ ދޭ ޖަވާބެވެ.\nކަރަން ސުވާލު ކުރަނީ އޭނާ ރައްޓެހިވާން ބޭނުމީ ކާކުގެ ލޯބިވެރިއެއް ނުވަތަ ފިރިއަކާ ތޯއެވެ. ޖަވާބުގައި ބޫމީ ބުނަނީ ޕްރިޔަންކާ ޗޯޕްޅާގެ ފިރިމީހާ ނިކް ޖޯނަސް އާ ކަމަށެވެ.\nބޫމީ އިތުރަށް ބުނަނީ އޭނާ ކުޑައިރުއްސުރެ ނިކްގެ ލަވަތައް އަޑުއަހާ ކަމަށެވެ. އޭނާ ވަރަށް ލޯބިކަމަށާއި އަދި ވަރަށް މޮޅު ކަމަށް ވެސް މި ވީޑިއޯގައި ބޫމީ ބުނެފައި ވެއެވެ.\nބޫމީ ވަރަށް ފަހުން ދިން އެހެން އިންޓަވިއު އެއްގައި ބުނީ އިންސްޓަގްރާމްގައި އޭނާ ޕްރިޔަންކާގެ ހަރަކާތްތަކަށް ގަވާއިދުން ފާރަލާ ކަމަށެވެ.\nބޫމީ އަށް މި އަހަރަކީ ވަރަށް ކާމިޔާބު އަހަރެކެވެ. "ޕަތީ ޕަތުނީ އައުރް ވޯ"ގެ ފެށުން ހީވެސް ނުކުރާހާ ރަނގަޅުވެފައިވާއިރު އޭގެ ކުރިން ނުކުތް "ބާލާ" ވަނީ 100 ކްރޯޑަށް ވުރެ ގިނައިން ހޯދާފަ އެވެ. އަދިވެސް ބައެއް ސިނަމާތަކުން މި ފިލްމު ނުނަގަ އެވެ.\nއޭނާގެ ކުރިޔަށް އޮތީ ކަރަން ޖޯހަރް ޑައިރެކްޓްކުރާ "ތަޚުތު" އާއި އަކްޝޭ ކުމާރުގެ "ދުރުގާވަތީ" އެވެ.


މައުމޫން އަބްދުލް ޤައްޔޫމާއި މި ސަރުކާރު ވެއްޓެންދާއިރު، ހިފަހައްޓަން ބޭނުންކުރާ އަސަޔަކަށް ދިއްގަރު ދާއިރާގެ ގޮޑި ހެދިޔަ ނުދެއްވާ – Maldivian Democratic Party\nމައުމޫން އަބްދުލް ޤައްޔޫމާއި މި ސަރުކާރު ވެއްޓެންދާއިރު، ހިފަހައްޓަން ބޭނުންކުރާ އަސަޔަކަށް ދިއްގަރު ދާއިރާގެ ގޮޑި ހެދިޔަ ނުދެއްވާ\nދިވެހި ރައްޔިތުންގެ ޑިމޮކްރެޓިކް ޕާޓީގެ ފަރާތުން މ.ދިއްގަރު ދާއިރާގެ ބައި އިލްކްޝަންސްގައި ވާދަ ކުރައްވާ ޑރ.އަހްމަދު ރާޒީގެ ކެމްޕެއިންގައި ހަރަކާތްތެރިވުމަށް މ އަތޮޅަށް ވަޑައިގެން އުޅުއްވާ ޤައުމީ ހަރަކާތުގެ އިސްވެރިން ރޭ ވަނީ މ. ދިއްގަރުގައި ބޮޑު ޖަލްސާއެއް ބާއްވާފައެވެ.\nދިއްގަރު ދާއިރާގެ ބައި އިލެކްޝަނުގައި ވާދަކުރައްވާ އެމްޑީޕީގެ ކެންޑިޑޭޓް ރާޒީގެ ކެމްޕެއިން ޖަލްސާގައި ރޭ ވާހަކަ ދައްކަވަމުން ދިވެހި ރައްޔިތުންގެ ޑިމޮކްރެޓިކް ޕާޓީގެ ނައިބު ރައީސް މުޙައްމަދު ޝިފާޒް ވިދާޅުވީ، މިރާއްޖޭގައި ހެޔޮވެރިކަމަކަށް ފަހު އަނެއްކާ ވެސް މި ފެންނަނީ ގަބީލާތަކުގެ ވެރިކަން ކަމަށާއި، ރައީސް މައުމޫނު މިގައުމުގައި އިރެއްގައި ވެރިކަން ކުރެއްވީތީއޭ ކިޔާފައި އެބޭފުޅާ އެދޭހާ ގޮތަކަށް ވޯޓްދޭން ރައްޔިތުން ނުޖެހޭނެ ކަމަށެވެ. އަޅުގަނޑުމެންގެ މަޖިލީހަށް އަބަދުވެސް އަޅުގަނޑުމެން ހޮވަން ވާނީ ރައްޔިތުންގެ ހައްގުގައި މަސައްކަތް ކޮށްދެއްވާނެ ބޭފުޅަކު ކަމަށް ވިދާޅުވެ ޝިފާޒް ވިދާޅުވީ އެބޭފުޅަކީ ތިބޭފުޅުންގެ ކެނޑިޑޭޓް، ކެނޑިޑޭޓް ނަމްބަރު3، ރާޒީ ކަމަށެވެ. އަދި ދިވެހި ރައްޔިތުންގެ ޑިމޮކްރެޓިކް ޕާޓީ އަކީ އަބަދުވެސް ދިވެހި ރައްޔިތު މީހާގެ ޕާޓީގެ ގޮތުގައި ދެމިއޮންނާނެ ޕާޓީ ކަމުގެ ޔަގީންކަންވެސް ދެއްވިއެވެ.\nގިނަ އަދަދެއްގެ ރައްޔިތުން ބައިވެރިވި މި ޖަލްސާގައި ވާހަކަ ފުޅު ދައްކަވަމުން އެމްޑީޕީގެ އިގްތިސާދީ ކަންކަމާއިބެހޭ ކޮމިޓީގެ މުޤައްރިރު އަހްމަދު ތަސްމީން އަލީ ވަނީ ދިއްގަރު ދާއިރާގެ ރައްޔިތުންގެ އަރިހުގައި މައުމޫން އަބްދުލް ޤައްޔޫމާއި މި ސަރުކާރު ވެއްޓެންދާއިރު، ހިފަހައްޓަން ބޭނުންކުރާ އަސަޔަކަށް ދިއްގަރު ދާއިރާގެ ގޮޑި ހެދި ނުދެއްވުމަށް އެދި ގޮވާލައްވާފައެވެ.\nތަސްމީނު ވިދާޅުވީ މި އަނިޔާވެރިކަން މި ރާއްޖެއިން ނައްތާލުމަށް ކޮންމެހެން ވެސް ދިއްގަރު ދާއިރާގެ އެމްޑީޕީ ކެންޑިޑޭޓް އަލްއުސްތާޒު އަހުމަދު ރާޒީއަށް ވޯޓް ދެއްވަން ޖެހޭކަމަށެވެ. އަދި ތަސްމީން ވިދާޅުވީ، ރައްޔިތުންގެ މެދުގައި އެއްވެސް ހަމަހަމަ ކަމެއް މިސަރުކާރުގައި ނުގެންގުޅުއްވާ ކަމަށާއި އެ ހަމަހަމަކަމާއި ރައްޔިތުން އެދޭ ހެޔޮ ބަދަލް ރާއްޖެއަށް ގެނައުމަށްޓަކައި އެމްޑީޕީގެ ކެނޑިޑޭޓަކު ދިއްގަރު ދާއިރާއަށް ކޮންމެހެން އެބަ ބޭނުންވާ ކަމަށެވެ.


Go Air ge dhathuru thah December mahu Raajeah!\nގޯއެއަރގެ ދަތުރުތައް ޑިސެމްބަރު މަހު ރާއްޖެއަށް!\nދަތުރުތައް ހުއްޓާލީ މިއަހަރުގެ ޖުލައި މަހު\nގޯއެއަރ އިން ދަތުރުތައް ފެށުމަށްފަހު އިންޑިއާގެ ތިން ސިޓީއަކުން ރާއްޖެއަށް ދަތުރުތައް ކުރާނެ\nރާއްޖެއަށް ދަތުރު ފަށާފައިވަނީ އޮކްޓޯބަރު މަހުގެ 14 ވަނަ ދުވަހު\nކ. މާލެ | 27 ނޮވެންބަރ 2019 | ބުދަ 10:11 | 5,544\nގޯއެއާގެ ފްލައިޓެއް - ޓައިމްސް އޮފް އިންޑިއާ\nއިންޑިއާގެ ބަޖެޓް އެއަރލައިނެއް ކަމަށްވާ ގޯއެއަރގެ ދަތުރުތައް ޑިސެމްބަރު މަހުގެ އެއްވަނަ ދުވަހު އަލުން ރާއްޖެއަށް ފެށުމަށް ތައްޔާރުވެއްޖެއެވެ.\nގޯއެއަރ އިން ރާއްޖެއަށް ކުރަމުންދިޔަ ދަތުރުތައް ހުއްޓާލާފައިވަނީ މި އަހަރުގެ ޖުލައި މަހުގައެވެ.\nގޯއެއަރ އިން ދަތުރުތައް ފެށުމަށްފަހު އިންޑިއާގެ ތިން ސިޓީއަކުން ރާއްޖެއަށް ދަތުރުތައް ކުރާނެއެވެ. އެގޮތުން އިންޑިއާގެ ވިޔަފާރި މަރުކަޒީރަށް މުމްބާއި، ވެރިރަށް ނިއުދިއްލީ އަދި އައިޓީ މަރުކަޒު ބެންގަލޫރުން ސީދާ ފްލައިޓުތައް ބޭއްވުމަށް ހަމަޖެހިފައިވެއެވެ. މުމްބާއި އިން މާލެއަށް އަދި މާލެއިން މުމްބާއީއަށް ދަތުރުތައް ބާއްވާނީ ކޮންމެ ހަފުތާއެއްގެ ބުދަ، ބުރާސްފަތި އަދި އާދީއްތަ ދުވަހުކަމަށް ގޯއެއަރ އިން މައުލޫމާތުދެއެވެ.\nދިއްލީން މާލެއަށް އަދި މާލެއިން ދިއްލީއަށް ދަތުރުތައް ބޭއްވުމަށް ހަމަޖެހިފައިވަނީ ކޮންމެ ހަފުތާއެއްގެ ހޯމަ، ބުދަ އަދި ހޮނިހިރު ދުވަހުއެވެ. ބެންގަލޫރުން މާލެއަށް އަދި މާލެއިން ބެންގަލޫރަށް ފްލައިޓްތައް ޝެޑިއުލްކޮށްފައިވަނީ ކޮންމެ ހަފުތާއެއްގެ ބުދަ އަދި އާދީއްތަ ދުވަހުގައެވެ.\nއަހަރަކު 3.9 ބިލއަން ޑޮލަރުގެ ފައިދާއެއް ލިބޭ އިންޑިއާގެ ވާދިއާ ގްރޫޕުން އޮޕަރޭޓް ކުރާ ގޯއެއަރގެ ދަތުރުތައް ރަސްމީ ގޮތުން ފަށައި ފުރަތަމަ ދަތުރު ކޮށްފައިވަނީ 2005 ވަނަ އަހަރުގެ ނޮވެމްބަރު މަހުގެ ހަތަރު ވަނަ ދުވަހު އިންޑިއާގެ މުމްބާއީން އަހްމަދު އާބާދަށެވެ.\nއިންޑިއާ އިން ތައިލެންޑްގެ ޕުކެޓަށް ކުރި ދަތުރާއެކު އެ އެއަރލައިނުގެ އިންޓަނޭޝަނަލް ދަތުރުތައް ވަނީ ފަށާފައެވެ.


Covid-19: Corruption ge amaluthah huttuvan ACC nikumejje\nކޮވިޑް19: ކޮރަޕްޝަންގެ އަމަލުތައް ހުއްޓުވަން އޭސީސީ ނިކުމެއްޖެ\nއޭސީސީގެ މެންބަރުން: ކޮވިޑް19 އާ ގުޅިގެން ހިންގާ ކަމަށް ބުނާ ކޮރަޕްޝަންގެ އަމަލުތައް ބަލާނެ ކަމަށް ވަނީ ބުނެފައި --\nކޮވިޑް19 އާ ގުޅޭގޮތުން ދައުލަތުގެ އެކި އިދާރާތަކުން ކުރަމުންދާ ކަންކަމުގައި ކޮރަޕްޝަންގެ އަމަލުތައް ހިމެނޭ ކަަމަށް ކުރެވެމުންދާ ތުހުމަތުތަކާއި ގުޅިގެން އެކަންކަން ބަލަމުންދާ ކަމަށް އެންޓި ކޮރަޕްޝަން ކޮމިޝަން (އޭސީސީ) އިން ބުނެފި އެވެ.\nއޭސީސީއިން މިއަދު ނެރެފައިވާ ބަޔާނެއްގައި ބުނެފައިވަނީ ކޮވިޑްއާ ދެކޮޅަށް ދައުލަތުން ކުރަމުންދާ މަސައްކަތްތަކާއި ގުޅޭގޮތުން އެކި ސަބަބުތަކާއިހުރެ، ރައްޔިތުންގެ އެކި ކަހަލަ ކަންބޮޑުވުންތައް ހުރިކަން އެ ކޮމިޝަނަށް ފާހަގަ ކުރެވިފައިވާ ކަމަށެވެ.\nކޮވިޑް19 އާ ގުޅޭގޮތުން ދައުލަތުގެ އެކި އިދާރާތަކުން ކުރަމުންދާ ކަންކަމުގައި، ކޮރަޕްޝަންގެ އަމަލުތައް ހުއްޓުވުމާ ގުޅޭގޮތުން އެ ކޮމިޝަނުން އެ އިދާރާތަކާއެކު މަޝްވަރާ ކުރަމުންދާ ކަމަށާ އަދި ސޯޝަލް މީޑިއާ އެ ނޫންވެސް ވަސީލަތްތަކުގައި ދައުރުވަމުންދާ ޝަކުވާތަކާއި ގުޅިގެން އޭސީސީން އިސްނަގައިގެން އެކަންކަން ބަލަމުންދާ ކަމަށްވެސް ވަނީ ބުނެފައެވެ.\nއޭސީސީން ވަނީ ކޮވިޑް19 އާ ގުޅިގެން ކުރެެވޭ އެއްވެސް މަސައްކަތެއްގައި ކޮރަޕްޝަންގެ އަމަލެއް ހިނގާ ކަމަށް ޝައްކުކުރެވޭނަމަ ލިބެންހުރި ހެއްކާއެކު އެ ކޮމިޝަނަށް ހުށައެޅުމަށް އެދިފައެވެ. އަދި ކޮރަޕްޝަން ހުއްޓުވުމަށް އެ ކޮމިޝަނާ މަތިކުރެވިފައިާ ގާނޫނީ ޒިންމާ އެއްވެސް ޖެހިލުމެއްނެތި އަދާކުރާނެ ކަމަށްވެސް ބުނެފައެވެ.\nކޮވިޑް19 އާ ގުޅިގެން ރާއްޖެއަށް ހޯދާ ވެންޓިލޭޓަރު ހޯދާ ގޮތާ ގުޅޭގޮތުން ގިނަ ބަޔަކު ސުވާލު އުފައްދައެވެ. އަދި އެނޫންވެސް ބައެއް ކަމުގައި ކޮރަޕްޝަންގެ އަމަލުތައް ހިމެނޭ ކަަމަށް ބުނެ އެކަމުގެ ކަންބޮޑުވުންތައް ދަނީ ފެންމަތި ކުރަމުންނެވެ.\nއޭސީސީ ހިޔާނާތް ކޮވިޑް-19 + އާއްމު ސިއްހަތުގެ ކުއްލި ނުރައްކަލުގެ ހާލަތު


Raees ge othee hasadhaverikamaa badhalu hifun: Adam Shareef\nރައީސްގެ އޮތީ ހަސަދަވެރިކަމާއި ބަދަލު ހިފުން: އާދަމް ޝަރީފް\nމަޑުއްވަރީ ދާއިރާގެ ޕީއެންސީގެ މެންބަރު އާދަމް ޝަރީފް އުމަރު --\nރައީސުލްޖުމްހޫރިއްޔާ އިބްރާހިމްގެ މުހައްމަދު ސޯލިހްގެ އޮތީ ހަސަދަވެރިކަމާއެކު ބަދަލު ހިފުމުގެ ވިސްނުން ކަމަށް މަޑުއްވަރީ ދާއިރާގެ ޕީއެންސީގެ މެންބަރު އާދަމް ޝަރީފް އުމަރު ވިދާޅުވެއްޖެ އެވެ.\nޝަރީފް މިހެން ވިދާޅުވީ ކުރީގެ ރައީސް އަބްދުﷲ ޔާމީންގެ ވެރިކަމުގައި ޓޫރިޒަމަށް ރަށްތައް ދޫކޮށްފައިވަނީ ނުއަގުގައި ކަމަށާ އެ ރަށްރަށުން ލިބުނު ފައިސާގައި އެމަނިކުފާނު ޖެހިވަޑައިގެންފައިވާ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް އިއްޔެ ވިދާޅުވުމާއި ގުޅިގެންނެވެ.\nއެ ވާހަކަތަކަށް އިޝާރާތް ކުރައްވާ ރައީސް ޔާމީންގެ ސަރުކާރުގައި ޑިފެންސް މިނިސްޓަރުކަން ކުރެއްވި އާދަމް ޝަރީފް ވިދާޅުވީ ރައީސް ޔާމީން ނުހައްގުން ޖަލަށް ލުމަށްފަހު މަތި މައްޗަށް ނުހައްގު ދައުވާތައްކޮށް އެ ވަރުން ނުވެގެން އިތުުރު އިލްޒާމްތައް އެމަނިކުފާނުގެ އިސްތަށިފުޅުގައި ރައީސުލްޖުމްހޫރިއްޔާ އަޅުއްވަމުން ގެންދަވާ ކަމަށެވެ. އެކަންކަން އެ ގޮތަށް ކުރައްވަމުން ގެންދަވަނީ ވަރުގަދަ ހަސަދަވެރިކަމަކާއި ބަދަލު ހިފެއް އޮތުމުން ކަމަށް ވިދާޅުވިއެވެ.\n"އެކަމަކު އެއީ ވަރަށް ދަށު ދަރަޖައިގެ އަމަލެއް. ބަލައެއް ނުގަނެވޭނެ،"\nހޯރަފުށީ އެއާޕޯޓް ހުޅުވުމަށް އިއްޔެ ބޭއްވި ރަސްމިއްޔާތުގައި ވާހަކަ ދައްކަވަމުން ރައީސް ސޯލިހް ވިދާޅުވީ ކުރީ ސަރުކާރުތަކުން ރިސޯޓް ހަދަން ދޫކުރި ގިނަ ރަށްތަކެއް ނުހެދި ދައުލަތަށް ލިބެންޖެހޭ އާމްދަނީ ހުއްޓިފައިވާ ކަމަށެވެ. ކުރީ ސަރުކާރުތަކުން ދޫކުރި 85 ރަށެއް އަދިވެސް ނުހެދި އޮތް ކަމަށް ވިދާޅުވިއެވެ.\nއަދި ވިދާޅުވީ ރައީސް ޔާމީންގެ ވެރިކަމުގައި ޓޫރިޒަމަށް ރަށްތައް ދޫކޮށްފައިވަނީ ނުއަގުގައި ކަމަށެވެ. އެ ރަށްރަށް އިންވެސްޓަރުންނަށް ދީގެން ލިބުނު ފައިސާގައިވެސް އެމަނިކުފާނު ޖެހިވަޑައިގެންފައިވާ ކަމަށް ވިދާޅުވިއެވެ.\nރައީސް ޔާމީން ވެރިކަމަށް ވަޑައިގެންނެވިއިރު ރާއްޖޭގެ ދަރަނި ހުރީ 26 ބިލިއަންގައި ނަމަވެސް ފަސް އަހަރުގެ ވެރިކަން ނިންމާލީ ރާއްޖޭގެ ދަރަނި 60 ބިލިއަނަށް މަތިކޮށްފައި ކަމަށް ރައީސް ވިދާޅުވިއެވެ. އެމަނިކުފާނު ވިދާޅުވީ މިދިޔަ ދެ އަހަރު މި ސަރުކާރުން އުފެއްދީ 15 ބިލިއަންގެ ދަރަނި ކަމަށެވެ.\n"ދައުލަތަށް ދަރަނި ނެގުމަކީ މި ސަރުކާރުން ކުރި ކަމެއް ނޫން. ވަރަށް ސާފުކޮށް މި ދެންނެވީ. މި ފަހަރުގެ ބަޖެޓްގައި ދަރަނި ދެއްކުމަށް ޖަހާފައިވާ ހަތަރު ބިލިއަނަކީ ކުރީ ސަރުކާރުން ނަގާފައިވާ ދަރަނި ދެއްކުމަށް ޖަހާފައިވާ ފައިސާ. މިއީ މިއަދު އަޅުގަނޑު ތިޔަ ބޭފުޅުންނަށް ސާފުކޮށްދޭން ބޭނުންވާ ކަމެއް،"\nރައީސް އަބްދުﷲ ޔާމީން ޕީޕީއެމް ރައްޔިތުންގެ މަޖިލިސް + ރައީސް އިބްރާހިމް މުހައްމަދު ސޯލިހު އާދަމް ޝަރީފު އުމަރު ޕީޕަލްސް ނޭޝަނަލް ކޮންގްރެސް - ޕީއެންސީ


palestine raees ge khaasa city fulheh raees Solih ah\nފަލަސްތީނުގެ ރައީސް މަހުމޫދު އައްބާސްގެ ޚާއްސަ ސިޓީފުޅެއް ރައީސުލްޖުމްހޫރިއްޔާ އިބްރާހިމް މުހައްމަދު ސާލިހަށް އަރުވަނީ | ފޮޓޯ: ރަައީސް އޮފީސް\nފަލަސްތީނުގެ ރައީސް މަހުމޫދު އައްބާސްގެ ޚާއްސަ ސިޓީފުޅެއް ރައީސުލްޖުމްހޫރިއްޔާ އިބްރާހިމް މުހައްމަދު ސާލިހަށް އަރުވައިފި އެވެ.\nފަލަސްތީނުގެ ރައީސްގެ ޚާއްސަ ސިޓީފުޅެއް ރައީސް ސޯލިހުގެ އަތްޕުޅަށް އެރުވީ މިހާރު ރާއްޖެ ވަޑައިގެން އުޅުއްވާ ރައީސް އައްބާސްގެ ޚާއްސަ މަންދޫބު އަދި ޕްރެޒިޑެންޓް އެޑްވައިޒަރު ފޯ ރިލިޖަސް އެފެއާޒް އެންޑް އިސްލާމިކް ރިލޭޝަންސް، ސްޕްރީމް ޖަޖް އޮފް ޝަރީއާ ކޯޓްސް، ޑރ. މަހުމޫދު އަލް ހައްބާޝްއެވެ.\nޑރ. މަހުމޫދު ވަނީ ރައީސް ސޯލިހުގެ އަރިހަށް މިއަދު އިހުތިރާމުގެ ޒިޔާރަތެއް ކުރައްވާފައެވެ.\nމި ބައްދަލު ކުރެއްވުމުގައި ޑރ. މަހުމޫދު އަލް ހައްބާޝް ދެއްކެވި ވާހަކަފުޅުގައި ދާދިފަހުން ރައީސުލްޖުމްހޫރިއްޔާ އދ ގެ އާންމު މަޖިލީހުގައި ކުރެއްވި ތަގްރީރުގައި، އިސްރާއީލުން ފަލަސްތީނުގެ ރައްޔިތުންނާ ދެކޮޅަށް ހިންގާ އުދުވާނުތައް ކުށްވެރިކުރެއްވުމާއި ފަލަސްތީނުގެ ވަކި ދައުލަތެއް ގާއިމުކުރުމުގެ ވިސްނުމަށް ތާއީދުކުރައްވާ ވާހަކަފުޅު ދައްކަވާފައި ވާތީ އެކަން ޝުކުރުވެރިކަމާއެކު ފާހަގަކުރައްވާފައެވެ.\nއަދި ފަލަސްތީނުގެ ދައުލަތެއް ގާއިމު ކުރުމުގެ ވިސްނުމަކީ ބަދަލުނުވާނެ ވިސްނުމެއްކަމަށާއި އިސްރާއީލާއެކު އޮންނަ ގުޅުން ރަނގަޅުވުން ވެސް ބިނާވެފައި ވަނީ މި އަސާސްގެ މައްޗަށްކަމަށް ޑރ. މަހުމޫދު ވިދާޅުވިއެވެ. ފަލަސްތީނުގެ މަންދޫބު ވަނީ ހިފާފައިވާ ފަލަސްތީނުގެ ބިންތަކުގައި ގެދޮރު ބިނާކުރުމަށް އިސްރާއީލުން މިހާރު ހިންގަމުންގެންދާ ހަރަކާތްތަކުގެ އެންމެ ފަހުގެ މައުލޫމާތުތައް ރައީސުލްޖުމްހޫރިއްޔާއާ ހިއްސާކުރައްވާފައެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ ދިވެހި ސަރުކާރާއި ރައްޔިތުން ތިބީ ފަލަސްތީނުގެ ރައްޔިތުންނާއެކުކަމާއި ބައިނަލްއަގުވާމީ މައިދާނުގައިވެސް ފަލަސްތީނުގެ ހައްގުގައި ރާއްޖެއިން އަބަދުވެސް ވަކާލާތު ކުރައްވާނެކަމުގެ ޔަގީންކަން ފަލަސްތީނުގެ މަންދޫބަށް ވަނީ ދެއްވާފައެވެ.


ކޮވިޝީލްޑް ވެކްސީންގެ 100،000 ޑޯޒް ރާއްޖެ ގެނެސްފި - DhiDaily\nކޮވިޝީލްޑް ވެކްސީންގެ 100،000 ޑޯޒް ރާއްޖެ ގެނެސްފި\nއިންޑިއާގެ ސީރަމް އިންސްޓިޓިއުޓްއާ އެކު ސަރުކާރުން ވެފައިވާ އެއްބަސްވުމުގެ ދަށުން ގަނެފައިވާ ކޮވިޝީލްޑް ވެކްސީންގެ 100،000 ޑޯޒް ރާއްޖެ ގެނެސްފިއެވެ.\nފޮރިން މިނިސްޓްރީއިން ބުނެފައިވަނީ ސީރަމް އިންސްޓިޓިއުޓްއާއެކު މި މަހުގެ 23ގައި ވަނީ އެއްބަސްވުމެއްގައި ސަރުކާރުން ސޮއިކޮށްފައި ކަމަށެވެ. އެ އެއްބަސްވުމުގެ ދަށުން ރާއްޖެއަށް 200،000 ޑޯޒް ގެނައުމަށް ވަނީ ނިންމާފައެވެ.\nބާކީ 100،000 ޑޯޒް ރާއްޖެއަށް ގެންނާނެ ދުވަހެއް ފޮރިން މިނިސްޓްރީއިން ހާމަކޮށްފައެއް ނުވެއެވެ.\nސީރަމް އިންސްޓިޓިއުޓްގެ ކޮވިޝީލްޑް ވެކްސީން އަކީ މީގެކުރީން ރާއްޖޭގައި ބޭނުންކުރަމުން އައި ވެކްސީން އެވެ. ކޮވިޝީލްޑްގެ 100،000 ޑޯޒް ވަނީ މީގެކުރީން ގެނެސްފައެވެ. އޭގެއިތުރުން ކޮވެކްސް ފެސިލިޓީއިން ވަނީ ރާއްޖެއަށް ކޮވިޝީލްޑްގެ 12،000 ޑޯޒް ހަދިޔާކޮށްފައެވެ.\nރާއްޖެއަށް ޗައިނާގެ ސައިނޯފާމް ވެކްސީން ދޭން ފަށާފައިވާއިރު، ޗައިނާއިން ވަނީ އެ ވެކްސީންގެ 200،000 ޑޯޒް ރާއްޖެއަށް ހަދިޔާކޮށްފައެވެ. އޭގެތެރެއިން ފުރަތަމަ ބެޗުގައި 100،000 ޑޯޒްގެ ވެކްސީން މިދިޔަ ހަފްތާގައި ގެނެސްފައިވާއިރު މާދަމާ އަނެއް 100،000 ޑޯޒް ރާއްޖެ ލިބޭނެ ކަމަށް ވަނީ ކުރީން ބުނެފައެވެ.\nރާއްޖެއަށް އެސްޓްރާޒެނެކާ ވެކްސީންގެ 700،000 ޑޯޒް ގެނައުމަށްވެސް ވަނީ އެއްބަސްވުމެއް އެކުލަވާލާފައެވެ.\nރާއްޖޭގައި ދެވަނަ ޑޯޒް ޖެހުން އަންނަ މަހުގައި ފަށާއިރު، އިއްޔެގެ ނިޔަލަށް ވެކްސީން ޖެހި މީހުންގެ އަދަދު 232،000 އިން މައްޗަށް އަރައެވެ.


Stimulas loanah edhevey fahuge thareehakee mi mahuge 17\nސްޓިމިއުލަސް ލޯނަށް އެދެވޭ ފަހުގެ ތާރީހަކީ މިމަހުގެ 17\nބީއެމްއެލް: ސްޓިމިއުލަސް ލޯނަށް އެދެވޭނެ އެންމެ ލަސް ތާރީހަކީ މިމަހުގެ 17 ވަނަ ދުވަސް ކަމަށް ވަނީ ނިންމާފައި -- ފޮޓޯ: އަވަސް އާކައިވް\nކޮވިޑް-19 އާ ގުޅިގެން ރާއްޖޭގެ އިގްތިސޯދަށް ކުރަމުންދާ ނޭދެވޭ އަސަރުގެ ސަބަބުން ކުދި އަދި މެދުފަންތީގެ ވިޔަފާރިތައް ދެމެހެއްޓުމަށް ބީއެމްއެލުން ދޭ އިކޮނޮމިކް ސްޓިމިއުލަސް ލޯނު އެދެވޭނެ އެންމެ ފަހު ތާރީހަކީ މި މަހުގެ 17 ވަނަ ދުވަސް ކަމަށް ބުނެފި އެވެ.\nބީއެމްއެލުން ބުނީ އެ ލޯނު މިހާރު ދޫކުރަން ފަށާފައިވާ ކަމަށާއި ލޯނު ދޫކުރަނީ ލޯނަށް އެދި ހުށަހަޅާ ތަރުތީބުން ކަމަށެވެ.\nމި ލޯނު ސްކީމަށް ވަކި އަދަދެއް ކަނޑައެޅިފައިވީ ނަމަވެސް ލިމިޓަށްވުރެ ގިނައިން ލޯނަށް އެދި މިހާރުވެސް ހުށަހަޅާފައިވާ ކަމަށް ބެންކުން ބުނެ އެވެ. ލޯނަށް އެދި ހުށަހަޅާ މުއްދަތު ހަމަވުމުން އެހައި ތަނަށް ބޭންކަށް ހުށަހެޅިފައިވާ އެޕްލިކޭޝަންތައް އިވެލުއޭޓްކުރުމަށް ފަހު އެފަންޑުގައި ބާކީ ފައިސާ ހުރެއްޖެނަމަ އަލުން ލޯނަށް ހުށަހަޅަން ހުޅުވާލާނެ ކަމަށް ވެސް ބުންޏެވެ.\nކޮވިޑް-19 އިގެ ސަބަބުން އެންމެ ބޮޑަށް ގެއްލުންވި އެއް ދާއިރާ ކަމަށްވާ އެސްއެމްއީ ސެކްޓާއަށް ހާއްސަކޮށް ބީއެމްއެލް އިން ދޫކުރާ މި ލޯނަކީ ހަ ޕަސެންޓް އިންޓްރެސްޓްގައި ދޭ ލޯނެކެވެ. މި ލޯނު 10 މިލިއަން ރުފިޔާ އާ ހަމަޔަށް ފައިނޭންސަށް އެދުމުގެ ފުރުސަތު އޮންނާނެ އެވެ. ރަހުނަކާ ނުލާ ދޫކުރާ މި ލޯނަށް އަނބުރާ ފައިސާ ދެއްކުމަށް ހަތަރު އަހަރުގެ މުއްދަތު ލިބޭނެ އެވެ.


Maduvvari Kunikoshi Dhangadaai Dhalhaai Fulhin Furi Funi Jehifai - Vaguthu\nމަޑުއްވަރީ ކުނިކޮށި ދަނގަޑާއި ދަޅާއި ފުޅިން ފުރި ފުނިޖެހިފައި\n1 އަހަރު ކުރިން ( އޮކްޓޯބަރ 12, 2016 )\nމަޑުއްވަރީ ކުނިގޮނޑު ފުރި ބާރުވެފައި - ވަގުތު އިމޭޖަސް: އިބްރާހިމް ޝަބިލް\n(ރ. މަޑުއްވަރީ) ކުނީގެ މައްސަލައަށް ހައްލެއް ގެނައުމަށް އެކި ރަށްރަށުން އެކި ގޮތްގޮތަށް މަސައްކަތް ކުރެއެވެ. އެއްބަޔަކު އަންދައިގެން އަންދާލެވޭ ކަހަލަ ކުނިތައް ނައްތާލައެވެ. އަދި ބައެއް ކަހަލަ ކުނިތައް ވަޅުލައިވެސް ހަދައެވެ.\nމިރަށަކީ ކުނި ނައްތާލުމަށްޓަކައި އަންދާލައިގެން ކުނި މެނޭޖްކުރަމުންދާ ރަށެކެވެ. ރަށުގެ ރައްޔިތުންގެ އެއްބާރުލުމާއެކު، އެއްތަނަކަށް ކުނި އަޅައި އަންދާލެވޭ ކުނިތައް އަންދާލައި، އަންދާ ނުލެވޭ ކުނިތައް އެއް ސަރަހައްދަކަށް އެއްކުރަމުން ދާތާ އެތައް ޒަމާނެއް ވެގެންދިޔައިރު އިތުރު މައްސަލަތަކެއް މިވަނީ ފެންމަތިވެފައެވެ.\nމަޑުއްވަރީ ކުނި މެނޭޖްކުރަން ބޭނުންކުރާ ސަރަހައްދު - ވަގުތު އިމޭޖަސް: އިބްރާހިމް ޝަބިލް\nވަންދޫ ޕްރޮޖްކެޓާއެކު ކުނީގެ މައްސަލައަށް ބޮޑު ބަދަލެއް ގެނެވޭނެކަމަށް މުޅި މިއަތޮޅުގެ ރައްޔިތުންނާއި ކައުންސިލުން ތިބިއިރު، މިރަށުގެ ކައުންސިލުންވެސް ތިބީ އެ ދުވަހެއްގެ އިންތިޒާރުގައެވެ.\nމިރަށު ކައުންސިލްގެ ރައީސް އަބްދުލް ރަހީމް ވިދާޅުވީ މިހާރު ދުވަހުން ދުވަހަށް އުފެދޭ ނައްތާލެވޭ ކުނިތައް އެދުވަހުން ދުވަހަށް ނައްތާލެވޭކަމަށެވެ. އެހެންނަމަވެސް އެކަމުގައިވެސް މިހާރު ގޮންޖެހުންތަކެއް އެބަހުރި ކަމަށް ރައީސް ފާހަގަކުރިއެވެ. އެގޮތުން މިރަށުގައި ގާއިމްކުރެވިފައިވާ ކުނިކޮއްޓެއް ސަރުކާރުން އަޕްގްރޭޑް ކޮށްދީފައިވީ ނަމަވެސް، އެތަން ފުރެންދެން ދަޅާއި ފުޅި އަދި ދަގަނޑު އެއްކުރެވި މުޅި އެސަރަހައްދު ތޮއްޖެހި ފުރިފައިވާކަމަށް ރަހީމް ވިދާޅުވިއެވެ.\nމަޑުއްވަރީ ކުނި ކޮށި - ވަގުތު އިމޭޖަސް: އިބްރާހިމް ޝަބިލް\nރަހީމް ވިދާޅުވީ ކުނި މެނޭޖްކުރުމުގެ ތެރެއިން ސަރުކާރުން ކުރިއަށް ގެންދާ ޕްރޮޖެކްޓަށް ތައްޔާރުވުމުގެ ގޮތުން މިރަށު ފެންވަރުގައި ކުރަންޖެހޭ ކަންކަން ކުރިއަށް ގެންދެވުމަށް ކުނި ކޮށީގައި ހުރި އެތަކެތި ނައްތާލެންޖެހޭކަމަށެވެ. އެގޮތުން އެކި ސިފަސިފައިގައި މިނިސްޓްރީގައިވެސް އެ ވާހަކަތައް ދެކެވިފައިވާކަމަށް ރަހީމް ވިދާޅުވިއެވެ.\n"މިނިސްޓްރީން ވިދާޅުވެގެން އަޅުގަނޑުމެން ވާނީ އަޅުގަނޑުމެންގެ އަމިއްލަ ހަރަދުގައި ޖަމްބޯ ބޭގްސްތައް ގެނެސް ނައްތާނުލެވޭ ކުނިތައް އަޅާފަ ބަހައްޓާފަ. ގާތްގަނޑަކަށް 30 ޖަމްބޯ ބޭގްސް ފުރެންދެން ދަނގަޑާއި އެއްޗެހި އަޅާފަ ހުންނާނީ. އެހެންނަމަވެސް މިއަދާ ހަމައަށް އައިއިރުވެސް އެތަކެކި ވަނީ ނައްތާނުލެވިފަ". ރައީސް އަބްދުއް ރަހީމް ވިދާޅުވިއެވެ.\nރަހީމް ވިދާޅުވީ މިދިޔަ ފެބްރުއަރީ މަސް ތެރޭގައި މިނިސްޓްރީން ވިދާޅުވެގެން ޖަމްބޯ ބޭގްސްތައް ގެނެސް ނައްތާނުލެވި ހުރި ދަނގަޑު ފަދަ ބާވަތްތައް އަޅާފައި ބެހެއްޓިފައިވާކަމަށެވެ. އެހެންނަމަވެސް އެތަކެތި ގެންދިޔުމަށް މިނިސްޓްރީން އަދިވެސް އެއްވެސް އެއްބާރުލުމެއް ނުލިބޭކަމަށް ރަހީމް ވިދާޅުވިއެވެ.\n"އެތަކެއްޗާއެކު އަނެއްކާވެސް އެހެރީ އިތުރު ގޮނޑެއް ހެދިފަ. އެކަމާއި ގުޅިގެން ޖުލައި މަސްތެރޭ ކުރިއަށް ގެންދިޔަ ސާފް ރާއްޖެ ކެމްޕެއިންގައިވެސް މިނިސްޓްރީގައި ވަނީ ދަންނަވާފަ.".\nކައުންސިލްގެ ރައީސް އަބްދުލް ރަހީމް ވިދާޅުވީ މިނިސްޓްރީން މައުލޫމާތުދިންގޮތުގައި ވެމްކޯ އާ ހަވާލުކޮށްގެން ނ،ރ،ބ،ޅ އަތޮޅުގައި ހުރި ހުރިހާ ކުނި ގޮނޑުތަކެއް ސާފްކުރުމުގެ މަސައްކަތް ފެށިގެން ކުރިއަށް ގެންދަވާކަމަށެވެ. އަދި އޮގަސްޓް މަސް ތެރޭގައި އެ މަސައްކަތްވެސް ނިމި އެއްކޮށް ސާފަކުރެވޭނެކަމަށް މިނިސްޓްރީން ވިދާޅުވިކަމަށް ރަހީމް ފާހަގަކުރިއެވެ.\n"މިއަދާއި ހަމައަށް އައިއިރުވެސް އަދިވެސް އެބޭފުޅުންގެ ފަރާތުންވެސް މާ އެދެވޭ ޖަވާބެއް ނުލިބޭ. އަދި މަސައްކަތްތަކެއް ކުރެވިގެން ދާތަނެއްވެސް ނުފެނޭ. އިތުރަށް ލިބުނީ ހަމައެކަނި 20 ޖަމްބޯ ބޭގްސް". ރައީސް ރަހީމް ވިދާޅުވިއެވެ.\nރަހީމް އިތުރަށް ވިދާޅުވީ މިނިސްޓްރީން ދީފައި ހުރި ނަމްބަރުތަކަށް މިހާރު ނުގުޅޭކަމަށާއި، ކުނީގެ މައްސަލައާއި ގުޅިގެން މިދިޔަ ހަފްތާވެސް މިނިސްޓްރީގެ ބޭފުޅަކާއި ވާހަކަދެކުވުނުކަމަށެވެ.\n"ކުނީގެ މައްސަލަ އަޅުގަނޑުމެންނަށް އެއްކޮށް ހައްލުކުރެވޭނީ މުޅި އެތަން އެއްކޮށް ސާފްކޮށްގެން. ވަންދޫ ޕްރޮޖެކްޓް ފެށުނު ކަމުގައިވިޔަސް އެތަން ސާފްކޮށްގެން ނޫނީ ކައުންސިލްގެ ޕްލޭން އާ އެއްގޮތަކަށް އެ މަސައްކަތެއް ނުކުރެވޭނެ.". ރައީސް އަބްދުއް ރަހީމް ވިދާޅުވިއެވެ.\nމިރަށުގެ ކުނީގެ މައްސަލައަށް ހައްލެއް ގެނައުމަށް ކައުންސިލުން ވަނީ ޕްލޭނެއް ތައްޔާރުކޮށްފައެވެ. އެ ޕްލޭނާ އެއްގޮތަށް މަސައްކަތްކުރެއްވުމަށް ކައުންސިލުން އޮތީ ތައްޔާރަށެވެ. އެގޮތުން ކުނި ގޭގެއިން ނަގާނެ އަގުތަކާއި އެއްޗެހި ކަނޑައެޅިފައިވާކަމަށް ކައުންސިލުން މައުލޫމާތުދެއެވެ.\nމިރަށުގައި ކުނިތައް ކުނިގޮނޑަށް ގެންދަނީ ރައްޔިތުން އަމިއްލައަށެވެ. އަދި އެ ކުނިކޮށި މެނޭޖްކުރުމުގެ މަސައްކަތުގައި ހަރަކާތްތެރި ވަނީ މިރަށުގެ އަންހެނުންގެ ކޮމިޓީންނެވެ.\nކައުންސިލުން ވިދާޅުވީ ކުނިކޮއްޓަށް ބައެއް ފަރާތްތަކުން ކުނި އަޅާއިރު ރަށުގެ ބައެއް ސަރަހައްދުތަކަށް ނެޕީފަދަތެކެތި އުކާލާފައި ހުންނަތަން ފެންނަކަމަށެވެ.\nމަޑުއްވަރީގެ ބައެއް ސަރަހައްދުތަކަށް ކުނި އަޅާފައި - ވަގުތު އިމޭޖަސް: އިބްރާހިމް ޝަބިލް\nމިރަށުގެ ކުނިކޮށީގެ ހާލަތު ވަގުތު ހޭރިޔާ ޓީމަށްވެސް ވަނީ ފެނިގެން ގޮސްފައެވެ. ކުނި ކޮށި އޮތީ ފުރިގެން ބަންޑުންވާއަތަށް އަޅާފައެވެ. ރަށުގެ ރައްޔިތުންވެސް އަދި ކައުންސިލުންގެވެސް އެންމެ ބޮޑު އެދުމަކީ މިރަށުގެ ކުނިކޮށި އެއްކޮށް ސާފްކުރެވި ކައުންސިލްގެ ޕްލޭނާއި އެއްގޮތަށް ކުނި ނައްތާލުމުގެ މަސައްކަތްތައް ފެށިގެން ދިޔުމެވެ.\n"ވަގުތު" އިން ރ. އަތޮޅަށް ކުރި "ހޭރިޔާ" ދަތުރުގެ މެއިން ސްޕޮންސަރ އަކީ މޯލްޑިވް ގޭސް އެވެ.


ގާސިމްގެ ރައްދު ނަޝީދަށް: ގަޑުބަޑުކުރާނެ ކަމެއް ނެތް!\nއިސްލާމް ދީނުގެ އަސްލުތަކާ ހިލާފް ވާހަކަތައް ދައްކައިގެން ދިވެހިންގެ ތެރޭގައި "ގަޑުބަޑު" އުފައްދަން އެއްވެސް މީހަކު މަސައްކަތް ނުކުރަން އެދިވަޑައިގެން ޖުމްހޫރީ ޕާޓީ (ޖޭޕީ) ގެ ލީޑަރު ގާސިމް އިބްރާހިމް، ރައްޔިތުންގެ މަޖިލިހުގެ ރައީސް މުހައްމަދު ނަޝީދަށް ރޭ ރައްދު ދެއްވައިފި އެވެ.\nމާލެ-ރަށްރަށުގެ ބަހުސަކީ ނޭދެވޭ ކަމެއް: ނަޝީދު\nރައްޔިތުންގެ މަޖިލިހުގައި ހިނގާ ބަހުސްތަކުގައި މާލެ އާއި އެހެން ރަށްތައް ތަފާތު ކުރުމަކީ ވަރަށް ނޭދެވޭ ކަމެއް ކަމަށް މަޖިލިހުގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nރައީސްގެ ތަގުރީރު ފުރިހަމަ، ފަޚުރުވެރިވަން: ނަޝީދު\nއދ. ފަދަ ބޮޑެތި ޖަމާއަތްތަކުގެ ޕޯޑިއަމްތަކުގައި ކުރީގެ ރައީސް މުހައްމަދު ނަޝީދު ވަނީ އެތައް ފަހަރަކު ވާހަކަފުޅު ދައްކަވައިފަ އެވެ. އެމަނިކުފާނަށް ފަހު މިހާރު އެ ފުރުސަތު ރާއްޖޭގެ އެންމެ އިސް ވެރިޔާގެ ހައިސިއްޔަތުން ލިބިވަޑައިގެންފައި ވަނީ ރައީސް އިބްރާހިމް މުހައްމަދު ސޯލިހަށެވެ. އދ.ގެ އާންމު މަޖިލިހުގެ 74 ވަނަ ޖަލްސާގައި އިއްޔެ...\nރާއްޖެ އެހެން ގޮތަކަށް އަނބުރާލަން އެބައުޅޭ: ނަޝީދު\nރާއްޖެ އެހެން ގޮތަކަށް ބަދަލުކޮށް، "އަނބުރާލަން" ދިވެހިންގެ ތެރެއިން ބަޔަކު މަސައްކަތް ކުރަމުން އަންނަ ކަމަށް ރައްޔިތުންގެ މަޖިލިހުގެ ރައީސް، ކުރީގެ ރައީސް މުހައްމަދު ނަޝީދު ރޭ ވިދާޅުވެއްޖެ އެވެ.\nރަށުގެ އިހްތިސާސްގައި ވަނީ ރައްޔިތުންގެ މިލްކު: ނަޝީދު\nރަށްރަށުގެ މުއްސަނދިކަން އޮންނަން ޖެހޭނީ އެ ރަށްތަކުގެ ރައްޔިތުންނަށް ކަމަށާއި ރަށުގެ އިހްތިސާސްގައި ހުންނަނީ ރަށުގައި ދިރިއުޅޭ ހުރިހާ ރައްޔިތުންގެ މިލްކު ކަމަށް ރައްޔިތުންގެ މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދު ހުޅުމާލޭގައި މިއަދު ވިދާޅުވެއްޖެ އެވެ.\nMarch 04, 2019 63\nޕާކިސްތާން ޓެރަރިޒަމާ ދުރުވާންޖެހޭ: ނަޝީދު\nދެކުނު އޭޝިއާ ސަރަހައްދަށް ހަމަޖެހުން އަންނާނީ ޕާކިސްތާނުން ޓެރަރިޒަމާ ދުރުވުމުން ކަމަށް ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nAugust 26, 2018 38\nސުބްރަމާނިއަމް ފާޅުކުރެއްވީ އަމިއްލަ ހިޔާލެއް: އިންޑިއާ\nރާއްޖޭގެ ރިޔާސީ އިންތިޚާބުގެ ނަތީޖާ އޮޅުވާލައިފި ނަމަ އިންޑިއާއިން ރާއްޖެ ހިފަން ޖެހޭނެ ކަމަށް ވިދާޅުވެ، އެ ގައުމުގެ ރައްޔިތުންގެ މަޖިލިހުގެ މެމްބަރު ސުބްރަމާނިއަމް ސުވާމީ ފާޅުކުރެއްވީ އޭނާގެ އަމިއްލަ ހިޔާލެއް ކަމަށް އިންޑިއާ އިން މިއަދު ބުނެފި އެވެ.\nJune 01, 2016 10\nމާކުރިން ފިލްމު ފެނިއްޖެ، ނިމޭ ގޮތް އެނގޭ: އުމަރު\nމާކުރިން ފިލްމު ފެނިއްޖެ ކަމަށާއި އެ ފިލްމު ނިމޭ ގޮތް ވެސް އެނގޭ ކަމަށް ވިދާޅުވެ ހޯމް މިނިސްޓަރު އުމަރު ނަސީރު މިއަދު އިދިކޮޅު ކޯލިޝަނަށް ފާޑު ވިދާޅުވެއްޖެ އެވެ.


ޝަހީދު ޙުސައިން އާދަމް - ވިކިޕީޑިއާ\nޝަހީދު ޙުސައިން އާދަމް\nޝަހީދު ޙުސައިން އާދަމް އަކީ ދިވެހި ޤައުމަށްޓަކައި3ނޮވެމްބަރ، 1988 ގައި ދިވެހި ޤައުމުގެ ދިފާއުގައި ހަނގުރާމަކޮށް ޝަހީދުވި ދިވެހި ދަރިއެކެވެ.\nއެ ބަޠަލަކަށް މުޅި ދިވެހިރާއްޖެ ފަޚްރުވެރިވާ، ހދ. ކުޅުދުއްފުށީ މާވާގެ ކޯޕްރަލް ޙުސައިން ޢާދަމްގެ ނަމަކީ މިދިވެހިރާއްޖެ ދެމިއޮތްހާ ހިނދަކު އެއްވެސް ދިވެއްސެއްގެ ހިތުން ފިލައިގެންދާނޭ ނަމެއް ނޫނެވެ. އެހަށިގަނޑުން ދިވެހި ފަސްގަނޑަށް އޮހޮރިގެންދިޔަ ޤުރުބާނީގެ ލެޔަކީ ހަނދާން ނައްތާލެވޭނެ ލެޔެއް ނޫނެވެ. އެހަނދާނަކީ ދިވެހިފަސްގަނޑުން ފޮހެވިގެންދާނެ ހަނދާންތަކެއް ނޫނެވެ. އެކުރި، ހިތްވަރަކީ، ސިފަވަންތަ ޖެހިލުންކުޑަ ހިތްވަރެކެވެ. އާދެ،3ނޮވެމްބަރ 1988 ގައި އަޅުގަނޑުމެންގެ ޤައުމަށް ކުރިމަތިވި ޓެރަރިސްޓް ހަމަލާގައި މިލޮބުވެތި ވަޠަން ދިފާޢުކުރުމަށްޓަކައި އެންމެ ފާހަގަ ކޮށްލެވޭ ހިތްވަރުގަދަ ރައްދެއް ޓެރަރިސްޓުންނަށް ދިނީ އެއްވެސް ޝައްކެއް ނެތްގޮތުގައި ކޯޕްރަލް ޙުސައިން ޢާދަމެވެ.\nކޯޕްރަލް ޙުސައިން ޢާދަމް އުފަންވީ 1968 ވަނަ އަހަރު ހދ. ކުޅުދުއްފުށީ މާވާގޭގައެވެ. މިހާރުވެސް ހދ. ކުޅުދުއްފުށި އޭނާއަށް ފަޚްރުވެރިވެއެވެ. އޭނާ އަކީ އުޅުމާއި އަޚްލާޤު ރަނގަޅު ސާދާ މިޒާޖެއްގެ ވެރި ސޯލްޖަރެކެވެ. އޯޑަރަށް ފުރިހަމަ އަށް ކިޔަމަންވުމާއި ގަޑިއަށް ފަރުވާތެރި ވުމަކީ މަތިވެރި ގައުމީ ހިދުމަތެއްކަމަށް ދެކިގެން އުޅުނު ސޯލްޖަރެއްވެސް މެއެވެ. ސިފައިންގެ ޚިދުމަތާ ގުޅުނީ9މެއި 1984 ގައެވެ. 1986 ވަނަ އަހަރު ސިފައިންގޭގައި އެންމެ ފުރަތަމަ ޓާސްކްފޯސް ކޯހުގައި ބައިވެރިވެ އެތަމްރީން ފުރިހަމަ ކުރިއެވެ. ފުރަތަމަ މަސައްކަތް ކުރީ ޑިއުޓީ ސެކްޝަނުގެ ފޯރިމަރާ ބައިގައެވެ. އެއަށްފަހު6ޖޫން 1987 ން ފެށިގެން މަސައްކަތް ކުރަމުން ގެންދިޔައީ ޓާސްކްފޯސް ގައެވެ. ސިފައިންގެ ޙިދުމަތުގައި4އަހަރާއި5މަސް ހޭދަކުރިއެވެ. ޝަހީދުވިއިރު އުމުރަކީ 20 އަހަރެވެ. ކޯޕްރަލް ޙުސައިން ޢާދަމް އަށް ނިސްބަތްވާ ގޮތަށް ސަރުކާރުންވަނީ “ޝަހީދު ޙުސައިން ޢާދަމް ބިލްޑިންގް” ގެ ނަމުގައި އިމާރާތެއް ބިނާކުރައްވާފައެވެ. އަދި ސަރުކާރުން ޙުސައިން ޢާދަމްގެ މަތިވެރި ޚިދުމަތް ފާހަގަ ކުރައްވާ ޑިފެންސް މިނިސްޓްރީންނާއި ސިފައިންގެއިން އޭނާގެ މައިންބަފައިންނާއި މެދު ޙާއްސަގޮތަކަށް ބައްލަވައި މިހާރުވެސް އެހީތައް ވެދެއްވައެވެ.\n3 ނޮވެމްބަރ 1988 ގެ ޢުދުވާނީ ހަމަލާގައި ދުޝްމަނުންގެ ފަރާތުން ފުރަތަމަ ހަމަލާ ދޭއިރަށް ކުޅަދާނަ ޙުސައިން ޢާދަމް އޭގެ ރައްދު އެވަޒަން އައި ދިމާލަށް ދިނެވެ. އޭރު އޭނާ ހުރީ ސިފައިންގެ މައި ގޭޓް ހުޅަނގުފަރާތުގައި ފޯރިއަށެވެ. ކަވަރު ނެގުމަށްޓަކައި އޭނާ ވަނީ ހުޅަނގުފަރާތުގައި ހުރި ސެނގަރު ތެރެއަށެވެ. ނަމަވެސް ޙުސައިން ޢާދަމް ދުޝްމަނުންނަށް ކެނޑިނޭޅި ހަމަލާތައް ދެމުންދިޔައެވެ. ނިކަން ހުޝިޔާރު ކަމާއި ޖެހިލުންކުޑަ ކަމާ އެކުގައެވެ. އޭރު ސިފައިންގެ ތެރޭގެ ދިފާއީ ޑިއުޓީ ޕޮއިންޓްތަކަށް މީހުން ބަހާލައި ކަންތައްތައް ހަމަޖައްސާލަން ފުރުޞަތު ލިބުނީ ކުޅަދާނަ ޙުސައިން ޢާދަމް ގެ ސަބަބުންނެވެ. މާލަސްތަކެއް ނުވެ ޙުސައިން ޢާދަމް ގެ އަތުން ވަޒަން ހުސްވިއެވެ. އެހެންނަމަވެސް އޭނާ ގޮވަމުންދިޔައީ އިތުރު މެގަޒިނެއް ދިނުމަށެވެ. އޭރުވެސް ހުރީ އެވަރުގަދަ އަޒުމަށް ބަދަލެއް ނައިސް މަތިވެރި އަޒުމުގައެވެ. ނަމަވެސް ދުޝްމަނުންގެ ހަމަލާތަކުން އެރި ވަޒަން ތަކުން ޙުސައިން ޢާދަމްގެ މެޔާއި ހަށިގަނޑު ދިމަދިމާއިން ފޫއަޅުވައިލިއެވެ. އެހިނދު މިފަސްގަނޑު ދޫކޮށް ސިފައިންގެ މައި މަރުކަޒުގެ ފާރު އޭނާގެ ޝަހީދީ ލެއިން ތެންމާލައި، ޝަހީދުވީ އަބަދުގެ އަބަދަށް ދިވެހި ސިފައިންނަށް ފަޚްރުވެރި ނަމެއް ހޯދައިދީފައެވެ. މިލޮބުވެތި ވަޠަން މިނިވަންކަމަށްޓަކައި ކުރަމުންދިޔަ މަތިވެރި ޖިހާދަށް އަގުހުރި ޚިދުމަތްތަކެއް ކޮށްދީފައެވެ. އެ އުދުވާނީ ހަމަލާގައި ގައުމުގެ ބަޠަލެއްގެ ޝަރަފުވެރިކަމާއިގެންނެވެ. ކޮންމެ ސިފައިންގެ މީހަކަށް ވެސް ނަމޫނާއެއް ދައްކައިދީ، ފަޚްރުވެރި ތިން މެޑަލް ކާމިޔާބު ކޮށްފައެވެ. މާތް ރަސްކަލާނގެ ޝަހީދު ޙުސައިން ޢާދަމްގެ ފުރާނައަށް ބަރަކާތް ލައްވައި އޭނާއަށް ސުވަރުގޭގެ ދާއިމީ ނިޢުމަތް މިންވަރު ކުރައްވާށިއެވެ. އާމީން.\nހޯއްދަވާފައިވާ ކާމިޔާބީތައް[އުނިއިތުރު ގެންނަވާ]\n13 މާރޗް 1985 އިން 13 މާރޗް 1986 އަށް ގަޑިއެއް ނުޖެހި، ސަލާމެއް ނުބުނެ މައްސަލައެއް ދިމާނުވެ، ޑިއުޓީއަށް ގޮސްފައިވާތީ އެކަމުގެ އިނާމު6ޖޫން 1986 ވީ ސިފައިންގެ އަހަރީ ދުވަހު ލިބިފައިވެއެވެ.\n13 މާރޗް 1986 އިން 13 މާރޗް 1987 އަށް ޕެރޭޑް ހާޟިރީން އެންމެ ރަނގަޅު މީހުންގެ ތެރެއިން ހޮވިގެން އެކަމުގެ އިނާމް6ޖޫން 1987 ވީ ސިފައިންގެ އަހަރީ ދުވަހު ލިބިފައިވެއެވެ.\nލިބިލައްވާފައިވާ މެޑަލްތައް[އުނިއިތުރު ގެންނަވާ]\nމެޑަލް ފޯރ އެކްސެޕްޝަނަލް ބްރޭވަރީ (3 ނޮވެމްބަރ 1988)\nޖިހާދުގެ ރަތްމެޑަލް (3 ނޮވެމްބަރ 1988)\n3 ނޮވެމްބަރުގެ މެޑަލް (3 ނޮވެމްބަރ 1988)\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 16 އޮގަސްޓު 2020، 09:08 ގައެވެ.